ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΚΣΤ**΄**

Τετάρτη 28 Μαΐου 2025

Αθήνα, σήμερα στις 28 Μαΐου, ημέρα Τετάρτη και ώρα 9.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. ΓΕΩΡΓΙΟΥ ΓΕΩΡΓΑΝΤΑ.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, καλημέρα σας. Αρχίζει η συνεδρίαση.

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον κ. Φραγκίσκο (Φρέντυ) Παρασύρη, Βουλευτή Ηρακλείου, τα ακόλουθα:

«Ο Βουλευτής Δωδεκανήσου της K.O. «ΝΕΑ ΔΗΜΟΚΡΑΤΙΑ» κ. Βασίλειος-Νικόλαος Υψηλάντης κατέθεσε αναφορά προς τον Υπουργό Εθνικής Οικονομίας και Οικονομικών, με την οποία ιδιοκτήτες ενοικιαζόμενων αυτοκινήτων και μοτοσικλετών Καρπάθου, με επιστολή τους ζητούν την αναστολή της εφαρμογής του ψηφιακού πελατολογίου και βιβλίου κίνησης έως και 31 Οκτωβρίου 2025, καθώς η εφαρμογή του στην παρούσα μορφή, δεν συμβαδίζει με την πραγματικότητα της αγοράς και ενέχει σοβαρό κίνδυνο αποδιοργάνωσης του κλάδου.

Ο Βουλευτής Ηλείας της K.O. «ΝΕΑ ΔΗΜΟΚΡΑΤΙΑ» κ. Δημήτριος Αβραμόπουλος κατέθεσε αναφορά προς τον Υπουργό Προστασίας του Πολίτη, με την οποία η Ένωση Αξιωματικών της Ελληνικής Αστυνομίας Περιφέρειας Δυτικής Ελλάδας, με επιστολή της επισημαίνει την ανάγκη ενίσχυσης της νέας υπηρεσίας, χωρίς να αποδυναμωθεί περαιτέρω η ήδη υποστελεχωμένη Διεύθυνση Αστυνομίας Ηλείας και αιτείται απάντησης.

Ο Βουλευτής Έβρου της K.O. «ΝΕΑ ΔΗΜΟΚΡΑΤΙΑ» κ. Αναστάσιος Δημοσχάκης κατέθεσε αναφορά προς τον Υπουργό Προστασίας του Πολίτη, με την οποία η Συνδικαλιστική Ένωση Αστυνομικών Υπαλλήλων Αλεξανδρούπολης, με επιστολή της επισημαίνει ότι είναι αναγκαίες οι πρόσθετες αποσπάσεις Αστυνομικών στο Τμήμα Διαβατηριακού Ελέγχου Κήπων και Α.Τ. Σαμοθράκης, για την εύρυθμη λειτουργία τους, ιδιαίτερα κατά τη θερινή περίοδο και αιτείται την επίλυση του θέματος.

Ο Βουλευτής Ρεθύμνου της K.O. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Εμμανουήλ Χνάρης κατέθεσε αναφορά προς τον Υπουργό Ναυτιλίας & Νησιωτικής Πολιτικής, με την οποία η Ένωση Προσωπικού Λιμενικού Σώματος Δυτικής Κρήτης, με επιστολή του ζητά την άμεση στελέχωση των Λιμενικών Σταθμών, για την αντιμετώπιση των μεταναστευτικών ροών, καθώς βάσει επίσημων στοιχείων παρατηρείται αύξηση της τάξεως του 350%, σε σχέση με το αντίστοιχο περσινό διάστημα και αιτείται απάντησης.

Η Βουλευτής Λάρισας της K.O. «ΠΑΣΟΚ-ΚΙΝΗΜΑ ΑΛΛΑΓΗΣ» κυρία Ευαγγελία Λιακούλη κατέθεσε αναφορά προς τους Υπουργούς Εσωτερικών, Περιβάλλοντος & Ενέργειας, Κλιματικής Κρίσης & Πολιτικής Προστασίας, με την οποία ο Δήμαρχος Τυρνάβου του Ν. Λάρισας, με επιστολή του θέτει υπόψη το ευρέως διογκούμενο πρόβλημα της ενεργειακής φτώχειας που πλήττει πολλά νοικοκυριά του εν λόγω δήμου, μικρομεσαίων κυρίως οικονομικών δυνατοτήτων και αιτείται απαντήσεων.

Η Βουλευτής Κοζάνης κυρία Καλλιόπη Βέττα της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κατέθεσε αναφορά προς τους Υπουργούς Ανάπτυξης και Εθνικής Οικονομίας & Οικονομικών, με την οποία η Ομοσπονδία Εμπορικών Συλλόγων Δυτικής & Κεντρικής Μακεδονίας, με επιστολή της ζητά από την κυβέρνηση να λάβει άμεσα μέτρα για τη στήριξη του λιανεμπορίου, μέσα σε αυτό το δυσμενές περιβάλλον που έχει διαμορφωθεί, ώστε να αποφευχθεί η ύφεση της περιφέρειας.

Οι Βουλευτές της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» Α΄ Θεσσαλονίκης κ. Ιωάννης Δελής και Β΄ Θεσσαλονίκης κ. Λεωνίδας Στολτίδης κατέθεσαν αναφορά προς τον Υπουργό Υγείας, με την οποία η Ένωση Νοσοκομειακών Ιατρών Πέλλας, ενημερώνει σχετικά με τον κίνδυνο διάλυσης του αναισθησιολογικού τμήματος του Νοσοκομείου Γιαννιτσών, στο οποίο απέμειναν μόνον δύο αναισθησιολόγοι, με αποτέλεσμα να είναι πλέον αδύνατο να καλυφθεί το πρόγραμμα και το νοσοκομείο να κινδυνεύει να εφημερεύει 12 με 13 ημέρες το μήνα χωρίς αναισθησιολόγο και αιτούνται την επίλυση του προβλήματος.

Η Βουλευτής Αχαΐας της Κ.Ο. «ΝΕΑ ΑΡΙΣΤΕΡΑ» κυρία Αθανασία (Σία) Αναγνωστοπούλου κατέθεσε αναφορά προς τον Υπουργό Αγροτικής Ανάπτυξης & Τροφίμων, με την οποία η Παναιγιάλειος Ένωση Συνεταιρισμών, με επιστολή της ζητά να ενταχθεί άμεσα η κορινθιακή σταφίδα για το σύνολο των παραγωγών του Ν. Αχαΐας στο «Μέτρο 23», καθώς οι παραγωγοί πληρούν όλες τις προϋποθέσεις και αιτείται απάντησης.

Ο ανεξάρτητος Βουλευτής Α΄ Θεσσαλονίκης κ. Μιχαήλ Χουρδάκης κατέθεσε αναφορά προς τον Υπουργό Ανάπτυξης με την οποία η Ένωση Βενζινοπωλών Θεσσαλονίκης, με Δελτίο Τύπου ζητά την άμεση κατάργηση στο πλαφόν περιθωρίου κέρδους των πρατηρίων, διεκδικώντας την επιβίωση των επιχειρήσεών τους και αιτείται απάντησης.»)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα πως σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Τετάρτη 28 Μαΐου 2025, οι επίκαιρες ερωτήσεις που θα συζητηθούν είναι οι εξής:

Η υπ’ αρ. 949/21-5-2025 επίκαιρη ερώτηση θα απαντηθεί από την Υπουργό Πολιτισμού κ. Στυλιανή Μενδώνη.

Η υπ’ αρ. 934/19-5-2025 επίκαιρη ερώτηση θα απαντηθεί από τον Υπουργό Ψηφιακής Διακυβέρνησης κ. Δημήτριο Παπαστεργίου.

Κατόπιν τούτου, εισερχόμεθα στη συζήτηση της πρώτης με αριθμό 949/21-5-2025 επίκαιρης ερώτησης πρώτου κύκλου του Βουλευτή Ηρακλείου της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Φραγκίσκου Παρασύρη προς την Υπουργό Πολιτισμού με θέμα: «Η Κνωσός και τα απαραίτητα έργα συντήρησης και αναστήλωσης».

Θα απαντήσει η ίδια η Υπουργός.

Παρακαλώ, κύριε συνάδελφε, έχετε τον λόγο.

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Ευχαριστώ, κύριε Πρόεδρε.

Κυρία Υπουργέ, η επίκαιρη ερώτηση αφορά το ζήτημα της κατάρρευσης της περίφημης τοιχογραφίας του δελφινιών στο τμήμα των βασιλικών διαμερισμάτων εξαιτίας ισχυρών νότιων ανέμων, όπως ήταν το πρώτο σας συμπέρασμα, παρότι βρισκόταν σε έναν κλειστό χώρο η συγκεκριμένη τοιχογραφία. Φέρνει, όμως, στο προσκήνιο μία πλημμελή κατάσταση συντήρησης. Είναι ένα περιστατικό το οποίο, δυστυχώς, αποκάλυψε την παραμέληση για τη μη συντήρηση του μνημείου και υπάρχει ένα ζήτημα σχετικά με τη γενικότερη εφαρμογή ενός εκτεταμένου προγράμματος αναστηλώσεων που πρέπει να γίνει, για να αποκατασταθεί μεγάλο τμήμα του ανακτόρου, το οποίο εδώ και χρόνια παραμένει αποκλεισμένο.

Το συγκεκριμένο συμβάν έχει προκαλέσει την ομόθυμη δυσαρέσκεια και απογοήτευση των φορέων του Ηρακλείου. Ήταν ένα ζήτημα το οποίο είχαν αναδείξει με διαρκείς προειδοποιήσεις τους τόσο οι σύλλογοι των αρχαιολόγων όσο και των ξεναγών για την κατάσταση της συντήρησης του χώρου, παρότι πρόκειται, σύμφωνα και με τα δικά σας λεγόμενα, για έναν αρχαιολογικό χώρο ο οποίος είναι δεύτερος σε επισκεψιμότητα στη χώρα, με πάρα πολλά έσοδα, γύρω στα 11 εκατομμύρια έσοδα. Και απ’ ό,τι φαίνεται, δεν υπάρχει αντίστοιχη ανταποδοτικότητα σε σχέση με τη συντήρηση του συγκροτήματος, αλλά και του κυρίως ειπείν μεγάρου των ανακτόρων.

Βεβαίως, θέλω να πω εξ’ αρχής και κατηγορηματικά ότι η ένταξη των μινωικών ανακτόρων στον κατάλογο παγκόσμιας κληρονομιάς της UNESCO, αποτελεί έναν εθνικό στόχο, τον οποίο ουδείς στο ΠΑΣΟΚ υπονομεύει και αμφισβητεί.

Επειδή μετά το συγκεκριμένο συμβάν, κατά δήλωσή σας, απευθυνόμενη και στον Πρόεδρο του ΠΑΣΟΚ, ανακοινώσατε ότι έχουν εκπονηθεί μελέτες για την αποκατάσταση του Μεγάρου της Βασίλισσας ώστε το έργο να ενταχθεί στο ΕΣΠΑ, επειδή απ’ ό,τι φαίνεται υπάρχει πολύ μεγάλο πρόβλημα και σε άλλες τοιχογραφίες και λόγω του ότι υπάρχουν πάρα πολλά έσοδα από την επίσκεψη τουριστών στην Κνωσό, υπάρχουν δύο ερωτήσεις που σας γίνονται:

Πρώτο ερώτημα. Ποιο είναι το ύψος των χρηματοδοτήσεων από το 2019 μέχρι σήμερα το οποίο να έχει κατευθυνθεί στο αναστηλωτικό έργο της Κνωσού, με δεδομένη μάλιστα την εξέλιξη της κλιματικής κρίσης και τις συνέπειές της; Ποιες ακριβώς είναι οι μελέτες που ανακοινώσατε ότι έχουν εκπονηθεί, ποιο είναι το τεχνικό τους αντικείμενο, ποιος είναι ο προϋπολογισμός τους και, βεβαίως, πότε και από ποιους πόρους έχει προκύψει ή θα προκύψει η χρηματοδότηση και η ένταξή τους;

Δεύτερο ερώτημα. Επαρκεί το επιστημονικό και τεχνικό προσωπικό για τη συντήρηση της Κνωσού; Τη δεδομένη χρονική στιγμή ποιο είναι το εύρος των ανακτόρων το οποίο είναι επισκέψιμο; Ποια συγκροτήματα είναι κλειστά και ποια εξ αυτών είναι επισκέψιμα στο Ανάκτορο της Κνωσού;

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Υπουργέ.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ πολύ, κύριε Πρόεδρε.

Κύριε Βουλευτά, θα ξεκινήσουμε από κάποια σημεία τα οποία αναφέρατε και τώρα στον προφορικό σας λόγο, αλλά τα έχετε γράψει και στην ερώτησή σας.

Ξεκινώντας από την πτώση του αντιγράφου της τοιχογραφίας -μην προσπαθούμε να δημιουργήσουμε εντυπώσεις. Μιλάτε για τοιχογραφίες. Είναι το αντίγραφο της τοιχογραφίας, ένα αντίγραφο το οποίο είναι κάποιων δεκαετιών. Δεν μιλάμε για το πρωτότυπο, που βρίσκεται στο Μουσείο Ηρακλείου-, αναφέρετε κατά λέξη ότι «σε ανακοίνωση του Υπουργείου σας στις 17 Μαΐου 2025, λίγες ώρες μετά την κατάρρευση της τοιχογραφίας, την οποία αποδίδετε στους ισχυρούς νοτιάδες, παρότι αυτή βρίσκεται σε κλειστό χώρο, με ό,τι αυτό σημαίνει για την εγκυρότητα του συμπεράσματός σας». Αυτές είναι οι δικές σας λέξεις. Από τη διατύπωσή σας και μόνο είναι φανερό ότι έχετε να πάτε πάρα πολύ καιρό στην Κνωσό.

Για να δούμε, λοιπόν, την πραγματικότητα. Στις 17 Μαΐου του 2025 η Κνωσός επλήγη από ριπές ανέμων εννέα μποφόρ υπό τη μορφή ανεμοστρόβιλου. Το Μέγαρο της Βασίλισσας, όπου και το αντίγραφο της τοιχογραφίας, είναι μη προσβάσιμο. Είναι δηλαδή κλειστό για το κοινό, όχι για τους ανέμους. Το Μέγαρο της Βασίλισσας περιμετρικά διαθέτει μεγάλα ανοίγματα, τα πολύθυρα, προς εξωτερικούς χώρους και ανοιχτό φωταγωγό, μέσω των οποίων δημιουργούνται ισχυρά ρεύματα αέρος. Αυτό το γνωρίζει όποιος έχει επισκεφθεί το ανάκτορο, καθώς το μέγαρο βρίσκεται στην πορεία των επισκεπτών που κατέρχονται στην ανατολική πτέρυγα.

Επομένως, μήπως να ελέγξετε την εγκυρότητα των γραφομένων σας, για να χρησιμοποιήσω το δικό σας λεκτικό;

Δεύτερο σημείο. Αναφέρετε στο κείμενο σας ότι είναι γνωστό πως η σειριακή υποψηφιότητα των τεσσάρων ανακτόρων περιελήφθη στον ενδεικτικό κατάλογο στις 16 Ιανουαρίου του 2014 και μόλις το 2017 ξεκίνησαν οι απαραίτητες ενέργειες για τη σύνταξη του φακέλου υποψηφιότητας προς την UNESCO μέσω της σύναψης μιας προγραμματικής Σύμβασης μεταξύ του Υπουργείου Πολιτισμού και της Περιφέρειας Κρήτης. Το 2018 εγκρίθηκε από την Περιφέρεια το σχετικό ποσό και τελικά στις 24 Απριλίου του 2019 υπεγράφη η προγραμματική Σύμβαση με προϋπολογισμό 140.000 ευρώ. Αυτά, για να αποδίδονται -μας λέτε- τα του Καίσαρος τω Καίσαρι και για να διασκεδάζονται και οι όποιες εντυπώσεις.

Για να δούμε τώρα τα πραγματικά γεγονότα. Από το 2017 ως τον Ιούνιο του 2019 έχουμε κυβέρνηση ΣΥΡΙΖΑ. Πράγματι, τον Απρίλιο του 2019 υπεγράφη η προγραμματική Σύμβαση προϋπολογισμού 140.000 ευρώ. Όμως, εξαιτίας λάθους στη σύνταξη της προγραμματικής από πλευράς του Υπουργείου Πολιτισμού, που παρέπεμπε σε ασυμβατότητα με το τότε θεσμικό πλαίσιο, η προγραμματική δεν ήταν δυνατόν να προχωρήσει και από τον συγκεκριμένο προϋπολογισμό απορροφήθηκαν μόνο 38.500 χιλιάδες ευρώ.

Προκειμένου να προχωρήσει η κατάρτιση του φακέλου υποψηφιότητας, το Υπουργείο Πολιτισμού διέθεσε 145.000 ευρώ από τον δικό του προϋπολογισμό. Το έργο ξεκίνησε στις 30-11-2020 και ολοκληρώθηκε στις 30-9-2023. Αυτά, για να αποδίδονται τα του Καίσαρος τω Καίσαρι και για να διασκεδάζονται οι όποιες εντυπώσεις.

Επίσης, από το κείμενο της ερώτησης αντιλαμβάνομαι ότι δεν είναι απολύτως σαφής για σας η χωροθέτηση του Μεγάρου της Βασίλισσας στο σύνολο του ανακτορικού συγκροτήματος.

Τα βασιλικά διαμερίσματα, το Μέγαρο του Βασιλέως και το Μέγαρο της Βασίλισσας, αποτελούν μέρος του Ανακτόρου και είναι κλειστά για το κοινό από τη δεκαετία του 1980.

Η αποκατάσταση του Μεγάρου του Βασιλέως ολοκληρώθηκε με χρηματοδότηση από το ΠΕΠ Κρήτης, ΕΣΠΑ 2014-2020. Το έργο εντάχθηκε τον Σεπτέμβρη του 2019 επί δικής μας διακυβέρνησης με προϋπολογισμό 1.000.000 ευρώ και φορέα υλοποίησης την Εφορεία Αρχαιοτήτων Ηρακλείου.

Το 2019, όταν αναλάβαμε, δεν βρήκαμε καμία ώριμη μελέτη για την Κνωσό. Ακολουθήθηκε ένας αγώνας δρόμου και συντονισμένες προσπάθειες για την ωρίμανση των μελετών προϋπολογισμού 350.000 ευρώ από πόρους του Υπουργείου.

Οι μελέτες για την αποκατάσταση ενός μνημείου, κύριε Βουλευτά, δεν είναι καθόλου εύκολη υπόθεση. Πρέπει να ληφθούν επιστημονικά και επιστημολογικά θέματα κατά τη διάρκεια εκπόνησης των μελετών. Και φυσικά, είναι το ίδιο το μνημείο που σε πάρα πολλές περιπτώσεις υπαγορεύει τους χρόνους του.

Οι αρμόδιες υπηρεσίες του Υπουργείου Πολιτισμού εκπόνησαν ένα σύνολο μελετών που επιτρέπουν τη χρηματοδότηση των αντίστοιχων έργων από το ΕΣΠΑ 2021-2027.

Επιπλέον, σε άριστη συνεργασία με την Περιφέρεια Κρήτης κατά την τρέχουσα προγραμματική περίοδο εκπονήσαμε στρατηγική ολοκληρωμένης χωρικής επένδυσης εμβληματικών διαδρομών Κρήτης, με κύριο αντικείμενο την αναβάθμιση της εμπειρίας των επισκεπτών στα μινωικά ανακτορικά κέντρα, με έμφαση την Κνωσό, τη Φαιστό και τα Μάλια.

Από τη συγκεκριμένη ΟΧΕ έχουν διασφαλιστεί πόροι για τα εξής έργα: Κτίρια υποδοχής και αναβάθμιση χώρων εισόδων του αρχαιολογικού χώρου στο μινωικό Ανάκτορο της Κνωσού, προϋπολογισμού 3.300.000 ευρώ. Αποκατάσταση και ανάδειξη του Μεγάρου της Βασίλισσας και διαδρομές επισκεπτών προϋπολογισμού 1.800.000 ευρώ. Εγκατάσταση μόνιμου υδροδοτικού και πυροσβεστικού δικτύου προϋπολογισμού 2.000.000 ευρώ.

Παράλληλα, στο Ταμείο Ανάκαμψης ολοκληρώνεται το έργο «Εθνική στρατηγική για την προσαρμογή της προστασίας των μνημείων πολιτιστικής κληρονομιάς στις επιπτώσεις της κλιματικής αλλαγής» προϋπολογισμού 2.000.000 και στο έργο περιλαμβάνεται και η Κνωσός.

Με χρηματοδότηση από το Ταμείο Ανάκαμψης υλοποιείται το έργο «Συστήματα καταγραφής και παρακολούθησης της επίδρασης της κλιματικής αλλαγής στις συνθήκες μικροπεριβάλλοντος για τη διατήρηση των υλικών των μνημείων προϋπολογισμού 2.500.000. Ήδη, στο πλαίσιο του έργου αυτού έχουν εγκατασταθεί συστήματα παρακολούθησης στην Κνωσό.

Με 750.000 ευρώ από το Ταμείο Ανάκαμψης υλοποιήθηκε η εκ βάθρων επισκευή και αναβάθμιση του πωλητηρίου που λειτουργεί από τον Μάιο του 2024. Από τον Απρίλιο του 2024 λειτουργούν ζώνες επισκεψιμότητας μέσω ηλεκτρονικού εισιτηρίου και έχουν βοηθήσει πάρα πολύ στην τάξη της ροής των επισκεπτών.

Κύριε Βουλευτά, αυτός είναι ο απολογισμός των έργων και της μέριμνας της Κυβέρνησής μας για την Κνωσό. Ποτέ έγιναν περισσότερα έργα; Σας παρακαλώ να μου το πείτε.

Όλα αυτά, σύμφωνα με το κείμενο της ερώτησής σας, αποδεικνύουν την απουσία ουσιαστικού ενδιαφέροντος του Υπουργείου Πολιτισμού για την Κνωσό. Λυπάμαι πραγματικά, γιατί δεν εγκαλείτε με τον τρόπο αυτό την ηγεσία του Υπουργείου Πολιτισμού. Εγκαλείτε όλα τα στελέχη του Υπουργείου που μοχθούν καθημερινά για την ευπρέπεια και τη συντήρηση του συγκεκριμένου χώρου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, έχετε τον λόγο και θα σας δοθεί ανάλογος χρόνος από τη στιγμή που υπάρχουν ουσιαστικά ζητήματα που τίθενται.

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Δεν ξέρω από πού να ξεκινήσω.

Θα σας πω ότι έχω μικρά παιδιά. Και να θέλω να αποφύγω την επίσκεψη στην Κνωσό, δεν μπορώ. Συνεπώς, είμαι σχεδόν βέβαιος ότι έχω επισκεφθεί περισσότερες φορές από εσάς την Κνωσό το τελευταίο διάστημα και έχω γνώση του χώρου απόλυτη και ακέραια.

Δεν θα μπω σε αυτό το πινγκ-πονγκ της όξυνσης, παρότι το κείμενο αναγνωρίζω ότι ήταν αρχικά λόγω και της αντίδρασης και της δυσαρέσκειας που υπήρχε κάπως δηκτικό, διότι θέλω πραγματικά από το διάλογο που θα κάνουμε σήμερα να βγει ένα αποτέλεσμα. Ωστόσο, οφείλω να απαντήσω ότι πρόκειται, προφανώς, για αντίγραφο της τοιχογραφίας των δελφινιών, σύμφωνα, όμως, με την κείμενη αρχαιολογική νομοθεσία, αυτές οι αποκαταστάσεις που έγιναν την περίοδο εκείνη, αποτελούν αναπόσπαστα τμήματα του αρχαίου μνημείου. Συνεπώς, δεν μπορούμε να υποτιμούμε ούτε τα έργα αυτά καθ’ αυτά ούτε και τη ζημιά, η οποία έγινε στις 16 Μαΐου. Αυτό ουσιαστικά αποτυπώνεται και σε μία έκδοση που έχει κάνει το Υπουργείο Πολιτισμού όπου περιγράφεται ακριβώς ότι τα αντίγραφα είναι κατασκευασμένα πάνω σε ξύλινο υπόστρωμα, ενώ σε ορισμένες περιπτώσεις κάποια τμήματά τους έχουν ζωγραφιστεί κατευθείαν επάνω στον τοίχο.

Έχω να σας δώσω πάρα πολλές εικόνες, παρότι δεν θα ήθελα να το κάνω, όπου φαίνονται οι επιπτώσεις της πλημμελούς συντήρησης, όσο και αν μπορώ να κατανοήσω και να αναγνωρίσω τον αγώνα που κάνουν τα στελέχη του Υπουργείου. Από εκεί και πέρα, όμως, μέσα σε πολύ σημαντικές Αίθουσες του Ανακτόρου υπάρχουν εικόνες που έχουν δει το φως της δημοσιότητας, οι οποίες έχουν σοβαρές ρηγματώσεις σε σχέση με το κτίριο, το Ανάκτορο, την Αίθουσα της Βασίλισσας, όπου έχουν πέσει σοβάδες από τις οροφές και τα ταβάνια. Υπάρχει, δυστυχώς, αυτήν τη στιγμή μια εικόνα -μόνο σε εσάς δείχνω- η οποία έχει ένα πανί μπροστά από τις Αίθουσες, εν είδει ενός μπερντέ για να μη φαίνεται κομμάτι του Ανακτόρου, η οποία εικόνα δεν μας τιμά απέναντι στους επισκέπτες που οσονούπω θα μπουν μέσα στον χώρο.

Εγώ θέλω να σας πω το εξής, χωρίς -ξαναλέω- να θέλω να μπω σε αυτό το πινγκ-πονγκ σε σχέση με το αν υπάρχει πραγματικό ενδιαφέρον ή αν δεν υπάρχει. Σε κάθε περίπτωση, εσείς τα τελευταία πολλά χρόνια βρίσκεστε στην ηγεσία του Υπουργείου, συνεπώς, υπάρχει ένα μερίδιο ευθύνης και τέλος πάντων, της αποστολής που έχετε για το τι έχει συμβεί στην ίδια την Κνωσό.

Εγώ θέλω να πω ότι υπάρχει ανάγκη για ένα ευρύτερο και πολύ εκτεταμένο πρόγραμμα αναστυλώσεων στο Ανάκτορο, αλλά και στα δορυφορικά μνημεία στο Καραβάν σαράι, στον Βασιλικό Τάφο, στο Ιερό κλπ. Υπάρχει ανάγκη για μια συστηματική και ολοκληρωμένη φροντίδα του Ανακτόρου, η οποία παραμένει επιτακτική απ’ ό,τι αποδεικνύουν τα στοιχεία, για να μην έχουμε στο πολύ κοντινό μέλλον αντίστοιχες τέτοιες περιπτώσεις.

Κρατώ από αυτά που μας είπατε για τον περιβάλλοντα χώρο, για τις ράμπες αναπήρων -αυτά τα γνωρίζω- για τη διαμόρφωση του πάρκινγκ και όλα αυτά, για το Ταμείο Ανάκαμψης και τι έχει γίνει γύρω-γύρω. Να πω, επίσης, για την ένταξη στην UNESCO, ότι ουσιαστικά τα πάντα έχει κάνει μέχρι στιγμής η Περιφέρεια Κρήτης και από κει και πέρα, βέβαια, πήρατε εσείς τη σκυτάλη.

Αυτό που ουσιαστικά μένει και πρέπει να μείνει σε αυτούς που μας ακούν, είναι τα 900.000 -1 εκατομμύριο μου είπατε εσείς, 900.000 ευρώ έχω εγώ την πληροφορία- έχουν δαπανηθεί για την αναστήλωση την τελευταία πενταετία, το οποίο -επειδή έχετε γνώση των μεγεθών- είναι ένα πάρα πολύ μικρό ποσό, σε σχέση με την έκταση και το εύρος των Ανακτόρων. Συνεπώς, δεν φτάνει γι’ αυτό που σας είπα, σε σχέση με την εκτεταμένη και συστηματική φροντίδα που χρειάζεται αυτή τη στιγμή, όπως μαρτυρούν και οι φωτογραφίες για την αναστήλωση και τη συντήρηση του Μνημείου.

Συνεπώς, θα περιμένω να ακούσω αυτό που ανακοινώσατε και σε προηγούμενη δήλωσή σας, σε ποιο ακριβώς πρόγραμμα έχετε εντάξει τις μελέτες αποκατάστασης, συντήρησης, του Ανακτόρου της Κνωσού.

Να σας πω, επίσης, ότι όλο κι όλη η ανατολική πτέρυγα του Ανακτόρου είναι εδώ και τριάντα χρόνια κλειστή, υποτίθεται γίνονται κάποιες συντηρήσεις. Δεν ξέρω κατά πόσο αυτές έχουν λάβει χώρα, αλλά σε κάθε περίπτωση θα ήθελα σήμερα να μας πείτε, τελικά, ποιος είναι ο προγραμματισμός ο οποίος υπάρχει από εδώ και πέρα, έτσι ώστε στο άμεσο μέλλον, να μη βιώσουμε παρόμοια περιστατικά, τα οποία συνολικά δεν τιμούν, τέλος πάντων, την εικόνα της χώρας, σε σχέση με τη συντήρηση των αρχαιολογικών μας χώρων και υποτιμούν την προσπάθεια που κάνουν και το Υπουργείο και οι αρχαιολόγοι και οι συντηρητές στον χώρο.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Υπουργέ, έχετε τον λόγο για την δευτερολογία σας.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ πολύ, κύριε Πρόεδρε.

Κύριε Βουλευτά, δεν αμφισβητώ ότι επισκέπτεστε την Κνωσό, αλλά είναι διαφορετικά το να έχω γνώση του χώρου, όπως μας λέτε, από την επίσκεψη. Αν είχατε γνώση του χώρου θα είχατε καταλάβει ότι στα περισσότερα ερωτήματα τα οποία θέσατε στην δευτερολογία σας έχω ήδη απαντήσει, και έχω απαντήσει ξεκάθαρα.

Για να τα πάρουμε, λοιπόν, από την αρχή. Αναφέρατε ότι το αντίγραφο είναι αναπόσπαστο μέρος του αρχαίου μνημείου. Βεβαίως, είναι αναπόσπαστο μέρος του αρχαίου μνημείου. Δεν είπα εγώ κάτι διαφορετικό, αλλά συνεχίζετε να μιλάτε για την τοιχογραφία. Όσο αναπόσπαστο μέρος του μνημείου και να είναι, όσο πολύτιμο και να είναι ένα αντίγραφο, δεν μπορεί να συγκριθεί με το πρωτότυπο. Και αυτά ο αρχαιολογικός νόμος τα διαχωρίζει σαφώς.

Επομένως, δεν λέω ότι δεν έγινε τίποτα, καθώς έπεσε η τοιχογραφία -το αντίγραφο της τοιχογραφίας- γι’ αυτό άλλωστε η αρμόδια υπηρεσία με όλο της το επιστημονικό προσωπικό φρόντισε, δουλεύοντας και τη νύχτα, να μαζέψει και το παραμικρό θραύσμα και αυτήν τη στιγμή η τοιχογραφία να αποκαθίσταται. Ένα το κρατούμενο.

Δεύτερον. Μας είπατε ότι σήμερα υπάρχουν λινάτσες. Βεβαίως, υπάρχουν λινάτσες. Διότι, όταν στήνονται σκαλωσιές, για να μπορέσει να γίνει μια επισκευή, με τους κανόνες ασφαλείας, βεβαίως, πρέπει να μπουν οι λινάτσες. Αυτά τα οποία λένε τα δημοσιεύματα είναι λίγο περίεργο να τα υιοθετούμε χωρίς δεύτερη σκέψη. Αυτή τη στιγμή γίνονται εργασίες, έχουν μπει σκαλωσιές και δουλεύει προσωπικό. Άρα, οι λινάτσες για λόγους ασφαλείας είναι επιβεβλημένες.

Από εκεί και πέρα, εγώ δεν αμφισβήτησα. Εγώ το είπα ότι το συγκεκριμένο ανακτορικό σύνολο, τα βασιλικά διαμερίσματα, είναι κλειστά από το τέλος της δεκαετίας του 1980. Είναι κλειστά. Βεβαίως, είναι κλειστά. Και γιατί είναι κλειστά; Διότι έχουν προβλήματα. Πότε αρχίσαν τα διαμερίσματα αυτά να αποκαθίστανται; Τον Σεπτέμβρη του 2019, επί Κυβερνήσεως Κυριάκου Μητσοτάκη και ολοκληρώθηκε η αποκατάσταση των διαμερισμάτων του βασιλέως. Η λινάτσα είναι στο Μέγαρο της Βασίλισσας. Εάν δεν υπήρχε πρόβλημα, δεν θα χρειαζόντουσαν να κάνουμε μελέτες και δεν θα χρειαζόταν να εξασφαλίσουμε τους πόρους από την ΟΧΕ των μινωικών ανακτόρων, η οποία έγινε από κοινού με την περιφέρεια, προκειμένου να γίνει το έργο. Εάν ήταν όλα τέλεια, θα ήταν όλα ανοιχτά. Πότε γίνονται, όμως, όλα αυτά; Ξεκινούν το 2019 και είναι σε εξέλιξη. Οι 900.000, κύριε Βουλευτά, είναι οι πόροι από το 2014-2020. Από το 2021-2027, όπως σας είπα, -διαβάστε και στα Πρακτικά, για να μην τα επαναλαμβάνω- είναι διασφαλισμένα 8 εκατομμύρια από τη συγκεκριμένη ΟΧΕ. Είναι απολύτως διασφαλισμένα και σας είπα και ποιες είναι οι μελέτες, αλλά δεν είναι μόνο αυτό.

Μας είπατε ότι όλα τα έχει κάνει η Περιφέρεια Κρήτης. Ακούστε, με την Περιφέρεια Κρήτης και με τον κ. Αρναουτάκη και τους συνεργάτες του, έχουμε μια εξαιρετική συνεργασία. Όμως, ο φάκελος υποψηφιότητας δεν έγινε από την Περιφέρεια Κρήτης, έγινε από το Υπουργείο Πολιτισμού και σας είπα την αστοχία την οποία αναφέρετε στο γραπτό σας κείμενο. Έγινε με χρηματοδότηση του Υπουργείου Πολιτισμού, από στελέχη του Υπουργείου Πολιτισμού και σήμερα υποστηρίζεται όλο το επιστημονικό τμήμα μόνο από το Υπουργείο Πολιτισμού και είναι φυσικό. Ο κ. Αρναουτάκης, η Περιφέρεια και η Τοπική Αυτοδιοίκηση έχουν το δικό τους ρόλο στην προώθηση της ένταξης, αλλά ο καθένας, όπως λέω, έχει διακριτό ρόλο. Επομένως, ό,τι γίνεται, γίνεται σε επιστημονικό επίπεδο από το Υπουργείο Πολιτισμού, σε συνεργασία με τη μόνιμη αντιπροσωπεία στην UNESCO.

Ανέφερα ήδη -το επαναλαμβάνετε- από που θα χρηματοδοτηθούν τα έργα που σας ανέφερα. Μα, σας είπα: Από την ΟΧΕ την οποία φτιάξαμε από κοινού με την περιφέρεια. Αν υπάρχει πρόγραμμα συνολικής φροντίδας. Βεβαίως, υπάρχει πρόγραμμα συνολικής φροντίδας, αλλά σε ένα μείζον αρχαιολογικό χώρο τα πράγματα πρέπει να προτεραιοποιούνται και όταν τα βασιλικά διαμερίσματα είναι κλειστά από το τέλος της δεκαετίας του 1980, ε, είναι καιρός να έχουν προτεραιότητα. Γι’ αυτό ακριβώς και επενδύουμε αυτά τα οποία επενδύουμε.

Επίσης, σε έναν αρχαιολογικό χώρο δεν γίνεται μία αναστήλωση in vitro, έτσι ξαφνικά πάμε να κάνουμε μια αναστήλωση.

Ο αρχαιολογικός χώρος θέλει ένα ολιστικό πρόγραμμα προστασίας και ανάδειξης και από κει και πέρα γίνεται τμήμα-τμήμα. Και αυτό είναι αυτό το οποίο υλοποιεί το Υπουργείο Πολιτισμού. Ακόμα και αν είχαμε άπειρους πόρους, δεν μπορούμε να παρεμβαίνουμε σε οποιοδήποτε μνημείο, όχι μόνο στην Κνωσό- ως να είναι ένα σύγχρονο κτίριο και να βάζουμε χιλιάδες ανθρώπους να δουλεύουν πάνω σ’ αυτό. Σας το είπα και προηγουμένως. Τα μνημεία υποδεικνύουν και τον χρόνο και τον τρόπο παρέμβασης τους.

Για να δούμε λίγο τα θέματα της υποψηφιότητας. Για να κατατεθεί η υποψηφιότητα συντάχθηκε ένας φάκελος, ένα διαχειριστικό σχέδιο και η μελέτη ανάλυσης κινδύνων που σχετίζονται με φυσικές καταστροφές και την κλιματική αλλαγή. Αυτό το διαχειριστικό σχέδιο αποκλειστικά εκπονήθηκε από το Υπουργείο Πολιτισμού και ακριβώς επειδή έχουμε τα προγράμματα που σας ανέφερα στα οποία δεν δώσατε ιδιαίτερη βαρύτητα, τα δύο προγράμματα, παρά το γεγονός ότι στην ερώτησή σας θίγετε τα θέματα της κλιματικής αλλαγής, έχουν ακριβώς τη νέα φιλοσοφία που υπαγορεύουν οι επιχειρησιακές οδηγίες του κέντρου παγκόσμιας κληρονομιάς που είναι αυτό το ολιστικό πλαίσιο προστασίας και ανάδειξης των έξι ανακτόρων που καθορίζει και διασφαλίζει βραχυπρόθεσμα και μακροπρόθεσμα τους τρόπους προστασίας και προβολής τους. Επαναλαμβάνω. Ουσιαστικοί αρωγοί στην προσπάθεια αυτή είναι η περιφέρεια και η τοπική αυτοδιοίκηση. Θα μπορούσατε και από αυτούς να ζητήσετε ενημέρωση. Είμαι σίγουρη θα σας την έδιναν. Επίσης, στην ερώτησή σας αναφέρετε ότι από στέλεχος του Υπουργείου Πολιτισμού σε τοπικά μέσα γνωρίζετε ότι για τις τοιχογραφίες έχει να γίνει συντήρηση από το 2003. Σας ενημερώνω, λοιπόν, ότι σύμφωνα με το ημερολόγιο που τηρείται στην εφορεία αρχαιοτήτων οι τοιχογραφίες ελέγχθηκαν από αρχαιολόγους και συντηρητές τον Σεπτέμβρη του 2024.

Κύριε Βουλευτά, το Υπουργείο Πολιτισμού έχει πλήρη γνώση του τεράστιου βάρους που φέρει, αυτό της προστασίας της πολιτιστικής κληρονομιάς. Και έχει προβεί σε όλες τις ενδεδειγμένες ενέργειες. Αυτή τη στιγμή ο στόχος στον κατάλογο της παγκόσμιας κληρονομιάς πρέπει να είναι εθνικός. Και είναι ένας και πρέπει να είναι κοινός. Και ποιος είναι αυτός; Ότι ο μινωικός πολιτισμός πρέπει να αναδειχθεί και να καθιερωθεί παγκοσμίως σε αυτό που πραγματικά είναι: η αυγή του δυτικού πολιτισμού.

Σας ευχαριστώ, κύριε πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ και τους δυο σας.

Θα συζητήσουμε τώρα την δεύτερη με αριθμό 934/19-5-2025 επίκαιρη ερώτηση πρώτου κύκλου του Βουλευτή Έβρου της Κ.Ο. «ΕΛΛΗΝΙΚΗ ΛΥΣΗ» κ. Παράσχου Παπαδάκη προς τον Υπουργό Ψηφιακής Διακυβέρνησης με θέμα: «Κίνδυνος για την υγεία παιδιών και κατοίκων από την εγκατάσταση κεραιών εκπομπής και λήψης για την παροχή ασύρματων δικτύων ηλεκτρονικών επικοινωνιών, πλησίον σχολείων και νηπιαγωγείων σε περιοχή της Αλεξανδρούπολης του Ν. Έβρου».

Θα απαντήσει ο Υπουργός κ. Δημήτριος Παπαστεργίου.

Κύριε συνάδελφε, έχετε τον λόγο.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, έχει εγκατασταθεί μια κεραία κινητής τηλεφωνίας στην οδό Μακρυγιάννη στην Αλεξανδρούπολη σε πολύ σοβαρό αστικό ιστό της πόλης. Αυτή η κεραία έχει απόσταση από το 5ο Δημοτικό και από το 5ο Νηπιαγωγείο 74 μέτρα. Από το 6ο Πειραματικό Γυμνάσιο, 1ο Γενικό Λύκειο, 1ο και 3ο Γυμνάσιο σε απόσταση 231 μέτρα. Από το 10ο Δημοτικό Σχολείο Αλεξανδρούπολης 222 μέτρα και από το ιδιωτικό κέντρο απασχόλησης παιδιών 164 μέτρα.

Πριν μπω στην ουσία, πρέπει να συμφωνήσουμε σε κάτι. Αυτές οι ηλεκτρομαγνητικές ακτινοβολίες που εκπέμπουν αυτές οι κεραίες είναι επιβλαβείς για την υγεία. Θα σας πω και στη δευτερολογία τι λέει και η ιατρική και τι λένε οι δικαστικές αποφάσεις. Γι’ αυτό τίθενται και περιορισμοί από τον ν.4635/2019 στο άρθρο 35 για την τάση που πρέπει να εκπέμπουν αυτές όταν είναι κοντά σε κατοικημένες περιοχές. Τώρα, ενώ προβλέπεται η αδειοδότηση κανονικά από το άρθρο 20 και 22 του ν.4635/2019, στο άρθρο 35 παράγραφος 3 αναφέρεται ότι σε περίπτωση εγκατάστασης μιας τέτοιας κεραίας μέχρι 300 μέτρα μέσα στα οποία βρίσκονται σχολεία, γηροκομεία, νοσοκομεία, βρεφονηπιακοί σταθμοί επιτρέπεται η εγκατάσταση, αλλά η συχνότητα και η τάση θα είναι μέχρι το 60% των τιμών που προβλέπει η υπουργική απόφαση 571/2000. Μέχρι εδώ καλά, ας πούμε. Στο άρθρο 35 παράγραφος 8, όμως, αναφέρει ότι απαγορεύεται η εγκατάσταση κατασκευής κεραίας κινητής τηλεφωνίας σε κτιριακές εγκαταστάσεις σχολείων, βρεφονηπιακών σταθμών, γηροκομείων, νοσοκομείων.

Δεν ξέρω ποιος ιθύνων νους έγραψε αυτόν τον νόμο, ποιος γάτος έγραψε αυτόν τον νόμο, όπου απαγορεύει την εγκατάσταση κεραίας πάνω σε σχολείο, αλλά αν είναι απέναντι στα 5 μέτρα επιτρέπεται, απλά να παίζει με χαμηλή ισχύ. Και ποιος ελέγχει αυτήν τη χαμηλή ισχύ; Από πού προκύπτει ότι αυτές οι τιμές που προβλέπει η υπουργική απόφαση εφαρμόζονται; Από ποιον γίνεται έλεγχος; Ακόμα και να γίνει έλεγχος, με ένα κουμπί αυτό μπορείς να το ρυθμίσεις. Δεν μπορείς να εξασφαλίσεις σε κανέναν ότι οι τιμές της ηλεκτρομαγνητικής ακτινοβολίας που προβλέπει η υπουργική απόφαση θα είναι αυτές. Σε καμία των περιπτώσεων.

Γι’ αυτό, λοιπόν, επειδή και ο ίδιος ο νόμος που προβλέπει περιορισμούς ομολογεί στην ουσία ότι υπάρχει πρόβλημα και είναι επιβλαβείς αυτές οι ηλεκτρομαγνητικές ακτινοβολίες, ερωτάσθε αν έχετε σκοπό να τροποποιήσετε τον ν.4635/2019 και να μην χορηγείτε άδεια σε τέτοιες κεραίες, όταν βρίσκονται πλησίον σχολείων, γηροκομείων κλπ, όπως προβλέπεται στην παράγραφο 8, να μην εγκαθίστανται πάνω στο κτίριο, αλλά απέναντι και δίπλα, οξύμωρα, να επιτρέπεται.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, για την απάντησή σας.

**ΔΗΜΗΤΡΙΟΣ ΠΑΠΑΣΤΕΡΓΙΟΥ** **(Υπουργός Ψηφιακής Διακυβέρνησης):** Ευχαριστώ πολύ, κύριε Πρόεδρε.

Κύριε Βουλευτά, το θέμα της εγκατάστασης των κεραιών κινητής τηλεφωνίας δεν είναι καινούργιο θέμα. Μας απασχολεί τα τελευταία τριάντα χρόνια στην Ελλάδα, λίγο περισσότερα σε όλο τον κόσμο.

Κατ’ αρχάς, θα διαφωνήσω με αυτό το οποίο θέτετε ως βασικό σημείο συμφωνίας και εκείνες τις κουβέντες ότι οι ηλεκτρομαγνητικές ακτινοβολίες είναι κάτι το επιβλαβές. Ένα από τα χαρτιά τα οποία συνοδεύουν την απάντησή μας προέρχεται από την Ελληνική Επιτροπή Ατομικής Ενέργειας, η οποία περιγράφει με εξαιρετικό τρόπο το τι ισχύει και το τι δεν ισχύει και το τι πλέον -μετά από τριάντα χρόνια, όχι ένα και δύο χρόνια- οι επιστήμονες έχουν ανακαλύψει για το τι είναι επιβλαβές και τι όχι.

Κατ’ αρχάς, να ξεκαθαρίσουμε κάτι. Και δεν το λέω ως ηλεκτρολόγος μηχανικός και άνθρωπος που έχω σπουδάσει και κινητή τηλεφωνία. Αντιγράφω και μεταφέρω αυτά τα οποία λένε οι πιο ειδικοί από μένα. Κατ’ καταρχάς, μιλάμε για μη ιονίζουσες ακτινοβολίες, ακτινοβολίες των οποίων η ενέργεια λόγω του μικρού μεγέθους τους δεν μπορούν να διασπάσουν τις βιολογικές δομές των στοιχείων από τα οποία διέρχονται. Άρα, δεν προκύπτει σε αυτό κάτι.

Επίσης, η επιστολή της Επιτροπής Ατομικής Ενέργειας λέει κάτι πάρα πολύ ενδιαφέρον που πρέπει να το καταλάβουμε όταν μιλάμε για κινητή τηλεφωνία. Αυτό το οποίο λέει ξεκάθαρα είναι πως δεν προκύπτει από πουθενά ότι προκύπτουν ζητήματα από τους σταθμούς βάσης. Όντως θα πρέπει να δούμε και να εξετάσουμε τι γίνεται με τα κινητά τηλέφωνα. Το πρόβλημα, λοιπόν, δεν είναι οι σταθμοί βάσης και αυτό γιατί όταν μια κεραία είναι 10 μέτρα μακριά από έναν άνθρωπο, η ενέργεια που λαμβάνει είναι 100 φορές μικρότερη. Αν μια κεραία βάσης εκπέμπει 15-20 watt θα πρέπει να σκεφτούμε τι γίνεται με το κινητό μας το οποίο το έχουμε εφαπτομενικά στο κεφάλι μας. Στο κινητό μας είναι το πρόβλημα και όχι στην κεραία.

Και γιατί τελικά το να έχουμε πυκνότερο δίκτυο είναι μάλλον επωφελές για τη δημόσια υγεία; Διότι όταν η κεραία είναι μακριά, το κινητό μας τηλέφωνο εκπέμπει στο μέγιστο της ισχύος του. Άρα, όταν έχουμε ένα κινητό εδώ και η κεραία είναι χιλιόμετρα μακριά, θα εκπέμψει στο μέγιστο προκειμένου να μπορέσει να έχει σήμα. Τουναντίον, όταν έχουμε ένα πυκνό δίκτυο, οι συσκευές κινητών εκπέμπουν στην μικρότερη δυνατή ισχύ που έχουν.

Επίσης, να σας απαντήσω γι’ αυτό το οποίο λέτε ότι μπορεί κάποιος με ένα κουμπί να αυξήσει την ισχύ μιας κεραίας. Αν ήταν έτσι, οι εταιρίες κινητής τηλεφωνίας θα βάζανε μια κεραία σε ένα σημείο και θα τελείωνε η δουλειά. Το πρόβλημα δεν είναι η ισχύς. Το πρόβλημα είναι η χωρητικότητα των διαύλων επικοινωνίας. Από κάθε κεραία μια εταιρεία κινητής τηλεφωνίας μπορεί να εξασφαλίσει 250, 300 παράλληλες δέσμες επικοινωνίες. Άρα, δεν μπορεί και δεν θέλει να έχει μία κεραία, γιατί θα έχει πολύ στενό δίαυλο επικοινωνίας, θα έχει πολύ μικρή δυνατότητα επικοινωνίας. Γι’ αυτό και βάζουν πολλές μικρές κεραίες οι εταιρείες κινητής τηλεφωνίας για να μπορέσουν να εξασφαλίσουν τη χωρητικότητα στο δίκτυο.

Στην ερώτησή σας λίγο κακότεχνα, θα έλεγα, προσπαθείτε να εκμαιεύσετε ότι απαγορεύεται να μπουν κεραίες κινητής τηλεφωνίας στα 300 μέτρα. Το είπατε τώρα προς τιμήν σας ότι δεν απαγορεύεται εκ του νόμου. Απαγορεύεται μόνο πάνω στα κτίρια αυτά. Και μάλιστα στην εμβέλεια αυτή των 300 μέτρων η ελληνική νομοθεσία, η οποία είναι πολύ πιο προστατευτική σε σχέση με την ευρωπαϊκή νομοθεσία, προβλέπει ακόμα χαμηλότερα όρια εκπομπής. Στην Ελλάδα παίζουμε στο 70% των ευρωπαϊκών ορίων. Για τα σημεία εκείνα εκπέμπουν οι κεραίες αυτές ακόμα χαμηλότερα.

Θα πρέπει, επίσης, να έχετε κατά νου ότι από μετρήσεις που γίνονται και ασχολούμαι -και με την προηγούμενη ιδιότητά μου και με τη σημερινή- με τα επίπεδα της ακτινοβολίας στα κέντρα των πόλεων, το μεγαλύτερο κομμάτι της ακτινοβολίας δεν προέρχεται από τις εταιρείες κινητής τηλεφωνίας, αλλά από τα ραδιόφωνα και τις τηλεοράσεις. Μάλιστα, υπάρχουν και έχουν εγκατασταθεί εδώ και χρόνια επίσημοι σταθμοί οι οποίοι μετράνε μέρα-νύχτα τα όρια της εκπομπής, τα οποία είναι δέκα και είκοσι φορές κάτω από τα νόμιμα όρια.

Άρα, το ξεκαθαρίζω πως δεν υπάρχει κανένα ζήτημα σε σχέση με τη δημόσια υγεία από τα δίκτυα των εταιρειών αυτών. Αλλά, επειδή καταλαβαίνω απόλυτα την ανησυχία και τη δική σας, την οποία θεωρώ σε ένα βαθμό εύλογη, αλλά και των πολιτών, αυτό το οποίο μπορεί να γίνει είναι:

Πρώτον, η Ελληνική Επιτροπή Ατομικής Ενέργειας να στείλει τα γνωστά βανάκια τα οποία μπορούν να μετρήσουν -και δεν υπάρχει λόγος να βγει, να σηκωθεί η σημαία ότι είναι εκεί- τα όρια αυτά, αλλά και ο δήμος να καταστήσει -που πιθανώς υπάρχουν ήδη τέτοιοι- σταθμούς μέτρησης οι οποίοι δουλεύουν είκοσι τέσσερις ώρες το εικοσιτετράωρο.

Με όλα αυτά, λοιπόν, οφείλω να σας πω ότι δεν προκύπτει ζήτημα για τη δημόσια υγεία και δεν προκύπτει ζήτημα να τροποποιηθεί η νομοθεσία σε σχέση με το αν είναι ασφαλή τα δίκτυα αυτά. Αν δεν ήταν ασφαλή, δεν θα υπήρχε κινητή τηλεφωνία και δεν θα δούλευε μέσα στις πόλεις μας.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε, έχετε τον λόγο για τη δευτερολογία σας.

**ΠΑΡΑΣΧΟΣ ΠΑΠΑΔΑΚΗΣ:** Αφού, κύριε Υπουργέ, δεν υπάρχει θέμα με την υγεία από αυτές τις ηλεκτρομαγνητικές ακτινοβολίες και εκπέμπει παραπάνω ακτινοβολία η τηλεόραση ή το ένα κινητό, τότε για ποιον λόγο απαγορεύεται στο άρθρο 35 παράγραφος 8 να εγκατασταθεί κεραία κινητής τηλεφωνίας πάνω σε σχολεία, νοσοκομεία, γηροκομεία; Αφού δεν υπάρχει κανένα θέμα. Και αφού δεν υπάρχει κανένα θέμα, γιατί δεν το παίρνετε και σπίτι σας; Θα το βάλουμε εκεί δίπλα σ’ εσάς, απέναντι, και δεν θα υπάρχει κανένα πρόβλημα. Να φύγει από εκεί. Έτσι δεν είναι; Όταν είμαστε έξω από τον χορό, εύκολα μπορούμε να τα λέμε.

Και μας λέτε και κάτι άλλο, ότι από τη στιγμή που υπάρχει θετική γνωμοδότηση από την Ελληνική Επιτροπή Ατομικής Ενέργειας, έχουν ελεγχθεί όλα αυτά. Να σας θυμίσω ότι και η ΡΑΣ, η Ρυθμιστική Αρχή Σιδηροδρόμων, είχε δώσει πιστοποιητικό ασφαλείας για τον σιδηρόδρομο ότι είναι ασφαλής, όπως και η Ευρωπαϊκή Αρχή Σιδηροδρόμων είχε δώσει πιστοποιητικό ασφαλείας στην Hellenic Train και είδαμε τι έγινε, πόσο ασφαλής ήταν. Αφήστε αυτά τα τυπικά και πάμε στην ουσία.

Και αυτό το παράδειγμα που λέτε, του ενός κινητού που το έχουμε στο κεφάλι μας και άρα εκπέμπει παραπάνω ακτινοβολία, θεωρώ ότι είναι ατυχές. Εδώ μιλάμε για μια κεραία η οποία δίνει ακτινοβολία και σήμα σε δέκα με είκοσι χιλιάδες κινητά. Τόσα είναι σαν να έχουν στο κεφάλι τους τα παιδιά μας που βρίσκονται στα εξήντα μέτρα και στα πενήντα μέτρα ή απέναντι ακριβώς.

Και για να μην νομίζετε ότι απλά κάνω στείρα αντιπολίτευση, γιατί θέλω να μιλάμε επί της ουσίας, δεν το λέω εγώ. Το λέει ο Ιατρικός Σύλλογος Αθηνών με δελτίο Τύπου στις 2 Απριλίου του 2017 σε συνέδριο που έγινε, στο οποίο τι λέει; «Στο πλαίσιο της ημερίδας παρουσιάστηκε το υπόμνημα του κ. Μαργαρίτη προς τον Υπουργό τότε Ψηφιακής Πολιτικής και Τηλεπικοινωνιών κ. Παππά, στο οποίο αναφέρονται χαρακτηριστικά οι επιδράσεις στην υγεία από τις ακτινοβολίες της ασύρματης τεχνολογίας, που περιλαμβάνουν αυξημένο κίνδυνο για την εμφάνιση καρκίνου, κυτταρικού στρες, αύξηση των επιβλαβών ελευθέρων ριζών, γενετικές βλάβες, δομικές και λειτουργικές, αλλαγές του αναπαραγωγικού συστήματος, διαταραχές των λειτουργιών μάθησης και μνήμης. Επίσης, άμεσες επιπτώσεις με τη μορφή πονοκεφάλων, έλλειψη συγκέντρωσης, αϋπνίες, διαταραχές μνήμης, μείωση ανοσοποιητικού συστήματος, αλλεργίες κ.λπ. αποτελούν καθημερινά συμπτώματα στους διαμένοντες πλησίον των κεραιών».

Και αυτό το συνέδριο έβγαλε και ένα πόρισμα: «Σύμφωνα με τους ομιλητές, πολλές επιστημονικές μελέτες και τα λοιπά, προτείνουν, μεταξύ άλλων, η χορήγηση αδειών να μην περιλαμβάνει τοποθέτηση κεραιών κοντά σε σχολεία, ημερήσια κέντρα φροντίδας, γηροκομεία, νοσοκομεία ή άλλα κτίρια όπου ευαίσθητες ομάδες ανθρώπων μένουν για μεγάλο χρονικό διάστημα». Το λέει ο Ιατρικός Σύλλογος Αθηνών το 2017, όχι εγώ.

Να σας το πω και δικαστικά; Να σας το πω και δικαστικά: Νομολογία, Μονομελές Πρωτοδικείο Λάρισας 3867/2005, 969/2005 Μονομελές Πρωτοδικείο Θεσσαλονίκης, Θεσσαλονίκη, πάλι, 19510/2014. Να μην σας τις αναφέρω μία-μία. Θα μπω στο ζουμί κατ’ ευθείαν για να κλείσω. Τι λένε αυτές; «Η νόμιμη χορήγηση αδειών δεν αποκλείει την προσβολή προσωπικότητας από την ηλεκτρομαγνητική ακτινοβολία κεραίας κινητής τηλεφωνίας όταν βλάπτεται η υγεία. Η επιστημονική αβεβαιότητα ως προς την επικινδυνότητα των ακτινοβολιών της κινητής τηλεφωνίας δημιουργεί τεκμήριο υπέρ της υγείας και του περιβάλλοντος με βάση την αρχή της προφύλαξης του Διεθνούς Δικαίου, κατά την οποία -αν και ακόμη δεν είναι βέβαιη η επέλευση επιβλαβών αποτελεσμάτων στους περίοικους από την τοποθέτηση κεραίας κινητής τηλεφωνίας- δικαιολογείται μεγαλύτερη επιφυλακτικότητα» και πάει βόλτα η κεραία, απομακρύνεται και φεύγει. Το λένε τα δικαστήρια. Δεν το λέω εγώ.

Άρα, λοιπόν, κύριε Υπουργέ, στον βωμό του να έχουμε καλύτερο σήμα ή να γκουγκλάρουμε καλύτερα, δεν θα θυσιάσουμε τα παιδιά μας. Τα παιδιά μου εμένα πάνε στο 5ο Δημοτικό -και δεν μιλάω μόνο για τα δικά μου παιδιά, αλλά για όλους εκεί πέρα- το οποίο είναι στα εξήντα μέτρα. Και σας το ξαναλέω, εφόσον είναι όλα ασφαλή, γιατί ο Ιατρικός Σύλλογος Αθηνών λέει ότι δεν είναι, τα δικαστήρια, οι δικαστές και η δικαιοσύνη λένε ότι δεν είναι; Εμείς λέμε «για να έχουμε καλύτερο σήμα», εσείς λέτε ότι δεν υπάρχει κανένα πρόβλημα και αφού το λέει και η Επιτροπή Ατομικής Ενέργειας, όλα βαίνουν καλώς.

Θεωρώ, κύριε Υπουργέ, ότι δεν μπορούμε εδώ α λα καρτ να σεβόμαστε τη δικαιοσύνη και να μιλάμε για ανεξάρτητη δικαιοσύνη, όταν μας συμφέρει να την επικαλούμαστε και όταν δεν μας συμφέρει λέμε «να έχουμε καλύτερο σήμα». Εδώ η δικαιοσύνη έχει μιλήσει και αναφέρει συγκεκριμένα πράγματα: Ακόμα και να υπάρχει νόμιμη αδειοδότηση -που υπάρχει στη συγκεκριμένη περίπτωση- αυτή η επιστημονική αβεβαιότητα δημιουργεί ένα τεκμήριο υπέρ της υγείας και του περιβάλλοντος, γιατί προσβάλλει την προσωπικότητα των περιοίκων, όπου εγώ και εσείς έχουμε δικαίωμα στα κοινόχρηστα πράγματα και κοινόχρηστα πράγματα είναι και το περιβάλλον και ο καθαρός αέρας, τον οποίον εσείς με την αδειοδότηση στερείτε από τα παιδιά μας.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, παρακαλώ, έχετε τον λόγο για τη δευτερολογία σας.

**ΔΗΜΗΤΡΙΟΣ ΠΑΠΑΣΤΕΡΓΙΟΥ** **(Υπουργός Ψηφιακής Διακυβέρνησης):** Ακούω όλα αυτά τα οποία λέτε, αλλά θα σας απαντήσω και πάλι, όχι ως ηλεκτρολόγος μηχανικός, αλλά ως άνθρωπος ο οποίος ξέρω να διαβάζω, αυτό το οποίο λέει η Ελληνική Επιτροπή Ατομικής Ενέργειας, η οποία δεν αποτελείται από έναν επιστήμονα, αλλά από δεκάδες επιστήμονες των οποίων η δουλειά είναι αυτή ακριβώς. Και σημειώνω στο έγγραφο, το οποίο έχετε -και προφανώς δεν το διαβάζετε γιατί δεν σας συμφέρει- ότι «τα επιστημονικά δεδομένα δεν τεκμηριώνουν δυσμενείς επιδράσεις στην υγεία για εκθέσεις σε τιμές κάτω από τα θεσμοθετημένα όρια της έκθεσης». Να θυμίσω πως εμείς είμαστε και 70% κάτω από αυτό. Ενδεικτικά αναφέρεται η τελευταία γνωμοδότηση της αρμόδιας επιστημονικής επιτροπής της Ευρωπαϊκής Επιτροπής για την υγεία, το περιβάλλον και τους ανακύπτοντες κινδύνους, που επισκόπησε το σύνολο των δημοσιευμάτων επιστημονικών μελετών από το 2015 και από το οποίο προκύπτει ότι «δεν έχουν τεκμηριωθεί δυσμενείς επιπτώσεις στην υγεία από χρόνια ή στιγμιαία έκθεση σε ηλεκτρομαγνητική ακτινοβολία».

Τα πράγματα, λοιπόν, είναι όπως σας λέω επιστημονικά. Και τουλάχιστον εγώ στη ζωή μου θέλω να εμπιστεύομαι την επιστήμη. Εσείς δεν το κάνετε πολύ συχνά, ειδικά τα τελευταία χρόνια, αλλά εγώ με τους επιστήμονες είμαι και όχι με το τι μπορεί να λέει κάποιος, κάπου, δεξιά-αριστερά, ούτε είναι η νομική επιστήμη η πλέον κατάλληλη να κρίνει τα τεχνικά χαρακτηριστικά.

**ΠΑΡΑΣΧΟΣ ΠΑΠΑΔΑΚΗΣ:** …(Δεν ακούστηκε)

**ΔΗΜΗΤΡΙΟΣ ΠΑΠΑΣΤΕΡΓΙΟΥ** **(Υπουργός Ψηφιακής Διακυβέρνησης):** Δεν σας διέκοψα. Καταλαβαίνω ότι δεν σας βολεύουν αυτά τα οποία λέω.

Πολύ χαριτωμένο αυτό το οποίο λέτε να πάρω την κεραία στο σπίτι μου. Το σπίτι μου είναι στα Τρίκαλα, εκεί πάνε τα παιδιά μου σχολείο, σίγουρα υπάρχουν κεραίες εκεί γύρω, γιατί αλλιώς δεν δουλεύουν τα δίκτυα κινητής τηλεφωνίας αν δεν υπάρχουν κεραίες μέσα στην πόλη μας.

Θα σας πω μόνο ότι στην Αλεξανδρούπολη, από τα επίσημα στοιχεία της Εθνικής Επιτροπής Τηλεπικοινωνιών και Ταχυδρομείων, στην επίσημη έκθεση των κεραιών υπάρχουν δεκατέσσερις κεραίες στην ευρύτερη περιοχή, μικρές και μεγαλύτερες. Αυτό ως απάντηση για το πώς δουλεύει η κινητή τηλεφωνία. Δεν δουλεύει με μεγάλη ισχύ, δεν θέλει να δουλεύει με μεγάλη ισχύ, δεν είναι τέτοια η τεχνολογία. Είναι απολύτως ασφαλή δίκτυα και αυτό θα πρέπει να το σεβαστείτε και να μην δημιουργείτε στρεβλές εικόνες προς απλά πολιτική εκμετάλλευση ότι τοποθετήθηκε μια νόμιμη, κατά τα άλλα, κεραία κινητής τηλεφωνίας στο σημείο εκείνο.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Δεν θα συζητηθεί λόγω κωλύματος του Βουλευτή η με αριθμό 951/22-5-2025 τρίτη επίκαιρη ερώτηση του πρώτου κύκλου του ανεξάρτητου Βουλευτή Β΄ Θεσσαλονίκης κ. Νικόλαου Παπαδόπουλου προς την Υπουργό Πολιτισμού με θέμα: «Η συστηματική αμαύρωση των ιστορικών μνημείων της Ελλάδος».

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, εισερχόμεθα στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Ανάπτυξης: «Βιώσιμη ανάπτυξη, παραγωγικός μετασχηματισμός της ελληνικής οικονομίας - Τροποποίηση διατάξεων του αναπτυξιακού νόμου 4887/2022 Αναπτυξιακός Νόμος - Ελλάδα Ισχυρή Ανάπτυξη - και λοιπές διατάξεις».

Τον λόγο τώρα έχει για την ομιλία του ο Βουλευτής κ. Θεόδωρος Σκυλακάκης.

Παρακαλώ, κύριε συνάδελφε.

**ΘΕΟΔΩΡΟΣ ΣΚΥΛΑΚΑΚΗΣ:** Κύριε Υπουργέ, κυρίες και κύριοι συνάδελφοι, το σημερινό νομοσχέδιο μάς δίνει μια δυνατότητα να μιλήσουμε για τις επενδύσεις στην Ελλάδα και τη σημασία τους στην οικονομική πολιτική της Κυβέρνησής μας.

Το 2019 οι επενδύσεις, ακαθάριστος σχηματισμός παγίου κεφαλαίου, ήταν στο 11% του ΑΕΠ. Το 2024 είχαν προσεγγίσει το 16%, μια σημαντική βελτίωση, αύξηση 45%, που θα επιβεβαιωθεί έτι περαιτέρω το 2025 και 2026, καθώς θα μεγιστοποιηθούν στην επόμενη διετία οι επενδυτικοί πόροι του Ταμείου Ανάκαμψης.

Είναι το ποσοστό αυτό αρκετό για τις δικές μας φιλοδοξίες, αλλά και τις πραγματικές ανάγκες της οικονομίας; Η απάντηση είναι ότι χρειαζόμαστε πολύ περισσότερες επενδύσεις τα επόμενα χρόνια, καθώς ο μέσος όρος στην Ευρωζώνη είναι 22% -εμείς είμαστε στο 16% ακόμη- και η χώρα από το 2011 και μετά είναι με μεγάλη διαφορά κάτω από τον ευρωπαϊκό μέσο όρο.

Η παραγωγικότητά μας επιβαρύνεται από τη δεκαετία περίπου αποεπένδυσης που παρουσιάστηκε από το 2011 μέχρι και το 2020. Η αύξηση των επενδύσεων είναι ζωτικής σημασίας για την οικονομική πορεία της χώρας τα επόμενα χρόνια.

Το Δημόσιο από την πλευρά του, στη διάρκεια αυτής της περιόδου υπερδιπλασίασε τις επενδύσεις από τα 5,6 δισεκατομμύρια το 2019 που ήταν το Πρόγραμμα Δημοσίων Επενδύσεων φθάσαμε στα 13,2 δισεκατομμύρια το 2024. Έχει, όμως, λόγω του δημοσιονομικού μας παρελθόντος σημαντικούς περιορισμούς, ενώ πρέπει να καλύπτει και τις άλλες αναπόφευκτες ανάγκες, όπως οι εξοπλισμοί και οι επιβαρύνσεις των κλιματικών καταστροφών.

Συνεπώς, η επενδυτική κινητοποίηση του ιδιωτικού τομέα είναι ζωτικής σημασίας για το μέλλον της εθνικής οικονομίας και της χώρας. Στην κινητοποίηση αυτή μπορεί να προσφέρουν οι επιδοτήσεις που δίνει ο αναπτυξιακός νόμος, που βελτιώνεται σε σχέση με τον προηγούμενο στο παρόν νομοσχέδιο. Ιδίως να ξεχωρίσω εδώ το κίνητρο ταχείας αδειοδότησης, την αύξηση των μεγίστων ορίων επενδύσεων και τους αυστηρούς και σφιχτούς χρόνους αξιολόγησης που θεσπίζονται από τον κύριο Υπουργό Ανάπτυξης.

Όμως, το κλειδί για να πετύχουμε τη μεγάλη αύξηση του όγκου των επενδύσεων που έχουμε ανάγκη δεν είναι το ύψος των επιδοτήσεων. Αντίθετα, οι μεγάλες επιδοτήσεις εμποδίζουν και καθυστερούν τις επενδύσεις και δεν τις ενθαρρύνουν. Επαναλαμβάνω, οι μεγάλες επιδοτήσεις εμποδίζουν και καθυστερούν τις επενδύσεις και δεν τις ενθαρρύνουν. Απόδειξη: Στο επενδυτικό εργαλείο του Ταμείου Ανάκαμψης, που είχα την τιμή να σχεδιάσω και να υλοποιήσω σε προηγούμενη φάση και ιδιότητα, οι επιδοτήσεις είναι εξαιρετικά χαμηλές. Η μέση επιδότηση είναι κάτω από 8%. Η μέση επιδότηση δίνεται εκεί μέσα από τη διαφορά των επιτοκίων.

Κι όμως, ο όγκος των επενδύσεων που έχουν ήδη κινητοποιηθεί είναι τεράστιος. Έχουν δρομολογηθεί με υπογραφή των σχετικών δανειακών συμβάσεων επενδύσεις 17 δισεκατομμυρίων ευρώ -ακούστε 17 δισεκατομμυρίων ευρώ- με δάνεια που έχουν δεσμευτεί ύψους 7 δισεκατομμυρίων από το Ταμείο Ανάκαμψης.

**ΓΕΩΡΓΙΟΣ ΝΙΚΗΤΙΑΔΗΣ:** Να μας πείτε για τη δανειοδότηση.

**ΘΕΟΔΩΡΟΣ ΣΚΥΛΑΚΑΚΗΣ:** Αυτό σας είπα.

**ΓΕΩΡΓΙΟΣ ΝΙΚΗΤΙΑΔΗΣ:** Με δάνειο.

**ΘΕΟΔΩΡΟΣ ΣΚΥΛΑΚΑΚΗΣ:** Προφανώς.

**ΓΕΩΡΓΙΟΣ ΝΙΚΗΤΙΑΔΗΣ:** Αυτό είναι επιδότηση.

**ΘΕΟΔΩΡΟΣ ΣΚΥΛΑΚΑΚΗΣ:** Ξαναλέω, η επιδότηση είναι 8%. Τα δάνεια είναι 7 δισεκατομμύρια. Και το υπόλοιπο καλύπτεται από τραπεζικά δάνεια και από ίδια κεφάλαια των επιχειρήσεων. Είναι μία διαδικασία που γίνεται με αυστηρά ιδιωτικοοικονομικά κριτήρια.

Ταυτόχρονα, σήμερα αξιολογούνται άλλα 14 δισεκατομμύρια επενδύσεις. Δηλαδή έχουμε 17 δισεκατομμύρια που έχουν ήδη δρομολογηθεί και αξιολογούνται άλλα 14 δισεκατομμύρια που αντιστοιχούν σε 6 δισεκατομμύρια δάνεια του Ταμείου Ανάκαμψης. Πρόκειται κυρίως για μεγάλες και μεσαίες επενδύσεις υψηλής παραγωγικότητας που έχουν περάσει από αυστηρότατες αξιολόγηση και με ισχυρά πιστοληπτικά κριτήρια που διασφαλίζουν ότι έχουν ελαχιστοποιηθεί οι κίνδυνοι να μην επιστραφούν τα δάνεια και να καταλήξουν να τα πληρώσουν οι απλοί φορολογούμενοι.

Προσέξτε. Η απόφαση επιδότησης επιτοκίου λαμβάνεται αυτόματα ταυτόχρονα με την τελική λήψη της της επενδυτικής απόφασης από την επιχείρηση, δηλαδή με ταχύτητα αστραπιαία, χωρίς καμία γραφειοκρατική ή πολιτική παρέμβαση ή παρεμβολή. Ούτε ένα χαρτί δεν υπογράφεται στο Ταμείο Ανάκαμψης στο σκέλος των δανείων από δημόσιο υπάλληλο ή από κυβερνητικό αξιωματούχο.

Οι επενδύσεις αυτές θα υλοποιηθούν κυρίως στα επόμενα χρόνια και θα βοηθήσουν μαζί με τα άλλα αναπτυξιακά εργαλεία όπως το ΕΣΠΑ, οι επιδοτήσεις του Ταμείου Ανάκαμψης και ο αναπτυξιακός νόμος που συζητούμε σήμερα στην αύξηση του ρυθμού των επενδύσεων. Θα βοηθηθεί, επίσης, η αύξηση των επενδύσεων από το νέο φορολογικό πλαίσιο που καθιέρωσε αυτή η Κυβέρνηση σταματώντας την υπερφορολόγηση.

Επαναλαμβάνω, όμως, το κλειδί για τις ιδιωτικές επενδύσεις σήμερα στην Ελλάδα δεν είναι η βοήθεια του κράτους. Η χώρα έχει και αναπτύσσει περαιτέρω καλές υποδομές στην ενέργεια, τις μεταφορές και τις τηλεπικοινωνίες. Προσωπικό, ακόμη και αν δεν βρίσκεται σε μία περιοχή η μία ειδικότητα, μπορεί να αναζητηθεί με μία πολιτική νόμιμης μετακίνησης εργαζομένων, όπως ήδη γίνεται στον τουρισμό, για παράδειγμα, ή στην αλιεία.

Τα πιο δύσκολα εμπόδια για τις επιχειρήσεις ξέρετε ποια είναι; Είναι αυτά που θέτει η γραφειοκρατία και ο λαϊκισμός. Κι εκεί ερχόμαστε μπροστά στις χρόνιες κακοδαιμονίες που κατ’ εξοχήν αποτελούν, δυστυχώς, τη διαχωριστική γραμμή σήμερα μεταξύ Κυβέρνησης και Αντιπολίτευσης.

Αναφέρομαι στον περιβαλλοντικό και χωροταξικό λαϊκισμό που συνήθως κινητοποιείται με ιδεοληπτικά ή και ιδιοτελή κίνητρα και τον οποίο κατ’ εξοχήν ενθαρρύνει, δυστυχώς, σε πολλές περιπτώσεις και η αντιπολίτευση σήμερα.

Αναφέρομαι στην αντίσταση στην αξιολόγηση των υπαλλήλων και των μονάδων του κράτους και γενικότερα σε όλες τις κινήσεις εκσυγχρονισμού που ξεβολεύουν τα επιμέρους μικροσυμφέροντα.

Αναφέρομαι στη δαιμονοποίηση των μεγάλων επενδύσεων, επενδύσεων δηλαδή πολύ υψηλής παραγωγικότητας, που κινητοποιούν συνήθως και ολόκληρα οικοσυστήματα μικρών επιχειρήσεων και στη θεοποίηση, αντίθετα, κάποιων οικονομικών δραστηριοτήτων που έχουν ωραίο πολιτικό γκελ, ακούγονται πολύ καλά στην Αίθουσα όταν λέγονται, αλλά έχουν μικρή πραγματική οικονομική απόδοση και προοπτική.

Οι ιδεοληψίες με τις οποίες έπρεπε να έχουμε τελειώσει από τη δεκαετία του 1980 μάς καταδιώκουν ακόμη και σήμερα σε μία εποχή τρομακτικών ταχυτήτων και δραματικής αλλαγής της τεχνολογίας.

Τελειώνοντας, η πολυτέλεια της ανούσιας αυτής αντιπαράθεσης, κυρίες και κύριοι συνάδελφοι, δεν υπάρχει σήμερα. Η Κυβέρνηση είναι αποφασισμένη να δώσει στη χώρα πρόσθετη προοπτική όχι μόνο μέχρι το 2027, αλλά και στα επόμενα χρόνια και δεκαετίες, προχωρώντας μπροστά, με νέες βαθιές μεταρρυθμίσεις, στον δρόμο της σύγκρουσης με τις χρόνιες κακοδαιμονίες. Οι επενδύσεις είναι το μέτρο με βάση το οποίο κρίνεται η αποτελεσματικότητα της πολιτικής μας και η πραγματική προοπτική της ελληνικής οικονομίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε πολύ, κύριε συνάδελφε.

Επειδή βλέπω ότι από τον κατάλογο των ομιλητών απουσιάζουν κάποιοι συνάδελφοι, θα δώσω τον λόγο στον κ. Παπαηλιού από τον ΣΥΡΙΖΑ και παρακαλώ τους συναδέλφους να προσέλθουν στην Αίθουσα.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, ένα ακόμη αναπτυξιακό νομοσχέδιο εισάγεται από την κυβερνώσα παράταξη, από την Κυβέρνηση της Νέας Δημοκρατίας στη Βουλή. Ο σκοπός του νομοσχεδίου βρίθει εξαγγελιών, όπως τουλάχιστον αποτυπώνεται στον τίτλο του και περιγράφεται στην αιτιολογική έκθεση. Παραμένει ο ίδιος με τον αναπτυξιακό νόμο που καταργείται, έναν αναπτυξιακό νόμο που ψηφίσατε εσείς, κύριοι της Κυβέρνησης.

Οι διακηρύξεις για δήθεν βιώσιμη ανάπτυξη και παραγωγικό μετασχηματισμό της ελληνικής οικονομίας παραμένουν ίδιες, για τη στήριξη -λέτε- της αγοράς, της επιχειρηματικότητας, την προσέλκυση επενδύσεων και εν τέλει για την αναζωογόνηση της οικονομίας μέσω των καθεστώτων ανάπτυξης που θεσπίζονται. Κούφια λόγια. Ας σημειωθεί ότι δεν έχει γίνει καν αποτίμηση της εφαρμογής του υπό κατάργηση νόμου, του ν.4887/2022. Άλλωστε, τι αποτίμηση να κάνετε, όταν η πλειονότητα των προκηρύξεων για τα καθεστώτα ανάπτυξης δεν έχουν καν προκηρυχθεί και εν πάση περιπτώσει, δεν έχουν αποταμιευτεί οι πόροι. Αποτίμηση, μηδέν.

Όπως και στον υπό κατάργηση νόμο τώρα οι διακηρύξεις συνοδεύονται από το γνωστό διαφημιστικό σλόγκαν «Ελλάδα, ισχυρή ανάπτυξη», που περιλαμβάνεται στον τίτλο του νομοσχεδίου, όπως συνηθίζει η Κυβέρνηση να πράττει, λες και απευθύνεται σε καταναλωτές διαφημίσεων.

Η επικοινωνία, κύριε Υπουργέ, κυριαρχεί της ουσίας. Εξάλλου, η κατεύθυνση είναι σαφής και παραμένει αναλλοίωτη. Η εξυπηρέτηση των μεγάλων συμφερόντων, των μεγάλων επιχειρηματικών ομίλων, στα οποία η Νέα Δημοκρατία υποτάσσεται και τα οποία εκπροσωπεί πολιτικά, απομυζώντας πόρους που θα μπορούσαν να διατεθούν στην αντίστοιχη μικρομεσαία επιχειρηματικότητα. Όλα αυτά, οι ανέξοδες και μη εκπληρωθείσες υποσχέσεις, διακηρύξεις, αλλά και η πραγματική -όχι η πλασματική- κατάσταση που επικρατεί στην ελληνική οικονομία, στην αγορά, στην επιχειρηματικότητα αναφέρθηκαν κατά την ακρόαση των φορέων από τους εκπροσώπους τους και ιδίως από τις μικρομεσαίες επιχειρήσεις.

Αυτή η κατάσταση συνδέεται και με το γεγονός ότι οι μικρές και πολύ μικρές επιχειρήσεις έχουν ελάχιστη συμμετοχή στα προγράμματα του αναπτυξιακού νόμου, διότι τα αιτούμενα εκτός των άλλων, ελάχιστα κεφάλαια, είναι απαγορευτικά γι’ αυτές.

Εκτός του νέου αναπτυξιακού νομοσχεδίου παραμένει ο πρωτογενής τομέας που δεν ενισχύεται από το υπό συζήτηση πλαίσιο στήριξης. Οι αγρότες και οι κτηνοτρόφοι βρίσκονται αντιμέτωποι με το αυξημένο κόστος παραγωγής, τις επιπτώσεις της κλιματικής κρίσης και την αβεβαιότητα στις διεθνείς αγορές. Και πάντως, η στήριξη συνεταιριστικών σχημάτων και ομαδικών επενδύσεων που θα διευκόλυνε και θα ενθάρρυνε τον πρωτογενή τομέα δεν βρίσκεται στις πολιτικές σας προτεραιότητες.

Και βέβαια ας μη λησμονείται το σκάνδαλο του ΟΠΕΚΕΠΕ, σκάνδαλο με σφραγίδα και υπογραφές της Κυβέρνησης της Νέας Δημοκρατίας. Το λέει, εξάλλου, και η Ευρωπαϊκή Εισαγγελία. Από το 2019 μέχρι το 2024 έχει φέρει σε απόγνωση αγρότες και κτηνοτρόφους οι οποίοι κινδυνεύουν να μείνουν εκτός οποιασδήποτε χρηματοδότησης. Και βέβαια, μην ξεχνάμε ότι αυτό σημαίνει εγκατάλειψη περαιτέρω της πρωτογενούς παραγωγής.

Εκτός κάδρου βρίσκεται και η περιφέρεια. Οι τοπικές κοινωνίες ζητούν όχι απλά λόγια, αλλά πράξεις. Απαιτείται χωροθέτηση βιομηχανικών πάρκων, ουσιαστική στήριξη για συγκεκριμένους κλάδους, για συγκεκριμένους τομείς ανά περιφέρεια, βάσει των συγκριτικών πλεονεκτημάτων της κάθε μιας από αυτές. Η ανάπτυξη, για να είναι δίκαιη, οφείλει να είναι συμπεριληπτική. Δεν μπορεί να εξαντλείται σε τίτλους και λογιστικά τεχνάσματα. Οφείλει να αφορά την κοινωνική πλειοψηφία, τις μεσαίες και μικρές επιχειρήσεις, τις συνεταιριστικές προσπάθειες, τις περιοχές, οι οποίες βρίσκονται στην απ’ έξω της όποιας ανάπτυξης. Θα έπρεπε να ενισχυθεί η στόχευση της αναπτυξιακής πολιτικής με όρους βιωσιμότητας, κοινωνικής ανταποδοτικότητας και περιφερειακής ισότητας. Να υπάρξει ξεχωριστό καθεστώς για τις πολύ μικρές επιχειρήσεις και να εξασφαλιστεί η απλοποίηση των διαδικασιών. Χρειάζεται ένα ολοκληρωμένο πληροφοριακό σύστημα και αξιολόγηση βάσει ποιοτικών κριτηρίων και όχι με αριθμούς, με μηχανιστικά νούμερα.

Και βέβαια, απουσιάζει από το νομοσχέδιο η περιβαλλοντική διάσταση ενός αναπτυξιακού σχεδιασμού. Απαιτούνται κίνητρα για τις ενεργειακές κοινότητες -τα αναζητούμε-, για επενδύσεις σε ΑΠΕ από συνεταιριστικά σχήματα. Και οι ενεργειακές κοινότητες και οι ΑΠΕ για χρήση από τους αγρότες και κτηνοτρόφους παραμένουν εκτός. Δεν υπάρχουν προβλέψεις.

Ακόμη πιο ανησυχητική είναι η θεσμική διάταξη που διέπει το νομοσχέδιο. Ενισχύεται ο συγκεντρωτισμός στην κατανομή αποφάσεων και πόρων, με έμφαση σε κεντρικές δομές και επιτροπές που λειτουργούν αδιαφανώς. Οι περιφέρειες, η τοπική αυτοδιοίκηση και οι κοινωνικοί εταίροι δεν έχουν ουσιαστικό λόγο στη διαμόρφωση και την εφαρμογή των αναπτυξιακών πολιτικών. Η συμμετοχή της κοινωνίας των πολιτών είναι σχεδόν ανύπαρκτη. Αντί να οικοδομείται μία δημοκρατική και συμμετοχική αναπτυξιακή διαδικασία, δημιουργείται ένα τεχνοκρατικό πλαίσιο που αφήνει απ’ έξω τις ανάγκες των πολλών. Βέβαια, από την Κυβέρνησή σας απουσιάζει η πολιτική βούληση να διανείμει δίκαια τα εργαλεία ανάπτυξης. Αυτό αποτυπώνεται και στη ρύθμιση για το ρητά καταργούμενο ειδικό καθεστώς «Δίκαιη Αναπτυξιακή Μετάβαση». Στη θέση του δημιουργείται ένα νέο καθεστώς υπό τον τίτλο «Καθεστώς Περιοχών Ειδικής Ενίσχυσης». Μέχρι σήμερα, και το λέω και για την περιοχή της Δυτικής Μακεδονίας, αλλά και για την ιδιαίτερη πατρίδα μου, τη Μεγαλόπολη, το συγκεκριμένο καθεστώς αφορούσε την ενίσχυση επενδυτικών σχεδίων που υλοποιούνται στις περιοχές των ζωνών βίαιης απολιγνιτοποίησης. Άλλη μία «επιτυχία» της συγκυβέρνησης Νέας Δημοκρατίας.

Σε κάθε σχετικό καθεστώς του αναπτυξιακού νόμου αναλογεί ετησίως προϋπολογισμός 150 εκατομμυρίων ευρώ. Με το νομοσχέδιο το νέο καθεστώς που το αντικαθιστά διευρύνεται και θα έχει ασυγκρίτως μεγαλύτερο πεδίο εφαρμογής, δηλαδή θα αφορά περισσότερες περιοχές. Θα περιλαμβάνει μεν τις ζώνες βίαιης απολιγνιτοποίησης, αλλά επιπλέον και σειρά άλλων περιοχών που αντιμετωπίζουν σημαντικά οικονομικά και δημογραφικά προβλήματα, που μάλιστα περιγράφονται ενδεικτικά. Για παράδειγμα, το νέο καθεστώς θα αφορά παραμεθόριες περιφερειακές περιοχές, θα αφορά περιοχές που το κατά κεφαλήν ΑΕΠ ανέρχεται στο 70% του ετήσιου κ.λπ..

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε.

**ΓΕΩΡΓΙΟΣ ΠΑΠΑΗΛΙΟΥ:** Τελειώνω.

Σε αυτό το διευρυμένο, αλλά χρηματοδοτούμενο με ακόμη λιγότερους πόρους καθεστώς, ταυτόχρονα με την ενίσχυση των μικρομεσαίων επιχειρήσεων προστίθενται και οι μεγάλες, ώστε να δέσει το γλυκό και να διευκολύνονται και να ενισχύονται αυτές οι μεγάλες επιχειρήσεις, να μένει εκτός κάδρου, εκτός χρηματοδότησης η μικρομεσαία επιχειρηματικότητα, σε πλήρη εφαρμογή της περίφημης Έκθεσης Πισσαρίδη.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, ολοκληρώσατε. Ολοκληρώσατε.

**ΓΕΩΡΓΙΟΣ ΠΑΠΑΗΛΙΟΥ:** Η μικρομεσαία επιχειρηματική για σας εις το πυρ το εξώτερον.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ.

Τον λόγο έχει τώρα η ανεξάρτητη Βουλευτής κ. Τζάκρη Θεοδώρα.

Παρακαλώ, κυρία συνάδελφε.

**ΘΕΟΔΩΡΑ ΤΖΑΚΡΗ:** Κυρίες και κύριοι Βουλευτές, θα ξεκινήσω με το τεραστίων διαστάσεων σκάνδαλο κακοδιαχείρισης και αδιαφάνειας που εξελίσσεται τα τελευταία έξι χρόνια στον ΟΠΕΚΕΠΕ, έναν οργανισμό δηλαδή που συνδέεται άμεσα με τον πιο παραγωγικό τομέα της χώρας μας, τον πρωτογενή.

Τα τελευταία έξι χρόνια, λοιπόν, που ταυτίζονται με τη διακυβέρνηση της Νέας Δημοκρατίας, κατά τη διάρκεια της οποίας άλλαξαν έξι διοικήσεις, ο ΟΠΕΚΕΠΕ έχει μετατραπεί σε ένα εργαλείο χειραγώγησης των πελατειακών σχέσεων και χορήγησης δισεκατομμυρίων ευρώ με συνθήκες αδιαφάνειας και διαρκούς συγκάλυψης, με αποτέλεσμα να κινδυνεύει η καταβολή 3 δισεκατομμυρίων ευρώ σε 680 χιλιάδες αγρότες κάθε χρόνο από τον ίδιο τον κρατικό οργανισμό που έπρεπε να διασφαλίζει τη λειτουργία του. Ο ΟΠΕΚΕΠΕ έχει τεθεί υπό επιτήρηση και προσωρινή άρση της πιστοποίησης του, ενώ παράλληλα από τον Σεπτέμβριο του 2024 εφαρμόζεται σε αυτόν ειδικό σχέδιο με σκοπό μετά από τη συμπλήρωση δώδεκα μηνών να εκσυγχρονιστεί και να αναδιαρθρωθεί σύμφωνα με τα πρότυπα που θέτει η Ευρωπαϊκή Ένωση.

Επιπλέον, ο ΟΠΕΚΕΠΕ ερευνάται εδώ και μήνες από την Ευρωπαϊκή Εισαγγελία σχετικά με τις επιδοτήσεις στους αγρότες και τον έλεγχο των βοσκοτόπων. Μάλιστα, τη Δευτέρα 19 Μαΐου κατόπιν εντολής της Ευρωπαϊκής Εισαγγελίας, κλιμάκιο της ΕΛΑΣ πραγματοποίησε εφόδους στα γραφεία του ΟΠΕΚΕΠΕ τόσο εδώ στην Αθήνα, όσο και στο Ηράκλειο της Κρήτης, προκειμένου να λάβει πολύτιμα στοιχεία και έγγραφα. Όμως, οι ταυτοχρόνως έφοδοι στα γραφεία του ΟΠΕΚΕΠΕ δεν συνάδουν με την εικόνα της απόλυτης συνεργασίας που παρουσιάζει το Υπουργείο Αγροτικής Ανάπτυξης και η διοίκηση του οργανισμού. Οι ευρωπαϊκοί θεσμοί, κύριε Υπουργέ, όχι μόνο δεν σας εμπιστεύονται, αλλά κάνουν εφόδους προφανώς για να σας αιφνιδιάσουν και να εμποδίσουν την αλλοίωση ενοχοποιητικών στοιχείων. Τόσο πολύ δε έχετε πανικοβληθεί, που καταγγέλλει διεθνώς η Ευρωπαϊκή Εισαγγελία για πρακτικές εκβιασμού και απειλές της.

Έχετε καταστήσει την Ελλάδα κράτος νταή, το οποίο, αν έκανε τώρα αίτηση για την είσοδό του στην Ευρωπαϊκή Ένωση, αμφιβάλλω κατά πόσο θα πληρούσαμε τα κριτήρια, δηλαδή θα ήμασταν στην ίδια κατηγορία που είναι σήμερα η Αλβανία και άλλες βαλκανικές χώρες των οποίων οι δομές διαφάνειας του κράτους δικαίου αμφισβητούνται. Αν δεν το έχετε καταλάβει, το Υπουργείο Αγροτικής Ανάπτυξης και ο ΟΠΕΚΕΠΕ αντιμετωπίζεται από τις ευρωπαϊκές αρχές με τον ίδιο τρόπο όπως αντιμετωπίζουν τις εγκληματικές οργανώσεις.

Επιπλέον, αυτό το θράσος σας σάς οδήγησε να απειλείτε ότι θα μηνύσετε την Ευρωπαϊκή Εισαγγελία, αγνοώντας ότι η κατάσταση που έχει διαμορφωθεί στην ΟΠΕΚΕΠΕ ενδέχεται να έχει τεράστιο οικονομικό κόστος για τον αγροτικό τομέα στην Ελλάδα και επιπλέον υπονομεύει τη διαπραγματευτική θέση της χώρας μας στην Ευρώπη τώρα που αρχίζουμε να συζητάμε για τη νέα ΚΑΠ στη νέα προγραμματική περίοδο.

Η κρίση στον ΟΠΕΚΕΠΕ δεν είναι διοικητική. Είναι πρώτα απ’ όλα πολιτική, είναι θεσμική και κυρίως είναι κοινωνική. Αν δεν αλλάξει αυτό, το κόστος θα μετριέται σε πρόστιμα και καταλογισμούς, σε χαμένες παραγωγές, σε εγκατάλειψη της υπαίθρου και σε αποδυνάμωση του αγροτικού τομέα. Όλα αυτά είναι ο χορός του παραλόγου ή είναι μια νέα κυβερνητική επιτελική πλεκτάνη; Διότι, αντί να διορίσετε τον έβδομο κατά σειρά πρόεδρο, στην ουσία για να αποφύγετε τις ποινικές και πολιτικές ευθύνες και την προεκλογική εκδίκασή τους, έρχεστε και επιχειρείτε τη διάσπαση του ΟΠΕΚΕΠΕ σε στρατηγείο διαφθοράς και σε εκτελεστικό βραχίονα της διαφθοράς, διαχωρίζοντας την πολιτική ευθύνη και επιτελική πανουργία σας από τον μηχανισμό υλοποίησης του σχεδιασμού σας, δημιουργώντας κάτι το οποίο πρέπει να γνωρίζετε ότι δεν θα περάσει από την Ευρωπαϊκή Ένωση, η οποία θα επιμείνει στην ύπαρξη ενός ανεξάρτητου πιστοποιημένου οργανισμού, καθώς δεν μπορείτε να διαχωρίσετε τον σχεδιασμό της κατανομής των ενισχύσεων από τον μηχανισμό καταβολής τους και τον έλεγχο τους.

Έρχεται, λοιπόν, ο κ. Τσιάρας την Κυριακή και μας λέει πως όλα δείχνουν ότι τον έλεγχο του σχεδιασμού και της κατανομής των ενισχύσεων θα τον πάρει πλέον απευθείας το Υπουργείο. Δηλαδή, θέλει να μας πει ότι του τελείωσαν οι «αυτοφωράκηδες» είτε ότι δεν θέλει να χάνει χρόνο με μεσάζοντες που καθυστερούν την υλοποίηση των επιτελικών ρουσφετιών σε προεκλογικό χρόνο. Και έρχεται τη Δευτέρα ο κ. Χατζηδάκης και μοιράζεται μαζί μας τη σοφία του, δηλαδή άλλη μια σοφιστεία συγκάλυψης ότι θα ήταν –λέει- ωραία να χρησιμοποιούσαμε ως μηχανισμό για την καταβολή των επιδοτήσεων στους αγρότες την ΑΑΔΕ.

Χθες την Τρίτη, προφανώς επειδή κατάλαβαν ότι είναι εντελώς αντίθετο με τους ευρωπαϊκούς κανονισμούς αυτό που σκέφτονταν, άρχισαν να διαδίδουν ότι θα καταργήσουν εντελώς τον ΟΠΕΚΕΠΕ και θα τον μεταφέρουν και το προσωπικό και τις αρμοδιότητές τους στην ΑΑΔΕ. Σε ποιον νομίζετε ότι απευθύνεστε, κυρίες και κύριοι συνάδελφοι; Νομίζετε ότι με ψέματα και επικοινωνισμούς θα μαζέψετε αυτό που σας ξέφυγε και πετάτε το μπαλάκι στο 2026 για να ξεχαστεί το θέμα;

Σας θέτω, λοιπόν, τρία ερωτήματα, επί των οποίων θα ασκήσω και κοινοβουλευτικό έλεγχο.

Πρώτον, έχει η ΑΑΔΕ αυτήν τη στιγμή ως Ανεξάρτητη Αρχή Δημοσίων Εσόδων δυνατότητα αλλαγής του ιδρυτικού της νόμου και απόκτηση αρμοδιοτήτων πολιτικού σχεδιασμού και λήψης απόφασης επί της αγροτικής πολιτικής;

Δεύτερον, έχει στο οργανόγραμμά της τις κατάλληλες υποδομές και τη δυνατότητα να απορροφήσει έναν ολόκληρο πιστοποιημένο οργανισμό υποκείμενο στην πολιτική διοίκηση ενός άλλου Υπουργείου;

Και τρίτον, μπορείτε να μας εξηγήσετε μέχρι το τέλος του 2026, που θα έχετε ολοκληρώσει αυτό το νέο επιτελικό θαύμα, τι θα γίνει με τον σχεδιασμό και την κατανομή των αγροτικών επιδοτήσεων στους αγρότες, καθώς επίσης και όλων των άλλων ενισχύσεων που προκύπτουν από τις άλλες πολιτικές της ΚΑΠ;

Είναι φανερό ότι πλέον στην ίδια την Κυβέρνηση δεν εμπιστεύεστε ούτε ο ένας τον άλλον και αυτό φανερώνει ότι η Κυβέρνηση αυτή έχει χάσει πλήρως τον έλεγχο, όχι μάλιστα μόνο σε ηθικό επίπεδο -αυτό το γνωρίζουμε εδώ και πολλά χρόνια-, αλλά ακόμη και σε πρακτικό επίπεδο. Έχετε καταστρέψει όλο το εγχώριο επιχειρείν και τώρα επιχειρείτε να βάλετε ταφόπλακα και στον αγροτικό τομέα της χώρας.

Και περνώ στο σημερινό νομοσχέδιο. Ήταν τρία χρόνια πριν που ο τότε αναπτυξιακός νόμος του κ. Γεωργιάδη θα αποτελούσε δήθεν τη βάση για ένα νέο παραγωγικό μοντέλο της χώρας για τα επόμενα πολλά πολλά χρόνια. Σας διέψευσε, όμως, η σκληρή πραγματικότητα. Χρειάστηκε να περάσουν τρία χρόνια για να αντιληφθείτε την αποτυχία του αναπτυξιακού νόμου Γεωργιάδη. Τρία χρόνια μετά μηδέν απορρόφηση και η ισχυρή Ελλάδα γίνεται βιώσιμη ανάπτυξη και παραγωγικός μετασχηματισμός της ελληνικής οικονομίας και σε λίγο θα έχουμε μπροστά μας έναν νέο νόμο για την ανάπτυξη της χώρας για τους επόμενους δεκαοκτώ μήνες.

Η ερώτηση που προκύπτει πλέον είναι η εξής: Αυτός ο καινούργιος νόμος θα καταφέρει κάτι καλύτερο, κάτι διαφορετικό; Η απάντηση είναι «όχι». Πρώτον, γιατί δεν αξιολογήθηκε η αποτυχία του προηγούμενου. Γιατί δεν λειτούργησε η πολυδιαφημιζόμενη δυνατότητα της ισομερούς κατανομής σε όλες τις περιφέρειες. Γιατί δεν λειτούργησε η δυνατότητα για τις ζώνες απολιγνιτοποίησης, δηλαδή Φλώρινα, Κοζάνη και Μεγαλόπολη που θα είχαν ιδιαίτερη ενίσχυση και πριμοδότηση στα επενδυτικά τους σχέδια. Τι έγινε με την ιδιαίτερη στήριξη στη Θράκη; Μηδέν, απολύτως τίποτα.

Δεύτερον, γιατί δεν διορθώθηκαν τα εμφανή προβληματικά σημεία του προηγούμενου νόμου; Όταν η ύπαρξη πολλών καθεστώτων δημιουργεί αχρείαστη πολυπλοκότητα, απαίτηση για πολλές τροποποιήσεις στο OPSAN, σύγχυση στους επενδυτές και στον νέο νόμο καθώς διατηρούνται δώδεκα καθεστώτα ενίσχυσης σχεδόν τα ίδια με του προηγούμενου νόμου, με εξαίρεση τη διαγραφή του νέου επιχειρείν που γίνεται κοινωνική επιχειρηματικότητα και χειροτεχνία με μειωμένο όμως προϋπολογισμό, από 5 εκατομμύρια σε 3 εκατομμύρια. Δεν αντιμετωπίζονται οι μεγάλες καθυστερήσεις στην αξιολόγηση των φακέλων και των επενδυτικών σχεδίων, η υποστελέχωση των υπηρεσιών, η δυσκολία στη σύνταξη του φακέλου που συνοδεύει το αίτημα υπαγωγής δεδομένου και του μεγάλου κόστους που τους συνοδεύει. Πουθενά δεν φαίνεται πώς θα βελτιωθεί το ισοζύγιο τρεχουσών συναλλαγών στη χώρα μας. Γιατί θα σας πω ξανά το παράλογο, αυξάνονται οι εξαγωγές και συγχρόνως, κύριε Υπουργέ, αυξάνεται και το έλλειμμα τρεχουσών συναλλαγών. Ξέρετε γιατί; Γιατί τα προϊόντα που εξάγονται χρησιμοποιούν για την παραγωγή τους πρώτες ύλες από το εξωτερικό και δεν βλέπω στο παρόν νομοσχέδιο να λαμβάνεται κάποια μέριμνα ή κάποια δράση για την ενίσχυση της παραγωγής των πρώτων υλών στη χώρα μας.

Δεν υπάρχουν απαντήσεις στο ερώτημα για το πώς θα μετατρέψουμε επομένως την Ελλάδα από αγορά κατανάλωσης σε αγορά παραγωγής. Είναι ένα νομοσχέδιο που εξακολουθεί να ευνοεί τις μεγάλες επενδύσεις με την αύξηση των ανώτατων ορίων των χορηγούμενων ενισχύσεων και βεβαίως εξακολουθεί η δυσχερής θέση αν όχι ο αποκλεισμός από τις ενισχύσεις των πολύ μικρών και μικρομεσαίων επιχειρήσεων που είναι ο θεμέλιος λίθος της ελληνικής οικονομίας.

Ακόμη και κάποια θετικά σημεία που έχει αυτό το νομοσχέδιο, όπως το νέο είδος ενίσχυσης αυτό της ταχείας αδειοδότησης, μετατρέπεται σχεδόν αυτόματα στη συγκέντρωση αρμοδιοτήτων στον Υπουργό με περιορισμό του ελέγχου νομιμότητας και αδιαφάνεια, αφού η αυστηρή προθεσμία των δύο μηνών για την ολοκλήρωση όλων των αδειοδοτήσεων -ακόμη και των πολεοδομικών, ακόμη και των περιβαλλοντικών, ακόμη και των ελέγχων εγκατάστασης δεδομένης της υποστελέχωσης των υπηρεσιών- είναι αδύνατη.

Πουθενά δεν υπάρχει ένα ολοκληρωμένο σχέδιο παραγωγικής ανασυγκρότησης και σταθερού αναπτυξιακού σχεδιασμού της χώρας. Είναι ένα νομοσχέδιο που ακολουθεί την πεπατημένη του προηγούμενου και παρ’ όλο που και χρήματα υπάρχουν και έργα θα μπορούσαν να υλοποιηθούν, απουσιάζει ένας σοβαρός κεντρικός σχεδιασμός.

Οι αριθμοί, ωστόσο, παραμένουν αμείλικτοι. Το ανθρώπινο δυναμικό στην περιφέρεια μειώνεται και είναι άγνωστες οι διαστάσεις που θα έχει στο μέλλον αυτή η μείωση, η γήρανση του πληθυσμού, το δημογραφικό πρόβλημα, η φυγή των νέων στα μεγάλα αστικά κέντρα για αναζήτηση εργασίας, η αποβιομηχάνιση στην περιφέρεια τείνουν να πάρουν απρόβλεπτες διαστάσεις. Πραγματικά αναρωτιέμαι πώς ο νέος νόμος θα αντιστρέψει, πώς θα περιορίσει αυτήν την κατάσταση. Δεν θα την αντιστρέψει και δεν θα την περιορίσει, γιατί δεν λαμβάνει καμία πρόνοια για αυτά.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, σαράντα ένα μαθητές και μαθήτριες και τρεις εκπαιδευτικοί συνοδοί τους από το 7ο Δημοτικό Σχολείο Νέας Σμύρνης.

Η Βουλή τούς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα από το ΠΑΣΟΚ - Κίνημα Αλλαγής, η κ. Σπυριδάκη Αικατερίνη.

Παρακαλώ, κύριε συνάδελφε, έχετε τον λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πριν μπω στην ομιλία, να καλημερίσω και εγώ τα παιδιά και είναι μια καλή ευκαιρία να θυμηθούμε όλοι σε αυτήν την Αίθουσα ότι οφείλουμε να είμαστε παράδειγμα προς μίμηση και όχι παράδειγμα προς αποφυγή γι’ αυτήν τη γενιά.

Κυρίες και κύριοι συνάδελφοι, ποιο είναι τελικά το σημερινό σας αφήγημα; Κυρίες και κύριοι της Κυβέρνησης, σε ποιον απευθύνεται και τι λέει; Όταν μας φέρνετε ένα νομοσχέδιο που δεν είναι τίποτε άλλο από συνονθύλευμα τροποποιήσεων του δικού σας νόμου, του ν.4887/2022, και όταν αυτές οι αλλαγές δεν φέρνουν ούτε ίχνος παραγωγικού μετασχηματισμού τότε το μήνυμα είναι ένα: «Αποτύχαμε, αλλά συνεχίζουμε σαν να μην συμβαίνει τίποτα», δηλαδή «business as usual».

Μέχρι πότε θα νομοθετηθείτε επικοινωνιακά; Μέχρι πότε θα κρύβεστε πίσω από πομπώδεις τίτλους χωρίς ουσία; Μιλάτε για ένα νέο παραγωγικό πρότυπο χωρίς να έχετε καν αξιολογήσει τον προηγούμενο νόμο σας. Ούτε ένα στοιχείο, ούτε μια αποτίμηση. Υπόσχεστε εξωστρέφεια, επενδύσεις, επιχειρηματικότητα, αλλά πρώτα πρέπει να απαντήσετε: Γιατί τρία χρόνια μετά σχεδόν μηδενικές προκηρύξεις, ούτε μια υπαγωγή, ούτε ένα ευρώ πληρωμές. Και τώρα μας λέτε με στόμφο ότι αντί για δεκατρία καθεστώτα, θα έχουμε δώδεκα και περιμένετε να πιστέψουμε ότι τώρα όλα θα λειτουργήσουν ρολόι.

Έξι χρόνια Κυβέρνηση, τρία χρόνια για να φέρετε τον δικό σας νόμο, άλλα τρία για να ενεργοποιήσετε μόλις τέσσερα από τα δεκατρία καθεστώτα και ούτε ένα ευρώ στους δικαιούχους. Πότε φταίει το Υπουργείο Οικονομικών, πότε φταίει το πληροφοριακό σας σύστημα, το ίδιο που το 2022 αποκαλούσατε σύγχρονο, γρήγορο, ευέλικτο.

Και τώρα μας λέτε να είμαστε ρεαλιστές. Όχι, σοβαρευτείτε επιτέλους. Το κράτος δεν υπάρχει για να δικαιολογεί την ανεπάρκειά σας, υπάρχει για να υπηρετεί τον πολίτη, την κοινωνία, την παραγωγή, τις επενδύσεις. Αντί να χτίσετε ένα λειτουργικό πρότυπο, αντί να χτίσετε έναν λειτουργικό μηχανισμό, αυξάνετε τις προθεσμίες για να προσαρμόσετε το σύστημα στη δική σας αναποτελεσματικότητα.

Και φτάνουμε στο αποκορύφωμα. Το άρθρο 9 παράγραφος 3 περίπτωση ε΄. Αν οι άδειες δεν εκδοθούν εντός δύο μηνών, τότε ως εκ θαύματος ο Υπουργός Ανάπτυξης σαν Πάπας θα εκδίδει άδειες περιβαλλοντικών όρων με το «χρυσόβουλό του». Για ποια διαφάνεια μιλάμε; Ποιες είναι οι δικλείδες ασφαλείας για να προστατεύσουν τη διαφάνεια σε αυτήν την περίπτωση; Πού το έχετε ξαναδεί αυτό; Χρέος σας δεν είναι να νομιμοποιείτε τις παρακάμψεις, είναι να φροντίζετε οι υπηρεσίες να τηρούν τις προθεσμίες, ώστε να γίνονται όλα και γρήγορα και νόμιμα. Σας το είπε και η ΕΟΚΕ, αλλά ποιος την ακούει.

Και επίσης τώρα που λέμε ποιος την ακούει, η ΕΣΑμεΑ έστειλε τα αιτήματά της προς διαβούλευση για να βοηθήσει τη διαδικασία, ναι, για να έχουμε κοινωνική ανάπτυξη. Όμως, για εσάς η διαβούλευση είναι μόνο επιφανειακή και μόνο προσχηματική. Αυτό είναι το επιτελικό σας κράτος, το κράτος των αρίστων; Ένα κράτος που νομοθετεί για να παρακάμπτει τον ίδιο του τον εαυτό;

Και μέσα σε όλα αυτά λείπει κάτι σημαντικό για εμάς, αλλά μάλλον ασήμαντο για εσάς, ο τουρισμός. Ναι, ο τουρισμός. Πώς γίνεται, κυρίες και κύριοι συνάδελφοι, να μιλάμε για βιώσιμη ανάπτυξη, επιχειρηματικότητα, επενδύσεις και να μην υπάρχει ούτε μια αναφορά στον τουρισμό. Μιλάμε για έναν τομέα που έφερε 30 δισεκατομμύρια ευρώ το 2024, το 13% του ΑΕΠ, και σχεδόν το 30%, αν υπολογίσουμε τις πολλαπλές επιδράσεις του.

Μιλάμε για έναν τομέα που κρατά όρθιες τοπικές οικονομίες, που καλύπτει το 70% του εμπορικού μας ελλείμματος και φτάνει να απασχολεί εφτακόσιες δέκα χιλιάδες ανθρώπους στην αιχμή της σεζόν. Κι όμως, στο άρθρο 3 του νομοσχεδίου ούτε μια λέξη για τον τουρισμό. Δεν είναι παράλειψη, είναι επιλογή και μάλιστα συνειδητή, γιατί δεν ξεχάστηκε αφαιρέθηκε, έχει διαφορά.

Γιατί τελικά, κυρίες και κύριοι της Κυβέρνησης, αυτό είναι το αφήγημα σας, ο τουρισμός θα δουλέψει από μόνος του στον αυτόματο. Δεν χρειάζεται στρατηγική, δεν χρειάζεται στήριξη, δεν χρειάζεται να αναφέρεται σε κεντρικά νομοσχέδια αναπτυξιακής πολιτικής. Αυτή είναι η αντίληψή σας και εκεί αποκαλύπτεται ξανά το πρόβλημα: Έλλειψη οράματος, έλλειψη συντονισμού, έλλειψη σοβαρότητας. Ό,τι δεν μπορείτε να σχεδιάσετε, το πετάτε έξω. Είναι σαν να μας λέτε σήμερα, αν δεν ξέρουμε κάτι πώς να το κάνουμε καλά, τότε δεν θα το κάνουμε καθόλου.

Λοιπόν, όχι, δεν θα σας το επιτρέψουμε. Δεν σας επιτρέπουμε να βγάλετε τον τουρισμό από τον χάρτη της εθνικής αναπτυξιακής στρατηγικής. Ο τουρισμός πρέπει να οργανωθεί και όχι να αγνοηθεί. Θέλετε παραγωγικό μετασχηματισμό; Τότε ξεκινήστε από τα αυτονόητα. Δώστε κίνητρα στους μικρομεσαίους, στη μεταποίηση, στηρίξτε τον πρωτογενή τομέα, ενισχύστε τη βιομηχανική παραγωγή. Και το πιο κρίσιμο, διασυνδέστε όλους αυτούς τους τομείς με τον τουρισμό. Μόνο έτσι σπάμε τη μονοκαλλιέργεια, πολλαπλασιάζουμε τα οφέλη και τα κέρδη του τουρισμού μένουν στον τόπο, στους παραγωγούς, στους επαγγελματίες της περιφέρειας.

Κι εδώ είναι το πιο κομβικό, να μειώσουμε την εξάρτηση από τις εισαγωγές, να περιορίσουμε το έλλειμμα τρεχουσών συναλλαγών, να κατευθύνουμε πόρους στην αναβάθμιση των υποδομών, στη θωράκιση των προορισμών μας απέναντι στην κλιματική κρίση. Θέλετε περιφερειακή σύγκλιση; Ε, τότε να επεκτείνετε τον τουρισμό γεωγραφικά, θεματικά, χρονικά. Το νομοσχέδιό σας είναι άλλη μια επικοινωνιακή φούσκα που θα σπάσει με τον πρώτο αέρα.

Κυρίες και κύριοι συνάδελφοι, καταθέσαμε ερώτηση και ζητάμε το αυτονόητο. Ζητούσαμε να διορθωθεί μια κατάφορη αδικία εις βάρος των μικρών και μικρομεσαίων τουριστικών επιχειρήσεων που στην πράξη έμειναν εκτός αναπτυξιακού νόμου. Και τι πήραμε ως απάντηση από το Υπουργείο Ανάπτυξης; «Τα 150 εκατομμύρια είναι το ανώτατο όριο, έχουμε παλιές υποχρεώσεις. Ο τουρισμός ίσως ενταχθεί σε νέο κύκλο κάποτε». Την ίδια στιγμή, το ίδιο το Υπουργείο παραδέχεται πως το 86% των αιτήσεων υπαγωγής προέρχεται από πολύ μικρές και μικρές επιχειρήσεις και ήταν αυτές που αποκλείστηκαν. Οι πολλοί απ’ έξω για να ενισχυθούν οι λίγοι. Αυτό δεν είναι στρατηγική, αυτό είναι μεροληψία.

Και ενώ συμβαίνουν όλα αυτά, το Υπουργείο Τουρισμού μάς απαντά λες και δεν έχουμε εικόνα της πραγματικότητας είτε εμείς, είτε το Υπουργείο και μας λέει ότι δεν τίθενται περιορισμοί βάσει μεγέθους επιχείρησης. Στα χαρτιά ίσως. Στην πράξη, όμως; Στην πράξη το σύστημα ευνοεί τους μεγάλους, αυτούς που έχουν πρόσβαση με φάκελο, με συμβούλους, με τραπεζική φερεγγυότητα.

Ας δούμε τη δανειακή διευκόλυνση του Ταμείου Ανάκαμψης. Από τα 17,7 δισεκατομμύρια μόλις τα 2,1 πήγαν σε μικρομεσαίες επιχειρήσεις. Ούτε το 12%. Τα υπόλοιπα 15,6 δισεκατομμύρια πού πήγαν; Αυτή είναι η Ελλάδα 20 ή μήπως είναι η παλιά Ελλάδα με μια νέα βιτρίνα; Η διακυβέρνησή σας το μόνο που κατάφερε είναι να μεγαλώσει την ψαλίδα. Πλέον για να είναι μια επιχείρηση μεσαία και βιώσιμη, πρέπει να λειτουργεί σαν μεγάλη με ιδίους πόρους, με πρόσβαση σε ρευστότητα. Κι ενώ υποτίθεται ότι ενισχύετε τις μεσαίες, διπλασιάζετε το ανώτατο όριο ενίσχυσης στις τουριστικές επιχειρήσεις ανά σχέδιο από τα 10 στα 20 εκατομμύρια. Για ποιους όμως; Για ποιους φτιάχνετε αυτά τα καθεστώτα;

Κλείνοντας, θα σταθώ στο άρθρο 96. Για άλλη μια φορά η Κυβέρνηση της Νέας Δημοκρατίας νομοθετεί μόνο και μόνο για να ξεχάσει αυτά που η ίδια ψήφισε. Πριν από πέντε μήνες, με τροπολογία εξπρές, κατατεθειμένη νύχτα, μεταφέρατε τις κρίσιμες αρμοδιότητες της Επιτροπής Τουριστικών Λιμένων στο Υπουργείο Ναυτιλίας και στην ΕΣΑΛ.

Και από τότε θεσμικό κενό, αδράνεια και κανείς δεν ξέρει ποιος σχεδιάζει, ποιος εγκρίνει και ποιος αδειοδοτεί. Κι έρχεστε σήμερα, έξι μήνες μετά, να μας πείτε με φυσικότητα ότι, ναι, υπάρχουν εκκρεμότητες και θα επιστρέψουν στην Επιτροπή Τουριστικών Λιμένων. Μπρος-πίσω, χωρίς σχέδιο, χωρίς συνέχεια, χωρίς σοβαρότητα. Ποια Αρχή εξυπηρετεί τις νέες χωροθετήσεις που ξεκίνησαν από τις 20-12-2024; Και τις εκκρεμείς υποθέσεις ποιος τις προχώρησε; Ή μήπως στοιβάζονται και σκονίζονται σε κάποιο συρτάρι;

Αυτή είναι η εικόνα του επιτελικού σας κράτους: Πρόχειρη, αποσπασματική, χωρίς κανέναν σεβασμό στους πολίτες και τους θεσμούς της τοπικής κοινωνίας.

Κυρίες και κύριοι συνάδελφοι, η χώρα δεν έχει ανάγκη από διορθώσεις βιτρίνας. Έχει ανάγκη από βαθιές τομές, σχέδιο και πολιτική βούληση. Δεν ισχύει το όραμά σας σε ένα κράτος που αυτοαναιρείται, που νομοθετεί χωρίς εφαρμογή και υπόσχεται χωρίς αντίκρισμα. Ο τουρισμός, οι μικρομεσαίοι επιχειρηματίες, οι παραγωγοί και οι περιφέρειες, αυτοί δηλαδή που στην ουσία κρατούν ζωντανή την οικονομία, δικαιούνται να έχουν θέση στον στρατηγικό σχεδιασμό. Η ανάπτυξη ή θα είναι δίκαιη και συνεκτική ή δεν θα είναι καθόλου.

Εμείς όμως θα συνεχίσουμε να μιλάμε για τους αόρατους του συστήματος και να παλεύουμε για ένα κράτος που στέκεται στο ύψος των πολιτών και στο ύψος των περιστάσεων.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο έχει τώρα ο κ. Γεώργιος Κωτσός.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Κύριε Υπουργέ, αγαπητές και αγαπητοί συνάδελφοι, συζητούμε σήμερα ένα κρίσιμο νομοσχέδιο που έχει να κάνει με τη συμβολή ενός ισχυρού χρηματοδοτικού εργαλείου στην περαιτέρω ανάπτυξη του τόπου μας που κρίνεται και εξαιρετικά καθοριστικό.

Η Κυβέρνησή μας έχει αποδείξει τα τελευταία χρόνια ότι νομοθετεί στη βάση ενός στρατηγικού σχεδιασμού που έχει αναδιαμορφώσει τη δομή της ελληνικής οικονομίας, έχει αλλάξει το παραγωγικό μοντέλο και έχει δώσει τη δυνατότητα στη χώρα μας να αναπτυχθεί αξιοποιώντας τα συγκριτικά της πλεονεκτήματα, αλλά και το εξαιρετικά πλούσιο ανθρώπινο δυναμικό.

Η Ελλάδα πλέον είναι ένας φιλοεπενδυτικός προορισμός στην Ευρώπη και έχει κερδίσει την επενδυτική βαθμίδα από όλους τους διεθνείς οίκους, με τελευταίο τον Moody’s, που μετά από δεκατέσσερα χρόνια αναφέρει χαρακτηριστικά ότι η πολιτική της Κυβέρνησης και οι θεσμικές της βελτιώσεις έχουν αποδώσει καρπούς, εδραιώνοντας ένα σταθερό πολιτικό περιβάλλον. Μια ακόμη απόδειξη είναι ότι η πατρίδα μας είναι δημοσιονομικά σταθερή και αξιόπιστη με πολύ καλές οικονομικές πρακτικές.

Ο αναπτυξιακός νόμος έρχεται επί της ουσίας να βελτιώσει αυτό που ξεκινήσαμε το 2022, ανταποκρινόμενη στις σύγχρονες απαιτήσεις τόσο της επιχειρηματικότητας, όσο και της τεχνητής νοημοσύνης και εν γένει της οικονομικής και αναπτυξιακής ζωής του τόπου.

Ο νέος αναπτυξιακός νόμος πλέον στρέφεται σε μια άλλη αντίληψη, μιας πιο παραγωγικής δράσης της οικονομίας, της παραγωγικής ανασυγκρότησής της, ενός μετασχηματισμού της που θα ρίχνει μεγαλύτερο βάρος στη βιομηχανία, σε παραγωγικές επενδύσεις, σε νέες τεχνολογίες και κυρίως στη μεταποίηση.

Είναι ταυτόχρονα εργαλείο οικονομικής μετάβασης, πράσινης και ψηφιακής ανασυγκρότησης και στήριξης της υγιούς επιχειρηματικότητας. Προβλέπει επενδυτικά καθεστώτα άνω του ενός δισεκατομμυρίου ευρώ για την περίοδο 2025-2026, στηρίζοντας τις παραμεθόριες και οικονομικά ασθενέστερες περιοχές της χώρας μας.

Συζητούμε λοιπόν για ένα νομοσχέδιο που δεν περιορίζεται σε τροποποιήσεις γραφειοκρατικού χαρακτήρα, αλλά έρχεται να επιταχύνει και να διευρύνει τον παραγωγικό μετασχηματισμό της ελληνικής οικονομίας. (PS)

Μιλάμε για μία τομή, που φιλοδοξεί να διαμορφώσει το αναπτυξιακό αποτύπωμά μας στη νέα εποχή. Ζούμε σε μία εποχή κατά την οποία συντελούνται κοσμογονικές αλλαγές. Η τεχνολογία εξελίσσεται με ιλιγγιώδη ταχύτητα. Η ενέργεια, το περιβάλλον, η ψηφιακή καινοτομία καθορίζουν πλέον την ανταγωνιστικότητα των οικονομιών. Εάν θέλουμε η Ελλάδα να παραμείνει όχι ένας απλός θεατής, αλλά πρωταγωνιστής, οφείλουμε να ενισχύσουμε την επενδυτική μας δυναμική.

Κύριος στόχος είναι η μείωση των ανισοτήτων κοινωνικών και περιφερειακών, ώστε να στηρίξουμε εκείνες τις περιοχές της χώρας μας που βρίσκονται αρκετά κάτω από τον μέσο όρο της Ελλάδος. Προτεραιοποιούμε τη στήριξη της Θράκης και της Θεσσαλίας. Η περιφέρεια χρειάζεται ιδιαίτερη στήριξη όχι μόνο για εθνικούς λόγους ασφαλείας και πατριωτισμού, αλλά και για οικονομικούς λόγους, πόσο μάλλον η ιδιαίτερη πατρίδα μου, η Θεσσαλία, που υπέστη καθολική καταστροφή από τον «Daniel», Υπουργέ. Και πραγματικά είναι εξαιρετική η πρόβλεψή σας να ενσωματωθεί στο ειδικό καθεστώς ενισχύσεων και η περιοχή της Θεσσαλίας, που πραγματικά βιώσαμε καθολική οικονομική και παραγωγική καταστροφή λόγω των μεγάλων έντονων και επικίνδυνων καιρικών φαινομένων, που δημιούργησαν όλα αυτά τα προβλήματα.

Έτσι, ο νέος νόμος επικεντρώνεται σε τρία νέα καθεστώτα: Καθεστώς σύγχρονης τεχνολογίας, καθεστώς κοινωνικής επιχειρηματικότητας και χειροτεχνίας και καθεστώς περιοχών ειδικής ενίσχυσης. Αποτυπώνεται η στρατηγική κατεύθυνση της πολιτικής μας για βιώσιμη ανάπτυξη, ένα νέο παραγωγικό μοντέλο, ενίσχυση της ανάπτυξης στην περιφέρεια, παραγωγικός μετασχηματισμός της ελληνικής οικονομίας με μείωση του ελλείμματος του εμπορικού ισοζυγίου, στήριξη του αγροτικού πρωτογενούς τομέα, στήριξη της βιομηχανίας.

Το παρόν νομοσχέδιο ενισχύει τη διαφάνεια, την αξιοκρατία, επεκτείνει την πρόσβαση σε άμεσες επιχορηγήσεις για μεσαίες επιχειρήσεις, ενισχύει τη χρηματοδοτική ευελιξία, μειώνει τους χρόνους για τους απαιτούμενους ελέγχους. Οι δικαιούχοι του νέου αναπτυξιακού νόμου θα έχουν φορολογική απαλλαγή, δωρεάν παροχή από το Δημόσιο χρηματικού ποσού για την κάλυψη τμήματος των ενισχυόμενων δαπανών του επενδυτικού σχεδίου, κάλυψη από το Δημόσιο τμήματος των καταβαλλόμενων δόσεων χρηματοδοτικής μίσθωσης, η οποία συνάπτεται για την απόκτηση καινούργιου μηχανολογικού και λοιπού εξοπλισμού, κάλυψη από το Δημόσιο μέρους του μισθολογικού κόστους των νέων θέσεων εργασίας που δημιουργούνται και συνδέονται με το επενδυτικό σχέδιο και για τις οποίες δεν λαμβάνεται καμία άλλη κρατική ενίσχυση, χρηματοδότηση επιχειρηματικού κινδύνου για τα καθεστώτα, σύγχρονες τεχνολογίες και κοινωνική επιχειρηματικότητα και χειροτεχνία.

Οι τομείς στους οποίους στοχεύει νέος νόμος είναι οι σύγχρονες τεχνολογίες, η πράσινη μετάβαση, περιβαλλοντική αναβάθμιση επιχειρήσεων, κοινωνική επιχειρηματικότητα και χειροτεχνία, περιοχές ειδικής ενίσχυσης, αγροτοδιατροφή, πρωτογενής παραγωγή και μεταποίηση αγροτικών προϊόντων, που θα ήθελα εδώ να σταθώ, διότι κατά κύριο λόγο τα παραγόμενα σε μας αγροτικά προϊόντα επεξεργάζονται σε πρωτογενές επίπεδο και εξάγονται στο εξωτερικό για να εισάγουμε τελικά από το εξωτερικό τελικά προϊόντα των συγκεκριμένων αγροτικών παραγωγών σε πολλαπλάσιο κόστος για την εθνική μας οικονομία.

Στρατηγική μας, λοιπόν, είναι για ένα νέο παραγωγικό μοντέλο της χώρας μας και για έναν παραγωγικό μετασχηματισμό της ελληνικής οικονομίας η ενίσχυση της σύγχρονης ελληνικής βιομηχανίας και η ένταξη των τεχνολογιών και της καινοτομίας στο οικονομικό γίγνεσθαι, προκειμένου να υπάρξουν μεγαλύτερες δυνατότητες εξαγωγών των ελληνικών προϊόντων και ενίσχυση της παραγωγικότητας και της ανταγωνιστικότητας της ελληνικής οικονομίας,

Επομένως, το παρόν νομοσχέδιο δεν είναι μόνον αναπτυξιακό, εμπεριέχει και συγκεκριμένες πολιτικές στρατηγικές, γιατί αντανακλά το μοντέλο ανάπτυξης που θέλουμε δίκαιο, περιφερειακό, ισόρροπο, φιλικό στην καινοτομία και στις επενδύσεις. Η βιώσιμη ανάπτυξη δεν είναι ένα απλό σύνθημα, είναι πράξη ευθύνης, είναι επιλογή για να χτίσουμε μία οικονομία ανθεκτική, περιβαλλοντικά συμβατή και κοινωνικά δίκαιη.

Με αυτό το νομοσχέδιο δεν διορθώνουμε απλώς το χθες, θέτουμε τις βάσεις για ένα μεταρρυθμιστικό αύριο της ελληνικής οικονομίας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», σαράντα δύο μαθήτριες και μαθητές και τρεις συνοδοί εκπαιδευτικοί από το 1ο Δημοτικό Σχολείο Παλαιού Ψυχικού.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα ο ανεξάρτητος Βουλευτής κ. Κωνσταντίνος Φλώρος.

**ΚΩΝΣΤΑΝΤΙΝΟΣ ΦΛΩΡΟΣ:** Ευχαριστώ, κύριε Πρόεδρε

Κυρίες και κύριοι συνάδελφοι, σήμερα συζητάμε περισσότερο για ένα σύμπτωμα της Ελλάδας, παρά ένα αναπτυξιακό νομοσχέδιο, γιατί δυστυχώς έχουμε καταλήξει να είμαστε μια πολιτεία που έχει ξεχάσει πού θέλει να πάει και να έχουμε μια Κυβέρνηση που ονομάζει ανάπτυξη το κάθε λογής διοικητικό «μακιγιάζ» που εφαρμόζει.

Θα έπρεπε να μιλάμε για βιομηχανική πολιτική ανάπτυξης στον ανύπαρκτο πρωτογενή τομέα, να σχεδιάζουμε γενικώς την επόμενη δεκαετία - δεκαπενταετία, αλλά διαρκώς ανακυκλώνουμε τα ίδια και τα ίδια. Η Ελλάδα χρειάζεται να αποφασίσει τι δρόμο θέλει να πάρει, τι θέλει να παράγει, ποιο θα είναι το παραγωγικό της μοντέλο, ποιους συμμάχους θα χρειαστεί σε αυτήν την προσπάθεια και ποια θα είναι η οικονομική της ταυτότητα.

Το σημερινό νομοσχέδιο δεν απαντά σε τίποτα από όλα αυτά. Και το πολύ απλό ερώτημα που τίθεται είναι το εξής: Πώς μπορείς να μιλάς για ανάπτυξη όταν δεν ξέρεις πού θες να πας; Μιλώντας για αναπτυξιακή πολιτική τον 21ο αιώνα, δεν μπορούμε να αγνοούμε την τεχνητή νοημοσύνη, δεν μπορούμε να συζητάμε για ανάπτυξη και να μην αναφερόμαστε σε τεχνολογίες που ήδη καθορίζουν την παγκόσμια οικονομία.

Σύμφωνα με το άρθρο 57 του Ευρωπαϊκού Κανονισμού για την τεχνητή νοημοσύνη, γίνεται σαφές πως κάθε χώρα της Ένωσης πρέπει να δημιουργήσει τουλάχιστον ένα AI Regulatory Sandbox. Τι είναι αυτό; Πρόκειται για ένα ελεγχόμενο και εποπτευόμενο περιβάλλον δοκιμών, όπου εταιρείες, ιδίως μικρομεσαίες και νεοφυείς, μπορούν να πειραματιστούν με εφαρμογές τεχνητής νοημοσύνης. Εκεί δοκιμάζουν νέες ιδέες χωρίς γραφειοκρατικά εμπόδια, με υποστήριξη από δημόσιες αρχές, χωρίς να φοβούνται ότι θα τους πέσει κάποιο πρόστιμο πριν καν αυτές ξεκινήσουν.

Θα γίνω πιο σαφής. Μία ελληνική startup θέλει να φτιάξει έναν αλγόριθμο τεχνητής νοημοσύνης. Προβλέπει κινδύνους για ασθενείς με διαβήτη, αναλύοντας σε πραγματικό χρόνο τα ιατρικά τους δεδομένα. Σήμερα, αν τολμήσει να το κάνει, κινδυνεύει να παραβιάσει GDPR, ιατρικούς κανόνες, κανονισμούς συσκευών και να καταρρεύσει πριν προλάβει καν να ξεκινήσει. Σε ένα AI Sandbox θα μπορούσε να το δοκιμάσει αυτό υπό την κρατική εποπτεία με υποστήριξη, με ευελιξία και με ασφάλεια μέχρι να είναι έτοιμη να μπει στην αγορά. Αυτό σημαίνει πραγματική καινοτομία και στρατηγική.

Και, όμως, το συγκεκριμένο νομοσχέδιο που συζητάμε σήμερα, σε εκατόν τρεις σελίδες αυτού του νομοσχεδίου δεν υπάρχει ούτε μία πρόβλεψη γι’ αυτό. Η Γαλλία το εφαρμόζει ήδη στην υγεία. Η Ολλανδία το εφαρμόζει στην ηθική χρήση αλγορίθμων στο Δημόσιο. Και εμείς ακόμη και σήμερα επενδύουμε σε ακίνητα και φωτοβολταϊκά χωρίς να έχουμε λάβει ακόμη την απάντηση σχετικά με το ποιο παραγωγικό οικοσύστημα μπορεί να αναπτυχθεί τελικά με φωτοβολταϊκά, ποια νέα γενιά επιστημόνων θα επιστρέψει για να ασχοληθεί τελικά με το real estate, πού είναι η διασύνδεση με τα πανεπιστήμια, πού είναι η βιομηχανική τεχνογνωσία και κυρίως πού είναι η συνεργασία με τους νέους μηχανικούς προγραμματιστές και ερευνητές.

Αφού θέλουμε, λοιπόν, να μιλάμε για αναπτυξιακά μέτρα, γιατί δεν κοιτάμε τι γίνεται και στην ευρύτερη γειτονιά μας; Γιατί δεν παίρνουμε ποτέ παραδείγματα από επιτυχίες ξένων χωρών; Δεν είναι αξιοσημείωτη η αναφορά της περίπτωσης της Ουγγαρίας, μιας μικρής χώρας με αντίστοιχα οικονομικά μεγέθη και οικονομικούς δείκτες με τους δικούς μας; Η κυβέρνηση Ορμπάν έχει μετατρέψει την Κίνα σε στρατηγικό εταίρο και έχει ανοίξει διάπλατα πόρτες σε επενδύσεις υψηλής τεχνολογίας. Πρόσφατα, η κινέζικη BYD, η μεγαλύτερη κατασκευάστρια ηλεκτρικών οχημάτων παγκοσμίως, που τα βλέπουμε και καθημερινά στους δρόμους έξω εδώ στην Ελλάδα, ανακοίνωσε τη δημιουργία του τρίτου εργοστασίου της στην Ουγγαρία. Στη Βουδαπέστη, λοιπόν, θα ανεγερθεί ένα νέο υπερσύγχρονο κέντρο έρευνας, σχεδιασμού, παραγωγής και after sales υπηρεσιών με δύο χιλιάδες νέες θέσεις εργασίας, το 90% των οποίων θα καλυφθούν από απόφοιτους ανώτατης εκπαίδευσης.

Η BYD δεσμεύτηκε, επίσης, να συνεργαστεί με τουλάχιστον τρία ουγγρικά πανεπιστήμια για να υποστηρίξει νεοφυείς επιχειρήσεις και τοπικούς προμηθευτές, δημιουργώντας ένα δυναμικό τοπικό οικοσύστημα τεχνολογίας και καινοτομίας. Και δεν είναι η μόνη. Η κινέζικη CATL κατασκευάζει εργοστασιακή μονάδα αξίας 7,3 δισεκατομμυρίων ευρώ με στοχευμένη ισχύ 100 γιγαβάτ ώρες στο Ντέμπρετσεν, το οποίο αναμένεται να καταστήσει την Ουγγαρία την τέταρτη παγκόσμια δύναμη στην παραγωγή μπαταριών μέχρι το 2030.

Γερμανικοί κολοσσοί, όπως η Mercedes, η Audi, η Stellantis έχουν ήδη εγκαταστήσει εκεί τα RnD κέντρα τους. Γιατί όλα αυτά γίνονται στην Ουγγαρία; Γιατί εκεί υπάρχει σχέδιο, υπάρχει στρατηγική, υπάρχουν υποδομές και το πιο σημαντικό είναι ότι η πολιτική της ηγεσία παίρνει τολμηρές αποφάσεις.

Η Ουγγαρία δεν φοβήθηκε να ταχθεί κατά των δασμών της Κομισιόν στους Κινέζους κατασκευαστές CV. Όπως, επίσης, δεν φοβήθηκε να συνεχίσει να φέρνει ρωσικό αέριο στη χώρα της, βάζοντας πρώτο το συμφέρον του λαού της. Και όπως δεν φοβήθηκε να εκφράσει ξανά, πρόσφατα, την αντίθεσή της στην πρόταση που παρουσιάστηκε στις 6 Μαΐου από την Ευρωπαϊκή Επιτροπή σχετικά με την κατάργηση των ρωσικών εισαγωγών ενέργειας στα κράτη-μέλη της Ευρωπαϊκής Ένωσης. Ξέρετε γιατί; Γιατί δεν είναι φοβικοί διαχειριστές μιας κατάστασης ούτε οι «Yes-men» των Βρυξελλών.

Πάμε να δούμε και τα δημοσιονομικά μεγέθη. Ο εταιρικός φορολογικός συντελεστής στην Ουγγαρία είναι μόλις 9%, o χαμηλότερος σε ολόκληρη την Ευρωπαϊκή Ένωση. Στην Ελλάδα ο αντίστοιχος συντελεστής είναι 22%. Δηλαδή για κάθε 100 ευρώ που αφήνει ο ξένος επενδυτής στην Ουγγαρία, αφήνει 9 ευρώ στο κράτος, ενώ στην Ελλάδα είναι 22 ευρώ. Αυτή η τεράστια διαφορά είναι το καθοριστικό κριτήριο για το πού θα εγκαταστήσει το εργοστάσιό του ο εκάστοτε επενδυτής.

Και δεν είναι μόνο φορολογικός συντελεστής. Η Ουγγαρία προσφέρει επιδοτήσεις και κρατικά κίνητρα σε επενδύσεις άνω των 5 δισ. ευρώ περιλαμβάνοντας κεφαλαιακή ενίσχυση, φοροαπαλλαγές, επιδοτήσεις κατάρτισης και γη έτοιμη προς χρήση. Στην Ελλάδα ακόμη και οι στρατηγικοί επενδυτές μπλέκουν σε γραφειοκρατικούς λαβύρινθους, με αποτέλεσμα πολλές φορές να αποσύρουν και το ενδιαφέρον τους εμφανώς αγανακτισμένοι.

Το πιο φθηνό κεφάλαιο, λοιπόν, δεν είναι το χρήμα, είναι η εμπιστοσύνη και αυτή χάνεται καθημερινά, όταν οι διαδικασίες καθυστερούν, όταν τα κριτήρια αλλάζουν στην πορεία, όταν ο μικροεπενδυτής αισθάνεται ότι το παιχνίδι είναι στημένο για τους μεγάλους. Χωρίς προβλέψιμο περιβάλλον, χωρίς διαφάνεια, χωρίς φερεγγυότητα, δεν έρχεται κανείς να επενδύσει όσα κίνητρα και να του δώσουμε.

Εάν αυτή η Κυβέρνηση δεν μπορεί να σχεδιάσει το μέλλον, ας σταματήσει τουλάχιστον να εμποδίζει όσους τολμούν να το χτίσουν. Και εάν δεν έχει τη βούληση να ακούσει την κοινωνία, ας ακούσει τουλάχιστον την πραγματικότητα που φωνάζει ότι οι καιροί αλλάζουν και η Ελλάδα οφείλει να σηκωθεί όρθια, να πατήσει γερά στα πόδια της, να μπει στο τραπέζι των αποφάσεων και όχι να παραμένει θεατής περιμένοντας αποφάσεις τρίτων και να τρέχει πίσω από κάθε νέα ντιρεκτίβα με σκυμμένο το κεφάλι.

Ο κόσμος γύρω μας επενδύει σε υποδομές, η τεχνολογία, σε παραγωγή. Εδώ, δυστυχώς, επενδύουμε στην προσδοκία του επιδόματος και στην ανακύκλωση της μετριότητας. Δεν φταίει η χώρα. Φταίνε εκείνοι που τη διαχειρίζονται σαν να είναι ιδιοκτησία τους, ενώ ο λαός τους εμπιστεύτηκε, ελπίζοντας σε κάτι πολύ καλύτερο και σίγουρα όχι για να λαμβάνουν αποτελέσματα κάτω του μετρίου, όπως συμβαίνει δυστυχώς εδώ και αρκετά χρόνια.

Αυτή είναι η αλήθεια και τίποτα λιγότερο από τα αυτονόητα δεν μπορεί να θεωρείται πια αποδεκτό. Δεν είναι θέμα ιδεολογίας, είναι θέμα σοβαρότητας και αντίληψης και αυτή, είτε την έχεις είτε δεν την έχεις. Αν, λοιπόν, η χώρα συνεχίσει να πορεύεται χωρίς προορισμό, μην απορούμε που δεν μπορεί να φτάσει πουθενά.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, ευχαριστώ και για τη συνέπεια στον χρόνο.

Τον λόγο τώρα έχει από τη Νέα Δημοκρατία ο κ. Κωνσταντινίδης Ευστάθιος.

Παρακαλώ, κύριε συνάδελφε, έχετε τον λόγο.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, όποιος ακούσει τους Βουλευτές, τους εκπροσώπους των κομμάτων της Αντιπολίτευσης να μιλούν για την κατάσταση της χώρας, θα νομίσει ότι μιλάμε για μια χώρα που βρίσκεται σε ύφεση, που βρίσκεται σε υψηλότατους δείκτες ανεργίας, που έχει περιορισμένη εξωστρέφεια, που δεν έχει αυξήσει τις επενδύσεις στη χώρα, που δεν έχει βελτιώσει τη θέση της πατρίδας μας στις διεθνείς κατατάξεις, που δεν έχει αυξήσει περίπου κατά 50% μέσο όρο τις άμεσες ξένες και ντόπιες επενδύσεις στην Ελλάδα.

Ακούμε, επίσης, την κριτική από τα κόμματα της Αντιπολίτευσης ότι η σημερινή Κυβέρνηση επεμβαίνει εκ νέου σε πεδία τα οποία είχε ρυθμίσει τα προηγούμενα χρόνια και ότι δήθεν αυτό συνιστά απόδειξη και ομολογία αποτυχίας. Παραβλέπει, βεβαίως, αυτή η κριτική τον πυκνό χρόνο που έχει μεσολαβήσει, τις δραματικές διεθνείς μεταβολές, τις εξελίξεις στα τεχνολογικά μέσα και ακριβώς την αλλαγή επιπέδου της χώρας, που άλλοτε μας επιτρέπει βελτιώσεις και άλλοτε μας υποχρεώνει σε αναγκαίες αλλαγές.

Μόνο όποιος εθελοτυφλεί, κυρίες και κύριοι συνάδελφοι, δεν αντιλαμβάνεται ότι η Ελλάδα της επενδυτικής βαθμίδας του χαμηλότοκου δανεισμού, του υψηλού ρυθμού ανάπτυξης, της ενισχυμένης εξωστρέφειας και αξιοπιστίας δεν έχει καμία σχέση με την Ελλάδα των κλειστών τραπεζών, της αφερεγγυότητας, της ύφεσης, της απομόνωσης και της εσωστρέφειας. Δεν είναι τυχαίο να λένε οι Γερμανοί ότι θέλουν να μας μοιάσουν σε μεταρρυθμίσεις και στο ψηφιακό άλμα που έχει πετύχει η χώρα.

Συνεπώς, δεν πρέπει να ξενίζει κανέναν η ανάγκη συνεχούς εξέλιξης και αναπροσαρμογής του λειτουργικού και άρα του θεσμικού μας περιβάλλοντος, ιδιαίτερα δε όταν εξωγενείς παράγοντες, όπως η κλιματική κρίση, οι γεωπολιτικές εντάσεις και οι εμπορικοί φραγμοί, αυξάνουν την ανάγκη για διατροφική και ενεργειακή αυτονομία και επιτάσσουν τη συνολική αλλαγή του παραγωγικού προτύπου.

Σε αυτές ακριβώς τις αλλαγές και κατευθύνσεις, αλλά και στις ανάγκες, φιλοδοξεί να συμβάλλει η ζητούμενη νομοθετική πρωτοβουλία που καλείται να βελτιώσει το διαδικαστικό πλαίσιο και να καταστήσει ευχερέστερη και ταχύτερη την ένταξη και υλοποίηση των επενδυτικών σχεδίων στη χώρα, στα ενισχυόμενοι από τον νόμο καθεστώτα και αμεσότερη την ολοκλήρωση των ελέγχων και την καταβολή χρημάτων στους δικαιούχους.

Δεν πρόκειται για επενδυτικό νομοσχέδιο με αμιγώς οικονομοτεχνικά χαρακτηριστικά και κριτήρια, αλλά για ένα εθνικό εργαλείο που έχει χαρακτήρα αναπτυξιακό, στόχευση περιφερειακή και κοινωνική και κατατείνει στη διεύρυνση της παραγωγικότητας, της οικονομίας και των ελληνικών επιχειρήσεων. Αποτελεί ένα ισχυρό κίνητρο για κάθε επενδυτή που θέλει να αξιοποιήσει τα διαθέσιμα κονδύλια, ώστε να μεγαλώσει, να εκσυγχρονίσει και να κάνει πιο ανταγωνιστική την επιχείρησή του, γιατί απλά, αν δεν το κάνει ο ίδιος, θα το κάνει κάποιος άλλος, ίσως σε μία άλλη, ανταγωνιστική χώρα.

Εμείς δεν βλέπουμε την επιχειρηματικότητα αποσπασμένη και απομονωμένη από το υπόλοιπο εθνικό γίγνεσθαι. Τη βλέπουμε ως μοχλό για τη δημιουργία θέσεων εργασίας και την αύξηση των απολαβών των εργαζομένων και βεβαίως βλέπουμε τη μεγάλη εικόνα μιας χώρας που αναπτύσσεται με ρυθμούς ταχύτερους από το περιβάλλον της, βελτιώνει τη θέση της στις διεθνείς αγορές και τελικά το επίπεδο διαβίωσης των πολιτών.

Για να συμβεί, όμως, αυτό, οι ενισχυμένες επενδύσεις πρέπει να είναι προσανατολισμένες σε τομείς όπου η πατρίδα μας διαθέτει πλεονέκτημα συγκριτικό, σε αντικείμενα στα οποία υπάρχει διεθνής ζήτημα και ίσως παραγωγικό έλλειμμα, σε δραστηριότητες που δεν είναι και κορεσμένες και σε εκείνες που έχουν πολλαπλασιαστή απόδοσης. Εξάλλου, ένας αναπτυξιακός νόμος δεν αρκεί να αποβλέπει στην αύξηση των επενδύσεων ως τελικό μόνο μέγεθος, αλλά να τις κατευθύνει και σε όλες τις περιοχές της χώρας και σε όλους τους πολίτες, δίνοντας μάλιστα ισχυρότερα κίνητρα σε περιοχές και σε κοινωνικές ομάδες που εμφανίζουν υστέρηση ή αντιμετωπίζουν αυξημένα εμπόδια ή προκλήσεις.

Με ποιον τρόπο, όμως, προσπαθεί να το πετύχει αυτό το ζητούμενο σχέδιο νόμου; Πρώτα-πρώτα θεσπίζοντας νέα καθεστώτα που συνάδουν με τους προαναφερθέντες στόχους για σύγχρονες τεχνολογίες, με ειδική μέριμνα στην τεχνητή νοημοσύνη και την ψηφιακή μετάβαση, για κοινωνική επιχειρηματικότητα και χειροτεχνία, για τις πολύ μικρές και μικρές επιχειρήσεις, ακόμα και για μεμονωμένους επαγγελματίες που έτσι θα μείνουν στην ελληνική περιφέρεια, ενδεχομένως και στα χωριά μας, για παραμεθόριες περιοχές, νομούς με δημογραφική πίεση και περιοχές που αντιμετωπίζουν ειδικές προκλήσεις.

Θέλω σε τούτο το σημείο να ευχαριστήσω θερμά τον κύριο Υπουργό που ανταποκρίθηκε στο αίτημά μου και σε αυτό το καθεστώς εντάξαμε και την Περιφερειακή Ενότητα Κοζάνης και τις Ζώνες σε Απολιγνιτοποίηση, ακριβώς λόγω των ειδικών συνθηκών που συντρέχουν σε αυτές τις περιοχές και προκαλούν αναπτυξιακό έλλειμμα σε σχέση με την πορεία της υπόλοιπης χώρας.

Δεν πρέπει σε τούτη την Αίθουσα να ξεχνάμε ποτέ ότι πολλές περιοχές της χώρας αντιμετωπίζουν ειδικές συνθήκες, όμως οι περιοχές που είχαν υψηλό βαθμό εξάρτησης από τη λιγνιτοπαραγωγή, στο πλαίσιο της μετάβασης χρειάζονται τη συνδρομή από κάθε Υπουργείο από κάθε τομεακή πολιτική, προσθέτοντας νέα είδη κινήτρων, αυξάνοντας τα όρια των ανώτατων ενισχύσεων, βελτιώνοντας το πλαίσιο υποβολής, απλοποιώντας ακόμα περισσότερο τις διαδικασίες αξιολόγησης και έγκρισης, μειώνοντας τους διαδικαστικούς χρόνους στα διάφορα στάδια των διαδικασιών.

Νομοθετείτε καθεστώτα, μας λένε επίσης κάποιοι συνάδελφοι και εκπρόσωποι των φορέων, που τελικά δεν τα βγάζετε στον αέρα. Έρχεται, λοιπόν, ο Υπουργός και θέτει συγκεκριμένους στόχους. Τα τρία καθεστώτα για τις παραμεθόριες περιοχές, τη μεταποίηση και τις μεγάλες επενδύσεις να βγουν αμέσως και τρία άλλα το ερχόμενο φθινόπωρο, εκείνα της εξωστρέφειας, των νέων τεχνολογιών και της κοινωνικής επιχειρηματικότητας.

Κυρίες και κύριοι συνάδελφοι, ο νέος αναπτυξιακός νόμος φιλοδοξεί να διορθώσει αδυναμίες και ανισότητες εξασφαλίζοντας γεωγραφική και κοινωνική, όχι ισοκατανομή, αλλά δικαιοκατανομή των επενδυτικών πόρων. Δεν έχει κανείς την αυταπάτη ότι μπορεί από μόνος του να πετύχει τον εθνικό στόχο για διατηρήσιμη και βιώσιμη ανάπτυξη.

Υπάρχουν, όμως, πολλά χρηματοδοτικά εργαλεία που είναι κατάλληλα για να υποστηρίξουν αυτήν την εθνική προσπάθεια και παράλληλα με τα χρηματοδοτικά εργαλεία ένα ευρύ μεταρρυθμιστικό πρόγραμμα που κινητοποιεί νέες αναπτυξιακές δυνάμεις, κάνει πιο αποτελεσματική τη δημόσια διοίκηση, ταχύτερη την απονομή της δικαιοσύνης.

Είναι, λοιπόν,, οι συνδυαζόμενες πολιτικές που μπορούν να δώσουν περαιτέρω ώθηση στη χώρα σε έναν παγκόσμιο και ανταγωνιστικό στίβο, όπου επενδυτές, καταναλωτές και εργαζόμενοι αναζητούν τις ευκαιρίες και τις ευοίωνες προοπτικές, ψάχνουν όμως και τη σταθερότητα και την ασφάλεια.

Συνεπώς, και το συζητούμενο αποτελεί κομμάτι αυτού του συνολικού και συνεκτικού κυβερνητικού σχεδιασμού και είναι προσαρμοσμένο στις ανάγκες των καιρών και της χώρας, γι’ αυτό σας καλούμε να το υπερψηφίσετε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθήτριες και μαθητές και τέσσερις συνοδοί εκπαιδευτικοί από το 5ο Δημοτικό Σχολείο Βριλησσίων, καθώς και είκοσι δύο μαθήτριες και δύο συνοδοί εκπαιδευτικοί που συμμετείχαν στο εκπαιδευτικό πρόγραμμα «Εργαστήρι Δημοκρατίας» από το 1ο Αρσάκειο Δημοτικό Σχολείο Ψυχικού.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα από τη Νέα Δημοκρατία, ο κ. Καππάτος.

Ορίστε, κύριε συνάδελφε.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η σημερινή μας συζήτηση δεν αφορά ένα ακόμα συνηθισμένο νομοθέτημα. Αφορά τον προσανατολισμό της ελληνικής οικονομίας, τον ρόλο του κράτους ως στρατηγού επιταχυντή και κυρίως το δικαίωμα κάθε γωνιάς της πατρίδας μας να συμμετέχει στην ανάπτυξη με ίσους όρους.

Το νομοσχέδιο αυτό δεν είναι απλώς ένας μηχανισμός παροχής ενισχύσεων. Είναι δήλωση ότι η Ελλάδα αλλάζει μοντέλο, ότι περνάμε από την παθητική απορρόφηση ευρωπαϊκών πόρων σε μια ενεργητική διεκδίκηση παραγωγικής ανασυγκρότησης.

Ο νέος αναπτυξιακός νόμος ενσωματώνει μια ώριμη θέληση του ρόλου της πολιτείας στην οικονομική πρόοδο. Το κράτος γίνεται καταλύτης, όχι με λόγια, αλλά με κανόνες και στοχευμένα εργαλεία που υπηρετούν την πραγματική οικονομία. Θέτει σε προτεραιότητα την ενίσχυση των παραγωγικών επενδύσεων και διαμορφώνει ένα περιβάλλον σταθερό και αξιοκρατικό για όσους θέλουν να δημιουργήσουν και να προσφέρουν προστιθέμενη αξία.

Κρίσιμο στοιχείο αυτής της μεταρρύθμισης είναι η γεωγραφική της δικαιοσύνη. Η Ελλάδα δεν μπορεί να πορεύεται με δύο ταχύτητες. Η περιφέρεια -και ιδίως οι νησιωτικές και οι παραμεθόριες περιοχές- χρειάζεται στήριξη για να κρατήσει τους νέους στον τόπο τους, να ξαναβρεί ρυθμό και αυτοπεποίθηση. Το νομοσχέδιο αυτό υπηρετεί την περιφερειακή ανάπτυξη ως εφαρμοσμένη πολιτική και όχι ως θεωρητική αναφορά.

Η ουσία του σχεδίου νόμου έγκειται στη μετατροπή της επιχειρηματικότητας σε κοινωνική επένδυση. Δεν αναζητούμε απλώς την αύξηση δεικτών, αναζητούμε τη δημιουργία απασχόλησης, την ενίσχυση δεξιοτήτων, την προώθηση της καινοτομίας και την ενδυνάμωση παραγωγικών μονάδων με διεθνές αποτύπωμα. Η ανάπτυξη που επιδιώκουμε είναι σταδιακή, με θεσμική συνέχεια και στρατηγικό ορίζοντα. Μόνο έτσι αποκτά ρίζες σε μια οικονομία που ταλαιπωρήθηκε από ασυνέπεια και παλινδρομήσεις.

Η φιλοσοφία του νόμου είναι ριζικά μεταρρυθμιστική. Τερματίζει πρακτικές, όπως η αξιολόγηση με βάση τη χρονική σειρά και εισάγει συγκριτική αξιολόγηση με αντικειμενικά κριτήρια. Είναι βήμα δικαιοσύνης και διαφάνειας που αποκαθιστά την εμπιστοσύνη. Η επιχειρηματικότητα ζητά ένα κράτος εταίρο, όχι κριτή ούτε παθητικό παρατηρητή. Ιδιαίτερη σημασία έχουν οι ρυθμίσεις για τις περιοχές με αναπτυξιακά ελλείμματα, όπως παραμεθόριες ζώνες, περιοχές με πληθυσμιακή συρρίκνωση ή πληγείσες από φυσικές καταστροφές. Εκεί όπου το κράτος όφειλε και αδυνατούσε, τώρα αποκρίνεται με συνέπεια.

Η εδαφική στόχευση του αναπτυξιακού σχεδιασμού συνδέει την τοπική οικονομία με την κοινωνική ανθεκτικότητα και την εθνική συνοχή. Η στήριξη αυτών των κοινοτήτων είναι πράξη πατριωτικής ευθύνης. Η έννοια της επένδυσης διευρύνεται. Δεν εξαντλείται σε λογαριασμούς κερδοφορίας, αλλά ενσωματώνει κοινωνικό και περιβαλλοντικό αποτύπωμα.

Η πρόβλεψη για ενίσχυση της κοινωνικής επιχειρηματικότητας, της χειροτεχνίας, αλλά και η μέριμνα για τα ΑμεΑ δείχνουν ότι χτίζουμε ένα μοντέλο με κέντρο τον άνθρωπο, ένα μοντέλο που μετρά την πρόοδο με βάση το συλλογικό της αποτύπωμα.

Σημαντικό, επίσης, είναι το μέτωπο της αποτελεσματικότητας. Προθεσμίες, δυνατότητα παρέμβασης, απλοποιημένες διαδικασίες, τακτικές προκηρύξεις, όλα διαμορφώνουν ένα πλαίσιο που ενθαρρύνει τη συνέπεια και ενισχύει τη διοικητική αξιοπιστία. Η ταχύτητα και η διαφάνεια δεν είναι τεχνικές λεπτομέρειες. Είναι αναγκαίες προϋποθέσεις εμπιστοσύνης.

Στο ίδιο πνεύμα ο νόμος προσφέρει νέα εργαλεία χρηματοδότησης για τις μικρομεσαίες επιχειρήσεις. Δίνεται πρόσβαση σε πόρους με εγγύηση του Ελληνικού Δημοσίου, ενισχύοντας τη ρευστότητα και τη δυνατότητα υλοποίησης. Για πρώτη φορά αναγνωρίζεται ξεκάθαρα ότι οι μικρές επιχειρήσεις είναι η ραχοκοκαλιά της ελληνικής οικονομίας. Το μήνυμα είναι σαφές. Το κράτος είναι εδώ για να στηρίξει, όχι για να αποθαρρύνει.

Το παρόν σχέδιο νόμου εισάγει μια νέα αντίληψη για το δημόσιο χρήμα. Η ενίσχυση δεν είναι παροχή χωρίς έλεγχο. Είναι εργαλείο μετασχηματισμού με κανόνες και λογοδοσία. Κάθε ευρώ που δαπανάται δεσμεύεται και παρακολουθείται και αυτή η αντίληψη είναι η ειδοποιός διαφορά ανάμεσα σε υπεύθυνη διακυβέρνηση και σπάταλη δημαγωγία.

Ιδιαίτερη μέριμνα λαμβάνεται για την επανεκκίνηση της ναυπηγικής βιομηχανίας. Τα Ναυπηγεία Ελευσίνας δεν είναι απλό εργοστάσιο. Είναι κόμβος τεχνογνωσίας, ιστορικής μνήμης και γεωστρατηγικής σημασίας. Η στήριξή τους εντάσσεται σε ένα ευρύτερο εθνικό σχεδιασμό.

Σε ένα περιβάλλον παγκόσμιας αστάθειας, η χώρα μας δεν έχει περιθώρια στασιμότητας. Το νέο πλαίσιο δίνει στην ελληνική οικονομία ευελιξία και θεσμική σοβαρότητα. Απευθύνεται στους παραγωγικούς φορείς, στις τοπικές κοινωνίες, στην ελληνική οικογένεια και της λέει «Προχώρα. Εδώ υπάρχουν τα εργαλεία. Εδώ υπάρχει σχέδιο».

Κυρίες και κύριοι συνάδελφοι, συχνά σε αυτήν την Αίθουσα μιλάμε για αριθμούς. Στην πραγματικότητα κρίνονται θεσμικά πρότυπα και πολιτικές κατευθύνσεις. Ένα αναπτυξιακό νομοσχέδιο δεν είναι ποτέ ουδέτερο. Φέρει πάντα το αποτύπωμα της πολιτικής βούλησης, της ιδεολογικής κατεύθυνσης και της στρατηγικής αυτοσυνειδησίας ενός κράτους.

Η θεσμική οικονομία μάς διδάσκει ότι δεν υπάρχει αγορά χωρίς εμπιστοσύνη και η πολιτική θεωρία μάς υπενθυμίζει ότι η πρόοδος δεν μετριέται μόνο με το ΑΕΠ, αλλά με τη συνοχή, την ελευθερία και την ευθύνη που μεταφέρει στους πολίτες του.

Το σχέδιο νόμου είναι στην ουσία του μια άσκηση πολιτικής φιλοσοφίας, γιατί εμπιστεύεται τη δημιουργικότητα, επενδύει στη θεσμική μνήμη και βλέπει την ανάπτυξη ως επιλογή πολιτισμού. Η ψήφισή του είναι πράξη στρατηγικής ευθύνης. Αφορά όλους όσους πιστεύουν ότι η Ελλάδα του αύριο δεν θα οικοδομηθεί με παραχωρήσεις του χθες, αλλά με σχέδιο, με συνέπεια και με πίστη στις δικές της δυνάμεις.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Τώρα τον λόγο έχει από το ΠΑΣΟΚ- Κίνημα Αλλαγής η κ. Βατσινά.

**ΕΛΕΝΗ ΒΑΤΣΙΝΑ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα καλούμαστε να τοποθετηθούμε για ένα ακόμα νομοσχέδιο που, με το πρόσχημα της ανάπτυξης, κατεβάζει ένα ακόμα σκαλί πιο κάτω την πραγματική ανάπτυξη που έχει ανάγκη η μικρή και η μεσαία επιχείρηση στη χώρα.

Η Κυβέρνηση της Νέας Δημοκρατίας ευαγγελίζεται ένα παραγωγικό μετασχηματισμό της οικονομίας, αλλά καταλήγει ουσιαστικά να τροποποιεί το ίδιο της το δημιούργημα, τον ν.4887/2022, χωρίς όραμα και χωρίς σχέδιο για τη ραχοκοκαλιά της ελληνικής οικονομίας.

Μιλάμε ξεκάθαρα για ανακύκλωση παλαιών ιδεών, που στην πράξη κιόλας έχουν αποτύχει. Μιλάμε ξεκάθαρα για επιμηκύνσεις των απαιτούμενων χρόνων. Μιλάμε για αύξηση των ορίων ενίσχυσης. Άρα, μιλάμε για ξεκάθαρο αποκλεισμό και εμπόδια στην ανάπτυξη της μικρομεσαίας επιχειρηματικότητας.

Και το ερώτημα παραμένει: Γιατί να εμπιστευτεί κανείς μια Κυβέρνηση, που τρία χρόνια δεν κατάφερε ούτε καν να χρηματοδοτήσει τα ίδια καθεστώτα και σήμερα έρχεται να τα τροποποιήσει; Γιατί σήμερα ξαναδιαβεβαίωνετε τον επιχειρηματικό κόσμο ότι θα δώσετε έμφαση στη μεταποίηση, στην εξωστρέφεια, στην κοινωνική επιχειρηματικότητα και στις παραμεθόριες περιοχές, όταν τρία χρόνια περιμένουμε να ενεργοποιηθούν τα εργαλεία που διαφημίστηκαν το 2022;

Πόσα προγράμματα μεταποίησης και ενίσχυσης έχουν τρέξει από το Ταμείο Ανάκαμψης; Μόλις ένα. Και ποιοι είναι οι μεγάλοι χαμένοι; Οι άνθρωποι που κρατούν ζωντανές τις τοπικές μας κοινωνίες, οι γυναίκες και οι άνδρες που καθημερινά παλεύουν με την ακρίβεια, τη γραφειοκρατία, την έλλειψη ρευστότητας. Και σε αυτούς το νομοσχέδιό σας προσφέρει απλόχερα ένα πράγμα, αποκλεισμό.

Να σας πω ότι πουθενά δεν δίνετε επίσης έμφαση στην καινοτομία. Η χώρα μας είναι δεύτερη στην κεντρική και ανατολική Ευρώπη στη δημιουργία επιχειρήσεων με αντικείμενο την τεχνητή νοημοσύνη. Πόσα κίνητρα δόθηκαν γι’ αυτό; Κανένα. Η καινοτομία δεν επιβραβεύεται ούτε ενισχύεται. Κι όμως, την ίδια ώρα 188 νεοφυείς επιχειρήσεις κάνουν τη χώρα μας διεθνώς γνωστή για τις καινοτόμες επιχειρηματικές ιδέες των νέων. Μόνοι τους παλεύουν αυτοί οι νέοι.

Την ίδια ώρα εμείς εδώ, κυρίες και κύριοι συνάδελφοι, συζητάμε για την έκθεση της Οικονομικής και Κοινωνικής Επιτροπής, μια έκθεση η οποία είναι ξεκάθαρη. Οι όροι του νομοσχεδίου παραμένουν αποτρεπτικοί για τις μικρές και πολύ μικρές επιχειρήσεις. Οι αυξημένες απαιτήσεις κεφαλαιακής επάρκειας, οι καθυστερήσεις στις διαδικασίες, αλλά και η άνιση κατανομή των πόρων αφήνουν έξω τη μεγάλη πλειοψηφία των μικρομεσαίων από τις σύγχρονες εξελίξεις, αλλά και από τις σύγχρονες ανάγκες.

Και ας μη γελιόμαστε, αν διατίθενται 150 εκατομμύρια ευρώ, πώς θα καλυφθούν τα τεράστια κενά της ελληνικής περιφέρειας στην επιχειρηματικότητα; Ουσιαστικά μιλάμε για μία γενικότητα χωρίς αντίκρισμα. Η Κυβέρνησή σας προσπαθεί να ταΐσει με ψίχουλα τις μικρές επιχειρήσεις και ύστερα να θριαμβολογήσει για υποτιθέμενη ανάπτυξη.

Κύριε Υπουργέ, το ΠΑΣΟΚ από το 2022 σας έχει τονίσει τις αστοχίες. Σας έχει καταθέσει προτάσεις για την ένταξη των ατομικών επιχειρήσεων και των περιοχών με δημογραφικό πρόβλημα. Έθεσε την ανάγκη να υπάρχουν κριτήρια βάσει ανεργίας και εισοδήματος και σήμερα είμαστε εδώ να ευνοούνται ξανά οι ολίγοι και ισχυροί. Αυτό δεν είναι αναπτυξιακή πολιτική, είναι μια εξάπλωση του πελατειακού κράτους.

Και να έρθω τώρα, κύριε Υπουργέ, και στην τροπολογία του ΠΑΣΟΚ που περιφρονήσατε. Λέω ότι περιφρονήσατε, γιατί προφανώς η σημερινή σας στάση είναι μια ξεκάθαρη πολιτική θέση ενάντια στις επιχειρήσεις των βιομηχανικών περιοχών. Δεν θέλετε να αλλάξει το καθεστώς και κυρίως δεν θέλετε να δώσετε το αυτονόητο δικαίωμα στους επιχειρηματίες βιομηχανικών περιοχών να αποφασίζουν για τη γη τους, τις χρεώσεις των επιχειρήσεών τους και το μέλλον τους. Έτσι συμβαίνει και στη Βιομηχανική Περιοχή Ηρακλείου. Κανένας έλεγχος προς την ΕΤΒΑ από το κράτος, κανένας έλεγχος προς την ΕΤΒΑ και από την πλειοψηφία των επιχειρηματιών.

Άρα, μιλάμε για ένα ιδιότυπο περιβάλλον ομηρίας των επιχειρήσεων της περιοχής, ένα αβέβαιο καθεστώς στο οποίο όχι μόνο δεν μπορούν να υπάρχουν επενδύσεις αλλά δεν υπάρχουν ούτε τα βασικά αγαθά. Και όσα βασικά αγαθά υπάρχουν, κυρίες και κύριοι συνάδελφοι, στην ουσία πληρώνονται αδρά, κοστίζουν υπέρμετρα και τελικά τον Μάρτιο η πυρκαγιά στην περιοχή ανέδειξε το πρόβλημα της άντλησης νερού του βιολογικού καθαρισμού και από θαύμα και αυτοθυσία των πυροσβεστών δεν θρηνήσαμε θύματα ή επέκταση της πυρκαγιάς.

Ξέρετε ποιοι έδωσαν λύση σε αυτήν την απόλυτη κατάσταση ανάγκης; Οι ιδιοκτήτες των επιχειρήσεων. Ναι, αυτοί που δεν τους επιτρέπεται βάσει του νόμου που ισχύει να έχουν αποφασιστική δύναμη για τον τόπο και τις ανάγκες της περιοχής που δραστηριοποιούνται.

Με τον ν.4982/2022 η Κυβέρνηση χάρισε μονοπωλιακή εξουσία στη διαχειριστική εταιρία, χωρίς διαφάνεια, χωρίς εποπτεία, χωρίς ανταποδοτικότητα. Αυτό έχει οδηγήσει σε ακραίες αυξήσεις έως και 800% σε κοινόχρηστα και λειτουργικά έξοδα. Κι όμως, η Κυβέρνηση αρνείται να δώσει λύσεις. Αρνείται να υπερασπιστεί τις επιχειρήσεις, αρνείται να βάλει φρένο σε ένα αποικιακό καθεστώς, που αντιστοιχεί σε προηγούμενους αιώνες. Κοστίζει κάτι; Σε καμία περίπτωση. Έχει υπάρξει προηγούμενο καθεστώς σε αυτό που σας περιγράφουμε; Βεβαίως. Άρα, μιλάμε για μια στείρα άρνηση και μια άρνηση που υποκρύπτει τον τρόπο που αντιμετωπίζεται την ελληνική επιχείρηση.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής, κ. ΑΘΑΝΑΣΙΟΣ ΜΠΟΥΡΑΣ)

Εμείς στο ΠΑΣΟΚ θα συνεχίσουμε για ισότιμη συμμετοχή, για διαφάνεια, για ανάπτυξη με κοινωνικό πρόσημο. Αυτό είναι το χρέος μας. Η αναπτυξιακή πολιτική δεν μπορεί να είναι ούτε υπόθεση προσωπικών παρεμβάσεων, ούτε εργαλείο εντυπωσιασμού. Και σε αυτήν τη μάχη, κυρίες και κύριοι συνάδελφοι, το ΠΑΣΟΚ θα είναι παρόν, με σχέδιο, με ήθος και κυρίως με σημαία μας τις ανάγκες της κοινωνίας και την ίδια την κοινωνία στο πλευρό μας.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Εμείς ευχαριστούμε.

Πριν καλέσω την κ. Καραγεωργοπούλου, να καλωσορίσουμε ένα σχολείο.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι ένα μαθήτριες και μαθητές και δύο συνοδοί εκπαιδευτικοί από το 7ο Δημοτικό Σχολείο Νέας Σμύρνης, το Β΄ Τμήμα.

Η Βουλή σάς καλωσορίζει. Και σας ευχόμαστε καλή πρόοδο!

Και εγώ κατοικώ στη Νέα Σμύρνη, όπως και ο κ. Παππάς.

(Χειροκροτήματα από όλες τις πτέρυγες της Βουλής)

Να καλέσω τώρα στο Βήμα την Κοινοβουλευτική Εκπρόσωπο της Πλεύσης Ελευθερίας, την κ. Καραγεωργοπούλου.

Ορίστε, κυρία Καραγεωργοπούλου, έχετε τον λόγο.

Σας ευχαριστώ πολύ.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Την ώρα που το επιτελικό κράτος σε πλήρη επαγρύπνηση τηρεί τον νόμο και την τάξη, συναγωνιζόμενο τη Βουλγαρία για τη θέση του φτωχότερου κράτους της Ευρωπαϊκής Ένωσης, προφυλάσσοντας επενδυτές που υπερθεματίζουν στην περιουσία των φτωχών, την ώρα που πετάτε έξω από την πρώτη κατοικία ζευγάρι ηλικιωμένων στη Χαλκιδική με σοβαρά νοσήματα, την ώρα που διασώσατε την τιμή του Αστυνομικού Σώματος, προφυλακίζοντας τη σύζυγο και τις κόρες του ζευγαριού, αφού κατασχέσατε παρανόμως τα κινητά τους, την ώρα που ο ηλικιωμένος αιμοκαθαιρόμενος έμεινε ασάλευτος να κοιτά την εστία του στην απέναντι πυλωτή, την ώρα που οι αντιστάσεις των μοχθούντων κάμπτονται, ηχήσατε και τη σάλπιγγα της προανακριτικής για τον μέχρι χθες αθώο, ήδη πλέον ύποπτο, τέως Υπουργό Μεταφορών και Υποδομών Κωνσταντίνο Καραμανλή. Ώρα 22:00΄ νυχτερινή με ελάχιστους Βουλευτές στο Κοινοβούλιο λίγο πριν τη λήξη της διακοπείσας συνεδρίασης, ανακοινώσατε μία ακόμα πράξη ιεροσυλίας από τις διαρκείς που κατά συνείδηση διαπράττετε.

Οριακά ανέκυψαν οι ενδείξεις περί τέλεσης πιθανόν του εγκλήματος της παράβασης καθήκοντος για πράξεις ή και παραλείψεις –λέτε- στην ντροπιαστική πρόταση, που υπέγραψαν μόλις τριάντα από τους Βουλευτές σας. Ω, τι όνειδος! Οριακά, δηλαδή, υπάρχουν ενδείξεις για την τέλεση ενός πλημμελήματος από τον Υπουργό, που λίγες μέρες πριν το έγκλημα από τα κυβερνητικά έδρανα με περισσή αλαζονεία μιλούσε και παρέπειθε για την ασφάλεια των τρένων, από τον Υπουργό που δεν βρήκε κανένα λόγο να παρέμβει για την αποκατάσταση του συστήματος τηλεδιοίκησης στη Λάρισα, που δεν λειτουργούσε από το 2019, αλλά είχαν εκταμιευθεί εκατομμύρια από την Ευρώπη για τον σκοπό αυτό.

Δεν αναζητήσετε τον τρόπο να θεραπεύσετε ένα πρόβλημα, που η λύση του κοστολογείται σε μόλις 20.000 ευρώ υπό την ευθύνη και την αρμοδιότητα του Υπουργού Κωνσταντίνου Καραμανλή, αλλά βρήκατε όλους τους λόγους, ακριβώς γιατί είστε ένοχοι, να εξασφαλίσετε λίγες ώρες μετά το έγκλημα 650.000 ευρώ για την αλλοίωση της σκηνής του εγκλήματος και το μπάζωμα της αλήθειας, καταστρέφοντας πλήθος κρίσιμων αποδεικτικών στοιχείων και πειστηρίων.

Και έχει ευρέως διαδοθεί ότι πρόσφατα βρήκατε και 1,1 εκατομμύρια για το κόστος εργολαβίας από εταιρεία που θα περιφράξει την περίμετρο του κτιρίου του Πανεπιστημίου Θεσσαλίας, όπου σε σχετική αίθουσα θα διεξαχθεί η δίκη των Τεμπών. Οι ένοχοι φοβούνται και προστατεύονται στο παρακράτος της ανομίας και της διαφθοράς. Και όσο και η κοινωνική αντίδραση γιγαντώνεται, απρόσμενα για εσάς που όλα θέλετε να ελέγχετε, τόσο πιο ακριβά κατευνάζεται ο φόβος σας.

Επί του νομοσχεδίου: Δύο μόλις χρόνια μετά τον ν.4887/2022 έρχεται ένας νέος φέρελπις νόμος, που θα αντικαταστήσει, τροποποιήσει, καταργήσει, διατάξεις του ήδη ψηφισθέντος και ισχύοντος φερέλπιδος επίσης. Ο κ. Θεοδωρικάκος, που τώρα λείπει, δήλωσε χθες και δήλωσε και στο 2ο Ευρωπαϊκό Συνέδριο Επιχειρηματικότητας του Επαγγελματικού Επιμελητηρίου Αθηνών σε συνεργασία με τον Economist ότι δεν υπάρχει πιο ισχυρή άμυνα για τη χώρα από μια οικονομία που παράγει.

«Η Ελλάδα που οραματιζόμαστε», είπε, «και δημιουργούμε είναι μια Ελλάδα που παράγει, εξάγει, προοδεύει». Για να τα δούμε ένα-ένα. Στις εξαγωγές, σύμφωνα με τα προσωρινά στοιχεία που ανακοίνωσε στις 8 Μαΐου 2025 η Ελληνική Στατιστική Αρχή και επεξεργάστηκε ο ΣΕΒΕ, η συνολική αξία των εξαγωγών αγαθών μη εξαιρουμένων των πετρελαιοειδών ανήλθε στα 3.935.000 ευρώ έναντι 4.295.000 ευρώ τον Μάρτιο του 2024. Δηλαδή έχουμε μείωση 8,4%. Αντίστοιχα, αύξηση καταγράφηκε στις εισαγωγές, οι οποίες αυξήθηκαν κατά 3,8% τον Μάρτιο του 2025 σε σύγκριση με τον Μάρτιο του 2024. Ως εκ τούτου το έλλειμμα εμπορικού ισοζυγίου αυξήθηκε κατά 25,3%. Γιατί μιλάτε με ψευδή στοιχεία; Τα νούμερα λένε άλλα. Πώς εδώ παραπλανάτε το Κοινοβούλιο και τους πολίτες ότι έχουμε ανάπτυξη και αύξηση, όταν το έλλειμμα του εμπορικού ισοζυγίου αυξάνεται;

Στις εισαγωγές για δεύτερη συνεχή χρονιά η Ελλάδα εξακολουθεί να έχει ακόμα σημαντικό υψηλό βαθμό εξάρτησης από τις εισαγωγές. Η αγορά χρειάζεται διαφάνεια, εμπιστοσύνη, ίσους όρους για όλους, τονίζετε. Εμπιστοσύνη, ίσοι όροι για όλους και διαφάνεια! Το σκάνδαλο του ΟΠΕΚΕΠΕ από το 2017 ως το 2024; Πού είναι η διαφάνεια, πού είναι οι ίσοι όροι; Κάνατε σύσκεψη χτες υπό τον Πρωθυπουργό και κορυφαίους Υπουργούς της Κυβέρνησής σας και αναγγείλατε ότι θα καταργηθεί ο ΟΠΕΚΕΠΕ -δεν τα πήγε πολύ καλά- και στη θέση του τις αρμοδιότητές του θα τις αναλάβει ανεξάρτητη αρχή, αυτές τις ανεξάρτητες αρχές που έχουμε δει πώς καλά τις εξοπλίζετε με προσωπικό που διορίζετε. Έχουμε δηλωμένα βοσκοτόπια δημόσιες εκτάσεις.

Με ποια κριτήρια επιτρέψατε τα ίδια άτομα έως και το 2024, εσείς η Κυβέρνηση της διαφάνειας και των ίσων όρων, να υποβάλλουν συνεχώς ψευδείς δηλώσεις; Μιλάμε για ένα σκάνδαλο που έχει ξεσηκώσει ανθρώπους της παραγωγής, οι οποίοι ζητούν δικαιοσύνη και επιτέλους να καταλογιστούν όχι μόνο πολιτικές, αλλά και ποινικές ευθύνες.

Τι άλλο κάνατε σε αυτά τα χρόνια; Εκείνη που κατήγγειλε τις ατασθαλίες, την προϊσταμένη του ΟΠΕΚΕΠΕ, τη διώκετε για υπεξαίρεση δημοσίων εγγράφων, λέτε. Τον πρόεδρο του ΟΠΕΚΕΠΕ, τον προηγούμενο του Σαλάτα, που εσείς διορίσατε, τον καθαιρέσατε, τον απομακρύνατε με επιμονή του Μάκη Βορίδη. Ο απομακρυνθείς ωστόσο, μιλώντας τότε δημόσια, είχε συνδέσει την απομάκρυνσή του από τον ΟΠΕΚΕΠΕ με οργανωμένα συμφέροντα για τις ευρωπαϊκές επιδοτήσεις. Και λίγο μετά την απομάκρυνσή του φυσικά εξεδόθη και νέα εγκύκλιος από την τότε διοίκηση του ΟΠΕΚΕΠΕ, όπου απλουστεύθηκαν οι όροι και τα απαιτούμενα δικαιολογητικά για τους ελέγχους. Πώς αλλιώς ο κ. Αυγενάκης θα καθάριζε τα πεντέμισι χιλιάδες ΑΦΜ;

Και βεβαίως, πρόσφατα γνωρίσαμε και τον κ. Σαλάτα, ο οποίος αποπέμφθηκε για την ακρίβεια, γιατί πλέον δεν μπορούσε να διατηρήσει τη θέση του, εξαναγκάστηκε, γιατί εξαπέλυσε και δριμεία επίθεση στην Ευρωπαία Εισαγγελέα για τον έλεγχο που ασκούσε. Δεν έκανε να ασκεί έλεγχο. Πώς νομιμοποιείται αυτός ο κύριος να απειλεί, να εκβιάζει αγρότες και κτηνοτρόφους ότι δεν θα τους καταβληθούν οι ετήσιες επιδοτήσεις ύψους 3 δις ευρώ, αν χαθεί η διαπίστευση του ΟΠΕΚΕΠΕ;

Ποιες αόρατες, σκοτεινές, δυνάμεις διορίζουν σε καίριες θέσεις ανθρώπους σαν τον κ. Σαλάτα, ο οποίος έγινε γνωστός στο πανελλήνιο όταν τον Ιούλιο του 2020 εξαπέλυσε λυσσώδη επίθεση κατά εισαγγελικών λειτουργών για την υποτιθέμενη «σκευωρία Novartis»; Είναι αυτός και πολλοί άλλοι όμοιοί του που ενσαρκώνουν την αντίληψη διακυβέρνησης η οποία επιλέγει με βάση όχι την ικανότητα, αλλά την πολιτική συμβατότητα. Είναι αυτός που τοποθετήθηκε επικεφαλής σε έναν κρίσιμο δημόσιο οργανισμό, τον ΟΠΕΚΕΠΕ, παρότι η θητεία του στη δικαιοσύνη είχε συνοδευτεί από παρεμβατισμούς, συγκρούσεις και αμφιλεγόμενες μειοψηφικές τοποθετήσεις.

Μέχρι και χθες η Ένωση Δικαστών σας λέει ότι πρέπει να το σταματήσετε αυτό ως πρακτική. Βλάπτει, βλάπτει τους πολίτες, βλάπτει την Ελλάδα, βλάπτει τη χώρα, βλάπτει την αξιοπιστία, βλάπτει το δικαστικό σώμα. Είναι οι άριστοι που επιλέγετε για να διαχειριστούν οργανισμούς με ευρωπαϊκά κονδύλια και σημαντικές υποχρεώσεις ελέγχου και αξιοπιστίας. Και όταν η αριστεία τους αποδεικνύεται όχι απλώς αχρηστία, αλλά συνέργεια σε κακουργηματικού χαρακτήρα οικονομικές απάτες σε βάρος του οφέλους των πολιτών, της οικονομίας της χώρας, σε συλλογικό και όχι ατομικό επίπεδο και εκθέτουν τη χώρα σε ευρωπαϊκό τουλάχιστον επίπεδο, δεν είναι κανένας πολιτικά υπεύθυνος, σωστά;

Δεν έχει έρθει ο κ. Θεοδωρικάκος, ο οποίος μας είπε ότι και μέσω των τριών ισχυρών πυλώνων, του Ταμείου Ανάκαμψης, του νέου ΕΣΠΑ και του Εθνικού Προγράμματος Ανάπτυξης κινητοποιούνται πόροι άνω των 57 δις ευρώ σε δημόσιες και ιδιωτικές επενδύσεις, για να φτάσουν σε κάθε γωνιά της χώρας και να μειωθούν οι ανισότητες, όταν γνωρίζει πως η πρώτη πιο γρήγορη απόφαση του Συμβουλίου Επικρατείας μετά από εκείνη που επέτρεψε στα funds να προχωρούν σε πλειστηριασμούς είναι αυτή που εξέδωσε επί ασκήσεως προσφυγής ελεύθερων επαγγελματιών για τον νυν ισχύοντα νόμο φορολόγησης του εισοδήματος.

Ποιος εχέφρων πολίτης μπορεί να θεωρήσει ότι αυτή είναι η πρόθεση, όταν ο αντισυνταγματικός νόμος της δικής σας Κυβέρνησης για τη φορολόγηση μικρομεσαίων ουσιαστικά με βάση τεκμαρτά, δηλαδή ανύπαρκτα κέρδη, κρίνεται ως συνταγματικός από το Συμβούλιο Επικρατείας, που ενεργεί, αποφαίνεται, για λογαριασμό της εξουσίας, η οποία διορίζει τα μέλη του ανώτατου αυτού δικαστηρίου για να την υπηρετεί. Όταν σε δημόσιες τοποθετήσεις κυβερνητικά στελέχη υποστηρίζουν ότι θα πρέπει να κλείσουν μέχρι το 2027 διακόσιες χιλιάδες επιχειρήσεις. Όταν από το Ταμείο Ανάκαμψης έλαβαν χρήματα μόλις ογδόντα εννέα επιχειρήσεις. Ποιος θα πιστέψει το αφήγημα της ψηφιοποίησης που θα πατάξει το τέρας της γραφειοκρατίας, ενώ οι πολίτες, εργαζόμενοι και επιχειρηματίες γνωρίζουν ότι «myDATA», το ψηφιακό πελατολόγιο, επιβαρύνουν σημαντικά τις επιχειρήσεις;

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κυρία συνάδελφε.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Η πραγματικότητα που βιώνουν οι πολίτες, που δεν ζουν στη γυάλα και δεν ζουν στο κάδρο που εσείς φτιάχνετε, είναι η πραγματικότητα του 2012 με κλειστές επιχειρήσεις. Υπάρχει πρόβλημα παραγωγικότητας. Έχουμε μια δήθεν ανάπτυξη χωρίς αύξηση στις παραγωγικές επενδύσεις, ενώ τα κέρδη μικρών επιχειρήσεων συρρικνώνονται.

Μια παράγραφο ακόμη, κύριε Πρόεδρε, και ολοκληρώνω.

Η διόγκωση της γραφειοκρατίας, η πολυνομία, αποθαρρύνει τις επενδύσεις -το γνωρίζετε- υποθάλπει τη διαφθορά, που σας αρέσει μεταξύ επιχειρήσεων και δημόσιας διοίκησης, προκαλεί προσφυγή στα ήδη υπερφορτωμένα δικαστήρια. Όσες δε τροποποιητικές, διορθωτικές, συμπληρωματικές, ανακλητικές διατάξεις και αν εισηγηθείτε τίποτα άλλο δεν θα εισφέρετε παρά νερό στον μύλο της ανομίας, της διαφθοράς, της εξυπηρέτησης οικείων, της εξάντλησης των μικρών επιχειρηματιών, της επιστροφής στην παλιά Ελλάδα, που ξεπουλάει πολιτισμό, γη, ενέργεια, εργατικό δυναμικό, σε ξένους και ημεδαπούς «επενδυτές».

Λευτεριά στην Παλαιστίνη!

**ΠΡΟΕΔΡΕΥΩΝ (Αθανάσιος Μπούρας):** Η Βουλευτής κ. Μαρία-Ελένη (Μαριλένα) Σούκουλη-Βιλιάλη ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Η Βουλή ενέκρινε τη ζητηθείσα άδεια.

Καλείται στο Βήμα ο Βουλευτής της Νέας Δημοκρατίας, ο κ. Γιώργος Ιωάννης.

**ΙΩΑΝΝΗΣ ΓΙΩΡΓΟΣ:** Είναι ίδιον φαίνεται κάποιων Βουλευτών συγκεκριμένης παράταξης να διπλασιάζουν τον χρόνο τους.

Και αφού καταστροφολόγησε για δέκα λεπτά περίπου, δίνοντας την εικόνα μιας χώρας η οποία καταποντίζεται, δεν δικαιολόγησε όμως γιατί η κοινωνία εμπιστεύεται τούτη την παράταξη, γιατί εμπιστεύεται την Κυβέρνηση έξι χρόνια τώρα. Δεν αναφέρθηκε στη βράβευση του Πρωθυπουργού πριν από λίγες μέρες στη Γερμανία ούτε όμως στα καλά λόγια για την εικόνα της χώρας του Επιτρόπου για το Κλίμα χθες μόλις.

Επί του νομοσχέδιου, κύριε Πρόεδρε, κύριε Υπουργέ, κυρίες και κύριοι συνάδελφοι, σήμερα έχουμε την ευκαιρία να συζητήσουμε ένα νομοσχέδιο κομβικής σημασίας για τη μελλοντική πορεία της ελληνικής οικονομίας, της περιφερειακής ανάπτυξης και τη στήριξη της παραγωγικής μας βάσης. Ένα νομοσχέδιο που ενισχύει τον στρατηγικό στόχο της Κυβέρνησης του Κυριάκου Μητσοτάκη να οδηγήσουμε την Ελλάδα σε ένα νέο πρότυπο βιώσιμης ανάπτυξης και οικονομικής ανθεκτικότητας.

Ο βασικός στόχος του νομοσχεδίου είναι να διαμορφώσει ένα νέο, περισσότερο βιώσιμο και ευέλικτο παραγωγικό μοντέλο, ένα μοντέλο που στηρίζεται στην καινοτομία, στις ίσες ευκαιρίες και στην ανάπτυξη με περιφερειακή διάσταση, ώστε να περιορίσουμε τις κοινωνικές και γεωγραφικές ανισότητες. Αυτό άλλωστε αποτελεί και έναν εκ των βασικών αξόνων του νομοσχεδίου. Η ενίσχυση της επιχειρηματικότητας σε όλη την επικράτεια με έμφαση στην περιφέρεια και ιδιαίτερα στις παραμεθόριες περιοχές, αλλά και στις νησιωτικές περιοχές, όπου ευελπιστώ ότι θα έχουν τύχη και προτάσεις του μοναδικού κατοικήσιμου νησιού της κεντρικής Μακεδονίας, της περίφημης Αμμουλιανής.

Με το παρόν σχέδιο νόμου ενισχύεται η ανταγωνιστικότητα, προσελκύονται επενδύσεις και το κυριότερο εντείνεται η εμπιστοσύνη των πολιτών και των επενδυτών στο κράτος και τους θεσμούς, αφού θεσμοθετούνται αντικειμενικά κριτήρια αξιολόγησης, καταργώντας τα παλιά κριτήρια χρονικής προτεραιότητας, γεγονός που αποσκοπεί στη διαφάνεια και την αποτελεσματικότητα.

Το νομοσχέδιο που συζητούμε δεν έρχεται απλώς να τροποποιήσει τον αναπτυξιακό ν.4887/2022. Έρχεται να ενσωματώσει στην εθνική πολιτική τα μαθήματα, τις εμπειρίες, τις απαιτήσεις των καιρών και τις ανάγκες της πραγματικής οικονομίας. Ενσωματώνει ειδικές ρυθμίσεις για τις περιοχές που επλήγησαν από φυσικές καταστροφές, όπως η Μαγνησία και τα Τρίκαλα μετά την κακοκαιρία Ντάνιελ, με άμεσες και πλήρεις καταβολές ενισχύσεων χωρίς παρακρατήσεις. Περιλαμβάνει επίσης διατάξεις για την εξυγίανση των Ναυπηγείων Ελευσίνας και την ενίσχυση του στρατηγικού αυτού τομέα.

Δεν θα μείνω στο γεγονός ότι δημιουργούνται νέα καθεστώτα ενίσχυσης, όπως οι σύγχρονες τεχνολογίες, περιοχές ειδικής ενίσχυσης και «κοινωνική επιχειρηματικότητα και χειροτεχνία» γιατί την ίδια στιγμή θεσπίζονται και ειδικά χρηματοδοτικά εργαλεία με εγγυήσεις του Ελληνικού Δημοσίου και της Ευρωπαϊκής Τράπεζας Επενδύσεων, που στηρίζουν τόσο τις μικρομεσαίες επιχειρήσεις όσο και τα μεγάλα επενδυτικά σχέδια. Ταυτόχρονα, εισάγονται ευέλικτες διαδικασίες αξιολόγησης προκηρύξεων και ελέγχου, που ανταποκρίνονται στον ρυθμό της σύγχρονης οικονομικής πραγματικότητας.

Κυρίες και κύριοι συνάδελφοι, δεν πρέπει να παραβλέψουμε το γεγονός πως κατά τη διάρκεια της ακρόασης των φορέων στην Επιτροπή Παραγωγής και Εμπορίου η πλειοψηφία των εκπροσώπων εξέφρασε θετικές κρίσεις και αναγνώρισε τη σημαντική πρόοδο που επιτυγχάνεται με το παρόν σχέδιο νόμου. Παραδείγματος χάρη, ο Σύνδεσμος των Ελληνικών Βιομηχάνων Τροφίμων τόνισε ότι το νομοσχέδιο συμβάλλει καθοριστικά στην ενίσχυση της παραγωγικής βάσης της χώρας. Το Εμπορικό Επιμελητήριο, δι;a του προέδρου του, επισήμανε πως πρόκειται για ένα νομοσχέδιο που θέτει τις βάσεις για τη στήριξη των μικρομεσαίων επιχειρήσεων. Κυρίως, όμως, ο Γενικός Γραμματέας της Εθνικής Συνομοσπονδίας Ατόμων με Αναπηρία, ο κ. Κούτσιανος, εξέφρασε με τη σειρά του την ικανοποίησή του για την ενσωμάτωση από το Υπουργείο των περισσότερων εκ των προτάσεων που υπέβαλε η συνομοσπονδία και οι οποίες αφορούν την ένταξη στις επιλέξιμες δαπάνες των θεματικών καθεστώτων ενίσχυσης και των δαπανών που σχετίζονται με τη διασφάλιση της προσβασιμότητας για τα άτομα με αναπηρία.

Κυρίες και κύριοι συνάδελφοι, αυτό το νομοσχέδιο δεν είναι αποκομμένο από τη συνολική στρατηγική της Κυβέρνησης της Νέας Δημοκρατίας. Αντιθέτως, αποτελεί συνέχεια και ενίσχυση πρωτοβουλιών που υλοποιήθηκαν με συνέπεια τα τελευταία χρόνια. Θέλω ακόμη να σταθώ σε τούτο, ακούσαμε όλες τις προηγούμενες ημέρες στην επιτροπή μια σειρά από ενστάσεις που επαναλαμβάνονται σχεδόν μηχανικά από την Αντιπολίτευση με κυρίαρχο μοτίβο ότι το νομοσχέδιο, δήθεν, εξυπηρετεί τους λίγους και το μεγάλο κεφάλαιο. Ειλικρινά αναρωτιέμαι αν προτιμούν οι συνάδελφοι της Αντιπολίτευσης να μείνει η χώρα στάσιμη, χωρίς επενδύσεις, χωρίς νέες θέσεις εργασίας, απλώς και μόνο για να διατηρήσουν ανέπαφη την ιδεολογική τους καθαρότητα.

Το πραγματικό δίλημμα δεν είναι με τις μεγάλες ή τις μικρές επιχειρήσεις. Είναι αν θέλουμε να έχουμε επιχειρήσεις που να δημιουργούν εισόδημα, εργασία και ανάπτυξη ή αν θα μείνουμε εγκλωβισμένοι στη ρητορική της αποτυχίας. Αυτός ο νόμος δεν υπόσχεται θαύματα σαφέστατα, αλλά εξασφαλίζει ρεαλιστικές ευκαιρίες για όλους όσους θέλουν να παράγουν.

Εδώ δράττομαι της ευκαιρίας, κύριε Υπουργέ, να αναφέρω πως τις τελευταίες μέρες ακούω διάφορα περί κατάργησης, αναστολής πιθανόν, λειτουργίας των ΔΟΥ στοn Νομό Χαλκιδικής. Φαντάζομαι ότι δεν ισχύει κάτι τέτοιο, διαφορετικά πολύ φοβάμαι πως όσα προανέφερα περί προόδου και ανάπτυξης στην επαρχία πάνε περίπατο. Η Χαλκιδική ειδικά έχει ιδιαίτερη ανάγκη των υπηρεσιών αυτών, αφού είναι ένας νομός που τα τελευταία χρόνια γνωρίζει αλματώδη ανάπτυξη σε κάθε επίπεδο. Επομένως, καμία αναστολή και κανένα κλείσιμο δεν θα βοηθήσει στη συνέχιση αυτής της εξαιρετικής πορείας.

Κλείνοντας, θέλω να καλέσω όλες τις πολιτικές δυνάμεις να στηρίξουν την ουσία αυτού του σχεδίου νόμου, γιατί εδώ δεν πρόκειται για ιδεολογικές εμμονές ή κομματικά οφέλη. Πρόκειται για την παραγωγική ανασυγκρότηση της χώρας, για την αξιοποίηση του ανθρώπινου δυναμικού της, για την ενίσχυση των επενδύσεων και της περιφέρειας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κύριο συνάδελφο για την οικονομία του χρόνου.

Να προδιαγράψω, για να ξέρετε όλοι οι συνάδελφοι, τη διαδικασία μέχρι τέλους, για να προγραμματίζετε και τις άλλες υποχρεώσεις σας, και εντός και εκτός Κοινοβουλίου.

Τώρα θα πάρει τον λόγο ο Κοινοβουλευτικός Εκπρόσωπος του ΣΥΡΙΖΑ για μια τρίλεπτη παρέμβαση. Στη συνέχεια θα πάρει τον λόγο ο Πρόεδρος της Ελληνικής Λύσης, ο κ. Βελόπουλος, πάλι για παρέμβαση πέντε λεπτών, και στη συνέχεια τον λόγο θα πάρει ο κ. Χαλκιάς ως Κοινοβουλευτικός Εκπρόσωπος των Σπαρτιατών για έξι λεπτά. Μετά θα πάρει τον λόγο ο κ. Ιωάννης Παππάς κανονικά από τον κατάλογο, ο κ. Μπιάγκης από τον κατάλογο των ομιλητών και θα τελειώσουμε με μια παρέμβαση τριών λεπτών με τον κ. Μάντζο. Μετά θα υπάρξουν οι προβλεπόμενες από τον Κανονισμό δευτερολογίες των εισηγητών και τη διαδικασία θα την ολοκληρώσει, όπως πάντα, ο Υπουργός.

**ΔΗΜΗΤΡΙΟΣ ΜΠΙΑΓΚΗΣ:** Κύριε Πρόεδρε, ζητώ τον λόγο επί του Κανονισμού.

**ΠΡΟΕΔΡΕΥΩΝ (Αθανάσιος Μπούρας):** Έχετε τον λόγο, κύριε Μπιάγκη.

**ΔΗΜΗΤΡΙΟΣ ΜΠΙΑΓΚΗΣ:** Κύριε Πρόεδρε, όπως αναφέρατε, τώρα θα πάρει τον λόγο ο Κοινοβουλευτικός Εκπρόσωπος του ΣΥΡΙΖΑ, μετά ο Πρόεδρος, ο κ. Βελόπουλος, μετά πάλι Κοινοβουλευτικός Εκπρόσωπος και μετά οι δύο ομιλητές που έχουν μείνει, εν αντιθέσει με τα όσα έχουμε αποφασίσει. Αν έρθουν και άλλοι δύο Αρχηγοί;

**ΠΡΟΕΔΡΕΥΩΝ (Αθανάσιος Μπούρας):** Κύριε Χαλκιά, έχετε πρόβλημα αν προηγηθούν;

**ΑΘΑΝΑΣΙΟΣ ΧΑΛΚΙΑΣ:** Όχι, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Εντάξει, το διορθώνουμε αυτό. Ο κ. Χαλκιάς ερωτήθηκε και συμφώνησε.

Κοιτάξτε, κατά τον Κανονισμό, έχουν το δικαίωμα. Εμείς όμως, και εγώ προσωπικά, που θεωρώ αυτόν τον χώρο ως βουλευτήριο, δηλαδή κυρίαρχα να μπορούν να μιλούν οι Βουλευτές, δεν θα προχωρήσω, γιατί, αν πω κάτι, θα παρεξηγηθώ από κάποιους μόνο και μάλιστα λίγους. Οι πολλοί είναι οι Βουλευτές και η Βουλή είναι για τους Βουλευτές περισσότερο.

Γι’ αυτό, κύριε Παππά, έχετε τον λόγο για μια παρέμβαση τριών λεπτών.

**ΝΙΚΟΛΑΟΣ ΠΑΠΠΑΣ:** Ευχαριστώ πάρα πολύ, κύριε Πρόεδρε.

Κύριε Καλαφάτη, ο κ. Θεοδωρικάκος χθες δεν απάντησε στις ερωτήσεις της Αντιπολίτευσης. Ελπίζω να αξιοποιήσει τη δυνατότητα που έχει σήμερα για να απαντήσει. Διότι δεν έχει απαντήσει τι πρόβλημα έχει ο προηγούμενος αναπτυξιακός και αντικαθίσταται με αυτόν τον εκκωφαντικό τρόπο. Δεν έχει απαντήσει πώς θα αποκτήσουν πρόσβαση στις χρηματοδοτήσεις οι μικρομεσαίες επιχειρήσεις, εφόσον οι τράπεζες έχουν τον τελικό λόγο για το ποιος θα είναι δικαιούχος και ποιος δεν θα είναι. Δεν απάντησε γιατί αυξήθηκε το εμπορικό έλλειμμα στα 35 δισ., γιατί αυξήθηκε το ιδιωτικό χρέος κατά 11% από τότε που έχει αναλάβει η Νέα Δημοκρατία και γιατί η χώρα, με βάση τη δική σας στρατηγική, τις δικές σας επιλογές, τα δικά σας ογκώδη διαθέσιμα χρήματα, 120 δισεκατομμύρια, είναι η τελευταία στην αγοραστική δύναμη στην Ευρώπη.

Δεύτερον, έρχομαι στο μείζον θέμα το οποίο έχει από χθες το απόγευμα πάρει πολύ μεγάλο μερίδιο -και δικαίως- της επικαιρότητας, στο θέμα των Τεμπών. Κατέθεσε η Νέα Δημοκρατία μία πρόταση προανακριτικής επιτροπής για τον κ. Καραμανλή. Είναι σαφές ότι επιχειρεί να τον πετάξει στα μαλακά και καταθέτει την πρόταση μόνο στη βάση της έρευνας που έχει κάνει ο κ. Μπακαΐμης, ο οποίος μεθοδευμένα και σκόπιμα εξαιρεί από το αντικείμενο της έρευνάς του τη δημιουργία πυρόσφαιρας, την πυρκαγιά και το θάνατο ανθρώπων από την πυρκαγιά.

Έχουμε, κύριε Πρόεδρε, με την κατάθεση αυτής της πρότασης για τη συγκρότηση προανακριτικής επιτροπής δύο πάρα πολύ σημαντικά γεγονότα. Διαβάζω: «Από τα έγγραφα», λέει, που μελετήσατε «πρέπει να ερευνηθεί ο Καραμανλής» γιατί; «Γιατί τον Σεπτέμβρη του 2021 ήξερε, επειδή έλαβε σχετικές επιστολές από τους υπηρεσιακούς». Αυτό γράφετε, η Νέα Δημοκρατία το γράφει αυτό, έτσι δεν είναι; Μάλιστα! Εάν λοιπόν πρέπει να ελεγχθεί ο Καραμανλής, επειδή ήξερε από τις επιστολές των υπηρεσιακών, ο κ. Μητσοτάκης, που πάλι τον Σεπτέμβρη του 2021 ήξερε από τις επιστολές των σιδηροδρομικών, γιατί δεν πρέπει να ελεγχθεί; Επαναλαμβάνω, το μείζον εδώ είναι ότι πάτε να ρίξετε τον κ. Καραμανλή στα μαλακά και να αποφύγετε οποιαδήποτε διαδικασία στην προανακριτική επιτροπή η οποία θα φέρει και τον κ. Καραμανλή να απαντήσει εάν γνώριζε ο κ. Μητσοτάκης ότι απαλλάσσετε την Hellenic Train από 600 εκατομμύρια επενδύσεις μεταξύ των οποίων και τα συστήματα ασφαλείας.

Δεύτερο μείζον πολιτικό γεγονός, κύριε Πρόεδρε, το οποίο έχει τεράστια σημασία και επανατοποθετεί τη δημόσια συζήτηση γύρω από τα Τέμπη από χθες και μετά. Επιλέξατε να μην ελέγξετε τον Χρήστο Σπίρτζη, τον Υπουργό της δικής μας διακυβέρνησης. Το επιχείρημα που φέρνετε στο δημόσιο διάλογο είναι το επιχείρημα της παραγραφής. Μα, έχει ο ίδιος ζητήσει να ελεγχθεί στη βάση του άρθρου του Συντάγματος που προσδιορίζει τι γίνεται και με την παραγραφή. Δυστυχώς, η τακτική σας ξεκινάει και τελειώνει εκεί που συναντιέται η όρνιθα με τη νήσσα. Δεν έχετε τα πολιτικά κότσια να ελέγξετε τον Σπίρτζη και να πάει στην προανακριτική να ζητήσει μάρτυρες, να ζητήσει εξέταση και άλλων μαρτύρων. Σταματήστε, λοιπόν, από σήμερα και μετά να μιλάτε για διαχρονικές ευθύνες. Εάν είχατε τα κότσια ή την πίστη στις δυνάμεις σας ότι κάτι θα μπορούσατε να αποδείξετε, θα τον ελέγχατε.

Τέλος, σήμερα έχει Υπουργικό Συμβούλιο. Μεταξύ των θεμάτων, κύριε Πρόεδρε….

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, όμως, κύριε Παππά.

**ΝΙΚΟΛΑΟΣ ΠΑΠΠΑΣ:** Ένα λεπτό μόνο και συγγνώμη. Δεν κάνω κατάχρηση. Θα είχα το δικαίωμα μιας ομιλίας. Την κάνω από εδώ. Περιορίζω λίγο τον χρόνο μου συμμορφούμενος και προς τη σωστή, κατά τη γνώμη μου, υπόδειξή σας ότι πρέπει όσοι έχουν παραπάνω δυνατότητα να παίρνουν το μικρόφωνο να αυτοπεριορίζονται, ακριβώς για να έχουν οι Βουλευτές τη δυνατότητα να παρεμβαίνουν.

Σήμερα, λοιπόν, έχει Υπουργικό Συμβούλιο. Μεταξύ των θεμάτων που θα συζητήσει είναι η ενημέρωση από τον κ. Πιερρακάκη για τη στρατηγική του ΟΔΔΗΧ για το περασμένο έτος. Στη στρατηγική του τρέχοντος έτους είναι η πρόωρη αποπληρωμή των δανείων του πρώτου μνημονίου. Έχουμε ασκήσει σφοδρή κριτική, ξέρετε, εμείς ως παράταξη στις κυβερνήσεις και του πρώτου και του δεύτερου μνημονίου. Τι κάνανε, όμως, και οι δύο; Ζητούσαν επιμόνως επιμήκυνση και μετάθεση στο μέλλον των υποχρεώσεων αποπληρωμής των δανείων. Εσείς είστε η πρώτη Κυβέρνηση που έρχεστε να πληρώσετε πριν την ώρα τους τα δάνεια! Δηλαδή, έχουμε δάνεια που είναι 1,5% επιτόκιο -κυβέρνηση Παπανδρέου- και εσείς λέτε ότι θα τα αποπληρώσετε πιο νωρίς, όχι από το 2029 μέχρι το 2041, αλλά από το 2026 μέχρι το 2031. Αντί να δίνετε 2,6 δισ. τον χρόνο, θα δίνετε από τώρα 5 δισ. τον χρόνο, για να μειωθούν, λέει, τα επιτόκια από το 2031 και μετά!

Ακούστε. Έχετε δάνεια τα οποία είναι μόνο με 1,5% και αντί να γυρίσετε τα υπερπλεονάσματα στην κοινωνία, αντί να ακούσετε τις φωνές της λογικής από την Αντιπολίτευση που λέει «μειώστε έμμεσους φόρους, επιστρέψτε τα υπερπλεονάσματα», πάτε και πληρώνετε πριν από ώρα τους τα δάνεια τα οποία έχουν συμφωνηθεί να πληρωθούν από το 2029 μέχρι το 2041.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Έγινε ακουστό.

Τώρα τον λόγο θα πάρει, όπως προανήγγειλα, ο Πρόεδρος της Ελληνικής Λύσης κ. Βελόπουλος για μια παρέμβαση πέντε λεπτών.

Ορίστε, κύριε Πρόεδρε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ, κύριε Πρόεδρε.

Δεν θα έκανα καμία παρέμβαση σήμερα, αλλά αναγκάζομαι από τις εξελίξεις να κάνω παρέμβαση, γιατί έχουμε δύο εθνικές αποτυχίες, δύο εθνικές τραγωδίες, οι οποίες λαμβάνουν χώρα τις τελευταίες ημέρες, δυστυχώς για τη χώρα μας, απουσία ή συνεργεία της Κυβέρνησης. Το ένα αφορά τα ελληνοτουρκικά και το άλλο τον ΟΠΕΚΕΠΕ. Διότι προέρχομαι από αγροτική οικογένεια και είναι ένα πολύ σημαντικό θέμα, για να το προσπερνάμε έτσι όλα τα κόμματα. Όταν μιλάμε για τον πρωτογενή τομέα, τουλάχιστον κατά τη δική μας άποψη, η αγροτική οικονομία, η κτηνοτροφία, η αλιεία και η μελισσοκομία είναι η ατμομηχανή μιας οικονομίας, για να μεταβεί στη βιομηχανική οικονομία ή στη μεταβιομηχανική.

Κύριε Υπουργέ, εγώ θα κάνω μερικές ερωτήσεις. Εάν ήταν μια άλλη κυβέρνηση, η οποία επέτρεπε στην Τουρκία να βάλει χέρι στα ευρωπαϊκά κονδύλια -άλλη κυβέρνηση, η κυβέρνηση του ΣΥΡΙΖΑ, του ΠΑΣΟΚ, της Ελληνικής Λύσης, οποιουδήποτε κόμματος από εδώ- οι Βουλευτές της Νέας Δημοκρατίας δεν θα μιλούσαν για προδοσία; Ερώτημα θέτω, γιατί διακατέχεστε και εμφορείστε από έναν πατριωτισμό τον οποίον αντιλαμβάνομαι και αποδέχομαι. Εάν ήταν η Ελληνική Λύση κυβέρνηση και έβαζε την υπογραφή της ως κυβέρνηση ή δεν έθετε πειστικά βέτο, δε θα λέγατε «είστε προδότες και μειοδότες»; Είμαι πεπεισμένος ότι αρκετοί από εσάς θα το κάνατε, κύριε Υπουργέ. Εγώ ρωτώ: Πού είναι το βέτο; Επιτρέπουμε στην Τουρκία να παίρνει χρήματα ευρωπαϊκά, ελληνικά, για να εξοπλίζεται και να εξοπλίζει τον δικό της στρατό, ώστε να μας καταπιεί πιο εύκολα. Θα μας λέγατε προδότες, θα μας λέγατε μειοδότες, θα μας λέγατε ό,τι φαντάζεται ο καθένας μέσα από έναν πατριωτισμό ο οποίος βγαίνει ενστικτωδώς.

Ρωτώ, λοιπόν: Πώς λέγεται αυτή η Κυβέρνηση που επιτρέπει στον εχθρό με δική της υπογραφή να παίρνει όπλα; Απευθύνομαι στους νεοδημοκράτες Βουλευτές. Πώς λέγεται αυτή η κυβέρνηση που δεν αντιστέκεται στη χρηματοδότηση του εχθρού της Ελλάδος; Γιατί η Τουρκία είναι εχθρός. Ξεκάθαρα πράγματα.

Και ρωτώ, επίσης, την Κυβέρνηση: Ο χωροταξικός θαλάσσιος σχεδιασμός που έγινε κατατέθηκε στην Κομισιόν ή όχι; Και αν όχι, γιατί δεν κατατέθηκε; Τον κραδαίνατε ως σημαία και σύμβολο. Γιατί τον κρύβετε -αν τον κρύβετε- τον θαλάσσιο σχεδιασμό;

Ακούστε τι κάνατε. Δυστυχώς, η Ευρωπαϊκή Ένωση χρησιμοποίησε μια διπλωματική ορολογία λέγοντας, κύριε Παππά, ότι από τη στιγμή που δεν υπάρχει άμεση απειλή χώρας μέλους της Ευρωπαϊκής Ένωσης από τρίτη χώρα, η τρίτη χώρα μπορεί να καρπωθεί κονδύλια. Τι σημαίνει άμεση απειλή; Εδώ το άλλοθι είναι η Διακήρυξη των Αθηνών, η προδοτική συμφωνία του κ. Μητσοτάκη…

(Χειροκροτήματα από την πτέρυγα της Ελληνικής Λύσης)

…ο οποίος μίλησε για ήρεμα νερά και με βάση αυτό η άμεση απειλή απενεργοποιείται από την ιστορία αυτή.

Περιμένω, λοιπόν: Πώς λέτε και αποκαλείτε αυτήν την Κυβέρνηση; Για εμάς δύο τινά ισχύουν: ή είστε αποτυχημένοι ή προδότες.

(Χειροκροτήματα από την πτέρυγα της Ελληνικής Λύσης)

Και επειδή είμαστε καλοπροαίρετοι, λέμε «αποτυχημένοι». Δεν είμαστε σαν και εσάς. Λέμε «αποτυχημένοι». Καλοπροαίρετοι είμαστε.

Και δεν μιλάει κανένας. Κανείς σε κανένα κόμμα δεν μιλάει για το μείζον αυτό θέμα. Θα το βρούμε μπροστά μας τους επόμενους μήνες. Είναι πολύ χοντρό θέμα, για να το προσπερνάμε έτσι.

Δεύτερο θέμα ο ΟΠΕΚΕΠΕ. Δεν ξέρω πόσοι είστε από αγροτικές οικογένειες. Θα σας κάνω μια μικρή ιστορική αναδρομή για το τι πετύχατε τα τριάντα τελευταία χρόνια. Εβδομήντα δισεκατομμύρια ευρώ τα τελευταία είκοσι χρόνια διαχειρίστηκε ο ΟΠΕΚΕΠΕ, 70 δισ.! Να τα ακούσει ο ελληνικός λαός. Εβδομήντα δισεκατομμύρια ευρώ διαχειρίστηκε ΟΠΕΚΕΠΕ. Και δεν είναι τυχαίο ότι τα τελευταία τέσσερα ή πέντε χρόνια, που είναι Πρωθυπουργός ο κ. Μητσοτάκης, οι κουμπάροι του και οι κολλητοί του είναι πρόεδροι στον ΟΠΕΚΕΠΕ. Γιατί; Γιατί πρέπει να χρηματοδοτούνται πάλι οι κουμπάροι στην Κρήτη και οι κολλητοί.

Και θα σας πω γιατί. Δυστυχώς, κάνατε μια πρωτογενή τομέα που να συμφέρει να μην καλλιεργείς, να κάθεσαι στο καφενείο και να παίρνεις επιδότηση έστω και «μαϊμού». Αυτό πετύχατε όλα τα κόμματα, και ο ΣΥΡΙΖΑ και το ΠΑΣΟΚ και η Νέα Δημοκρατία.

Η Ευρωπαϊκή Ένωση, την οποία επικαλείστε πολλοί από εσάς, δεν επιδότησε μόνο τις καλλιέργειες, αλλά και την καταστροφή των καλλιεργειών. Τα καπνά μας, τα ροδάκινα και άλλα προϊόντα καταστρέφονταν και επιδοτούνταν, για να κάθεται ο αγρότης έξω από το χωράφι του και να το βλέπει ή στο καφενείο. Είναι τραγικές οι εικόνες της δεκαετίας του 1990 με τους ψαράδες να καταστρέφουν τα καΐκια τους και οι Τούρκοι να αλωνίζουν στο Αιγαίο και να κάνουν οι ίδιοι την αλιεία που δεν κάνουν οι Έλληνες αλιείς.

(Χειροκροτήματα από την πτέρυγα της Ελληνικής Λύσης)

Η Ελλάδα έχει καταλήξει -τη χώρα την καταλήξατε όλοι σας, και η Νέα Δημοκρατία και το ΠΑΣΟΚ και ο ΣΥΡΙΖΑ- να κάνει εισαγωγή αγροτικών προϊόντων που κάποτε έκανε εξαγωγή. Αυτό σημαίνει τεράστιο εμπορικό έλλειμμα. Αυτό σημαίνει έλλειμμα στο ισοζύγιο τρεχουσών συναλλαγών. Αυτό σημαίνει κατάρρευση οικονομική και πτώχευση, κύριοι συνάδελφοι.

(Χειροκροτήματα από την πτέρυγα της Ελληνικής Λύσης)

Θα μπορούσε να τα παράγει η χώρα μας. Οι κάτοικοι γης και κτηνοτροφικής περιουσίας μετατράπηκαν σε σερβιτόροι. Το έλεγε ο Ανδρέας Παπανδρέου ότι η Ευρωπαϊκή Ένωση θα μας κάνει σερβιτόρους και πρέπει να προσέχουμε και ούτε η Νέα Δημοκρατία ούτε το ΠΑΣΟΚ αργότερα ούτε ο ΣΥΡΙΖΑ το πρόσεξαν.

Τότε Υπουργός Γεωργίας ήταν ο κ. Αργύρης. Αν θυμάμαι καλά, είχε γίνει μια σύσκεψη στις Βρυξέλλες και τον πήρε ο ύπνος, όταν γινόταν η ΚΑΠ. Μπορεί να κάνω και λάθος. Εξαίρετος. Τον γνώριζα από τότε. Είχε πει στη Βουλή: «Αν ίσχυαν τα στρέμματα τα οποία είχαν δηλωθεί στην Κρήτη, για να δοθούν επιδοτήσεις, τότε το νησί θα έπρεπε να είναι τριώροφο και να φτάνει ως τη Λιβύη!». Ακούστε τι είπε ο Υπουργός τότε. Αν οι εκτάσεις στα οποία είχαν δηλώσει οι «μαϊμού» αγρότες και κτηνοτρόφοι υπήρχαν, η Κρήτη έπρεπε να ήταν τριώροφη, να έχει τρεις ορόφους και να έφτανε μέχρι τη Λιβύη! Και ούτε ένας έλεγχος δεν έγινε. Εβδομήντα δισεκατομμύρια σπαταλήσατε από εδώ και από εκεί σε κολλητούς.

Ακούστε, λοιπόν. Θα το πω ευθέως. Ακόμα και οι γεωπόνοι και οι κτηνοτρόφοι δεν πηγαίνουν στο χωράφι ή τον στάβλο. Κάθονται στα γραφεία και μοιράζουν επιδοτήσεις -αυτό κάνατε στον πρωτογενή τομέα-, αντί να είναι στα ύπαιθρο.

Ο ΟΠΕΚΕΠΕ δημιουργήθηκε όντως για να σταματήσει τη διαφθορά. Αλλά, τον καταντήσατε άντρο της διαφθοράς και άντρο των πολιτών.

(Χειροκροτήματα από την πτέρυγα της Ελληνικής Λύσης)

Οι κτηνοτρόφοι, δηλώνοντας αριθμό ζώων, δημιουργούσαν αντίστοιχα στρέμματα, κύριε Παππά. Τι λέγανε; Για παράδειγμα, είμαι στον Νομό Λασιθίου και στον γειτονικό νομό μπορούσα να έχω βοσκοτόπια.

Ακούστε, όμως, τι κάνανε. Δεν μπορούσαν να δηλωθούν, για παράδειγμα, στη Μακεδονία ή τη Θράκη ή τη Θεσσαλία. Με μία πολύ ύποπτη επιλογή της Νέας Δημοκρατίας δόθηκε λύση, ξεμπλοκάρισε, και μπορούσαν να δηλώνουν στην Κοζάνη, να δηλώνουν στη Νίσυρο, να δηλώνουν στην Ήπειρο, να δηλώνουν στη Στερεά Ελλάδα.

Βοσκοτόπια Κρητικών βρέθηκαν στη Μακεδονία, την Ήπειρο, προφανώς πηγαίνοντας τα αιγοπρόβατα με φέρι μποτ για να ταϊστούν και να γυρίσουν το βράδυ πίσω! Η φαμίλια! Γιατί περί φαμίλιας πρόκειται. Η μάφια! Γιατί μάφια είναι να τρως 70 δισεκατομμύρια και τα μισά και παραπάνω σε κολλητούς.

Βοσκοτόπια στην Κοζάνη! Αλλά, για να μπορεί να τα δηλώσει στην Κοζάνη, κύριε συνάδελφε, ο Κρητικός ή κάποιος, άλλος θα έπρεπε να γνωρίζει ποιες είναι οι έρημες εκτάσεις στην Κοζάνη. Το καταλάβαμε αυτό; Άρα, κάποιος του έδινε τα στοιχεία. Κάποιος ή από το Υπουργείο είτε από την ιδιωτική εταιρεία η οποία ήταν συμβεβλημένη με το Υπουργείο. Του έλεγε ότι στην Κοζάνη υπάρχουν δέκα χιλιάδες στρέμματα, δήλωσε αυτά ελεύθερα. Και έτσι, λοιπόν, η απάτη γινόταν με ασφάλεια επί χρόνια. Πραγματικός ιδιοκτήτης δεν υπήρχε για να διαμαρτυρηθεί ότι ήταν δικά του τα στρέμματα. Άρα, τα δήλωνε αυτός όπως ήθελε.

Αυτές τις πληροφορίες, λοιπόν, τις έδιναν από μέσα. Αυτοί οι από μέσα πρέπει να πάνε φυλακή μαζί με τους Υπουργούς για διασπάθιση δημοσίου χρήματος.

(Χειροκροτήματα από την πτέρυγα της Ελληνικής Λύσης)

Μία υπάλληλος, η Βιβή Τυχεροπούλου, και ο Διοικητής του Οργανισμού εκείνη την περίοδο, προσωπικός φίλος του Κυριάκου Μητσοτάκη, ο κ. Βάρρας, εντόπισαν τις παρανομίες. Τις κατήγγειλαν. Η μεν υπάλληλος, η Τυχεροπούλου, εκδιώχθηκε για άλλο θέμα, ότι τα έγγραφα ήταν απόρρητα και πώς βρέθηκαν στα χέρια της. Δείτε πόσο απατεώνες είναι πραγματικά! Ο δε Διοικητής, ο Βάρρας, άλλαξε με συνοπτικές διαδικασίες. Επί τόπου τον άλλαξαν. Νέα δημοκρατία είναι ο άνθρωπος, δικός σας άνθρωπος, φίλος του Μητσοτάκη ήταν.

**ΙΩΑΝΝΗΣ ΠΑΠΠΑΣ:** …(Δεν ακούστηκε).

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Σας λέω εγώ τι ήταν. Δεν χρειάζεται να οχλαγωγείτε. Το κάνετε συνέχεια. Να σέβεστε τον οποιονδήποτε ομιλητή.

**ΙΩΑΝΝΗΣ ΠΑΠΠΑΣ:** Φίλος του Προέδρου είπατε…

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ήταν προσωπική επιλογή. Έφυγε, όταν ανακάλυψε το σκάνδαλο, όπως έφυγε και ο Γεωργαντάς όταν ανακάλυψε το σκάνδαλο και το πήγε στον Εισαγγελέα και δεν υπέγραφε. Αυτοί είστε! Αυτοί είστε!

Πάνω από πέντε χιλιάδες τριακόσια ΑΦΜ βρήκε ο Βάρρας και η Τυχεροπούλου, τα οποία ήταν ύποπτα, για λήψη ψεύτικων επιδοτήσεων και χρήματα που μπλοκαρίστηκαν. Τότε εμφανίζεται άλλος Υπουργός. Το γραφείο του, χωρίς να έχει αρμοδιότητα, στέλνει email στον ΟΠΕΚΕΠΕ και ζητάει επίλυση του θέματος του μπλοκαρίσματος. Γιατί τα περισσότερα ήταν από την περιφέρεια του Πρωθυπουργού και από τον νομό του κυρίου Υπουργού και ενέχονται ουσιαστικά στο σκάνδαλο αυτό.

Αυτό το ομολογεί ο πρώην Διοικητής του ΟΠΕΚΕΠΕ, ο Μπαμπασίδης Κυριάκος, συνονόματος του Πρωθυπουργού και δικός μου. Το λέει ευθέως. Υπουργός ήταν ο Αυγενάκης. Έδωσε εντολή να ξεμπλοκαριστούν. Και οι αγρότες περιμένουν ακόμη και τώρα να πάρουν επιδοτήσεις. Οι πραγματικοί αγρότες, οι πραγματικοί κτηνοτρόφοι! Και δεν μιλάει κανείς. Το βίντεο υπάρχει στο διαδίκτυο. Το καταγγέλλει ο ίδιος.

Πάρθηκε, λοιπόν, πολιτική απόφαση επί υπουργίας Αυγενάκη για το θέμα του ξεμπλοκαρίσματος, για να δοθούν τα χρήματα των παράνομων επιδοτήσεων. Το καταλαβαίνετε αυτό; Παράνομες επιδοτήσεις, υπουργική απόφαση! Και αντί να είναι φυλακή πολλοί, είναι κανένας. Ποια Δικαιοσύνη; Ποια Κυβέρνηση;

Η επικεφαλής της Εισαγγελίας Λάουρα Κιόβεσι καταγγέλλει απειλές στο πρόσωπό της. Αυτή είναι η Ελλάδα. Να η μαφία! Και επιχειρείτε μετά να ενοχοποιήσετε την Εισαγγελέα. Έχει προσωπικό θέμα με την Ελλάδα! Όχι, δεν έχει προσωπικό θέμα με την Ελλάδα. Ο οποιοσδήποτε εισαγγελέας ελέγχει την Ελλάδα. Έχει θέμα με διεφθαρμένους πολιτικούς, με τη διεφθαρμένη Κυβέρνηση, για να τα λέμε όλα.

Τα αιγοπρόβατα το 2022 στο Ηράκλειο είχαν φτάσει 1,7 εκατομμύρια σημειώνοντας αύξηση 102%, στο Ρέθυμνο τα τρεισήμισι εκατομμύρια, αύξηση 102%. Οκτακόσιες εβδομήντα μία χιλιάδες στα Χανιά, 76% αύξηση! Τριάντα χιλιάδες στο Λασίθι, αύξηση 63%! Σε όλη την υπόλοιπη χώρα, μηδενική αύξηση, μηδέν! Μόνο στην Κρήτη γεννοβολούν τα αιγοπρόβατα! Γεννοβολάνε δέκα –δέκα, είκοσι-είκοσι στην Κρήτη. Μόνο σε μία περιοχή, στην Καρδίτσα, είχαμε μια μικρή αύξηση 3%.

Γελάμε δυστυχώς, αλλά είναι για κλάματα. Κάποιες οικογένειες αγροτών και κτηνοτρόφων κλαίνε, γιατί τους έκλεψαν τα λεφτά, τους έκλεψαν τις επιδοτήσεις, τις φάγανε οι κουμπάροι και τα λαμόγια, και αυτοί είναι απλήρωτοι ακόμη και τώρα . Τέρμα οι κουμπαριές, τέρμα οι κλεψιές! Θα κοπούν χέρια και θα επιστραφούν τα κλεμμένα. Όχι καταργούμε τον ΟΠΕΚΕΠΕ, τον πάμε στον Πιτσιλή για να κλείσουμε το σκάνδαλο.

(Χειροκροτήματα από την πτέρυγα της Ελληνικής Λύσης)

Ακούστε παράδειγμα: 14 εκατομμύρια ευρώ δόθηκαν από τον ΟΠΕΚΕΠΕ σε έναν κτηνοτρόφο. Ακούστε το νούμερο. 14 εκατομμύρια ευρώ! Ο μοναδικός κτηνοτρόφος στον Νομό Ηλείας δήλωσε διακόσιες χιλιάδες στρέμματα βοσκοτόπια –έχω άδικο, κύριε Μπούμπα; Αυτό είναι ενυπόγραφο. Γελάμε!- και πήρε 14 εκατομμύρια. Και ο άλλος περιμένει τα πέντε και δέκα χιλιάρικα, κύριε Παππά, και δεν μπορεί να τα πάρει. Το καταλαβαίνουμε τι εγκλήματα γίνονται; Και όλα αυτά γιατί δεν είναι ψηφιακή η σύνδεση του ΟΠΕΚΕΠΕ με τον αγρότη, για να ξέρουμε τι έχει και δεν έχει.

Το ψηφιακό κράτος του Μητσοτάκη, του Πιερρακάκη! Εκεί που βολεύεστε για να ελέγχετε τον Έλληνα, στις τράπεζες, τον προσωπικό αριθμό, έχετε ψηφιακό κράτος. Εκεί που γίνονται οι κομπίνες, οι μίζες και η διαφθορά, δεν κάνετε ψηφιακό κράτος. Δεν πάει έτσι, δεν πάει πουθενά.

(Χειροκροτήματα από την πτέρυγα της Ελληνικής Λύσης)

Ήδη το πρωί πήγαμε το θέμα στην Ευρωβουλή. Θα σας πάμε μέχρι τέλους, γιατί για εμάς ο πρωτογενής τομέας είναι ό,τι σημαντικότερο μπορεί να προσφέρει στην ελληνική οικονομία, μαζί με την αλιεία, την κτηνοτροφία, την αγροτική οικονομία, τη μελισσοκομία.

Δυστυχώς, όμως, για εσάς ισχύει μία λέξη: Παντού μπάζωμα! Μπάζωμα στα Τέμπη. Μπάζωμα στον ΟΠΕΚΕΠΕ. Μπάζωμα στα ελληνοτουρκικά. Μπάζωμα στην οικονομία. Είστε η Κυβέρνηση του μπαζώματος, των σκανδάλων, της ρεμούλας, της μίζας της χώρας.

(Χειροκροτήματα από την πτέρυγα της Ελληνικής Λύσης)

Εμείς θα ξεμπαζώσουμε τη χώρα που μπαζώσατε εσείς. Θα φέρουμε διαφάνεια και τους κλέφτες θα τους βάλουμε φυλακή. Δεν θα παίζετε ούτε με τους αγρότες ούτε με τους κτηνοτρόφους.

Θα σας πω και κάτι τελευταίο, γιατί οι περισσότεροι προέρχεστε από αγροτικές οικογένειες.

Δεν με ενδιαφέρουν τα υπόλοιπα θέματα. Πιέστε τον Πρωθυπουργό. Ρίξτε τον, εν πάση περιπτώσει. Δεν μπορεί η Κρήτη να παίρνει –οι έξι χιλιάδες κουμπάροι- όλο το ψαχνό από τις επιδοτήσεις και οι άλλοι να παίρνουν το κόκαλο. Ο Έλληνας δεν είναι ούτε σκύλος ούτε επαίτης. Είναι Έλληνας περήφανος και θα τον ξανακάνουμε περήφανο.

(Χειροκροτήματα από την πτέρυγα της Ελληνικής Λύσης)

Ευχαριστώ πολύ.

(Όρθιοι οι Βουλευτές της Ελληνικής Λύσης χειροκροτούν)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι ένας μαθήτριες και μαθητές και τέσσερις συνοδοί εκπαιδευτικοί από το 4ο Δημοτικό Σχολείο Αργοστολίου.

Σας καλωσορίζουμε στη Βουλή και σας ευχόμαστε καλή πρόοδο.

(Χειροκροτήματα από όλες τις πτέρυγες της Βουλής)

Θα ολοκληρώσουμε τον κατάλογο, μετά τη διαδικαστική παρέμβαση που έκανε ο κ. Βελόπουλος, καλώντας κατ’ αρχάς τον κ. Παππά από τη Νέα Δημοκρατία και στη συνέχεια τον κ. Μπιάγκη από το ΠΑΣΟΚ. Και μετά θα γίνουν κάποιες παρεμβάσεις Κοινοβουλευτικών Εκπροσώπων, όπως έχουν σημειωθεί.

Κύριε Παππά, έχετε τον λόγο.

**ΙΩΑΝΝΗΣ ΠΑΠΠΑΣ:** Ευχαριστώ πάρα πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα στη Βουλή δεν καλούμαστε να εγκρίνουμε απλώς ένα νομοσχέδιο. Σήμερα απαντάμε σε μία απλή πρόκληση, αν θέλουμε η ανάπτυξη στην πατρίδα μας να είναι πραγματική, δίκαιη, ισόρροπη και βιώσιμη, αν επιλέγουμε να χτίσουμε μια Ελλάδα για όλους ή να συνεχίσουμε να ανεχόμαστε μια Ελλάδα πολλών διαφορετικών ταχυτήτων.

Το νομοσχέδιο που συζητούμε σήμερα έρχεται να διορθώσει αδικίες, να γεφυρώσει ανισότητες και κυρίως να δημιουργήσει ελπίδα. Και γ’ αυτό μιλάω, όχι μόνο ως Βουλευτής Δωδεκανήσου –κι εγώ από τα Δωδεκάνησα είμαι, παιδιά, από την ακριτική Ρόδο-, αλλά ως άνθρωπος που μεγάλωσε, έζησε και υπηρετεί τη νησιωτική Ελλάδα και τα ακριτικά Δωδεκάνησα, κοινωνίες απομακρυσμένες, που είναι η καρδιά της Ελλάδος, που χτυπάει δυνατά.

Η χώρα δεν μπορεί να προχωρήσει, αφήνοντας πίσω της την περιφέρεια. Η ανάπτυξη καλώς-κακώς δεν μπορεί να μετριέται μόνο με νούμερα στα αστικά κέντρα. Πρέπει να αγγίζει και τον μικρό επαγγελματία στην Κάσο, τον αγρότη στη Νίσυρο, τη νέα επιχειρηματία στη Χάλκη. Πρέπει να φτάνει και στη Λέρο, στην Πάτμο, στην Τήλο και το Καστελόριζο. Να εμπνέει και να εκφράζει κάποιον που θέλει να επιχειρήσει στην Κάλυμνο και να μπορεί, καθώς και στην Αστυπάλαια και στους Λειψούς. Αυτό κάνει ο νέος αναπτυξιακός νόμος και εδώ ευχαριστώ, ειλικρινά, την ηγεσία του Υπουργείου και τον Υπουργό, γιατί άκουσε τους προβληματισμούς μας, αφουγκράστηκε τις σκέψεις μας και ενσωμάτωσε τις προτάσεις μας στο παρόν νομοσχέδιο.

Το Υπουργείο Ανάπτυξης και Επενδύσεων με σχέδιο, σοβαρότητα και πολιτική βούληση, προχωρά σε μια βαθιά αναθεώρηση του πλαισίου αναπτυξιακής πολιτικής της χώρας. Εισάγονται εννέα νέα καθεστώτα ενίσχυσης, ανάμεσά τους το καθεστώς της δίκαιης αναπτυξιακής μετάβασης και της ενίσχυσης νησιωτικών και ορεινών περιοχών. Παράλληλα, εδραιώνεται η ταχύτερη και απλούστερη διαδικασία αδειοδότησης των επενδυτικών σχεδίων, με στόχο η αξιολόγηση να μην ξεπερνά τις ενενήντα ημέρες.

Επιπλέον, παρέχεται η δυνατότητα συνδυαστικών ενισχύσεων με επιχορηγήσεις, φοροαπαλλαγές, επιδότηση μισθολογικού κόστους, χρηματοδοτικά εργαλεία με εγγύηση του ελληνικού δημοσίου. Και όλα αυτά όχι οριζόντια, όπως είχαμε μάθει μέχρι τώρα, αλλά με ειδική πρόνοια και για τις ιδιαιτερότητες της κάθε περιοχής. Τι σημαίνει αυτό για τα νησιά μας; Σημαίνει ότι η νησιωτικότητα παύει να είναι ευχή και γίνεται κανόνας πολιτικής. Για πρώτη φορά νομοθετείται ειδικό καθεστώς ενίσχυσης μικρών και πολύ μικρών νησιών. Αναγνωρίζεται πως το αυξημένο κόστος μεταφορών, η εποχικότητα, οι δυσκολίες στην πρόσβαση σε κεφάλαια, συνιστούν πραγματικά εμπόδια και αντιμετωπίζονται με πραγματικά εργαλεία. Αυτά είναι κάποια από τα σημαντικά θέματα που συζητήσαμε με τον Υπουργό τον Τάκη τον Θεοδωρικάκο, που τα αφουγκράστηκε και τα ενσωμάτωσε στο νομοσχέδιο.

Το νέο πλαίσιο, λοιπόν, παρέχει επιπλέον ποσοστά ενίσχυσης για επενδυτικά σχέδια σε μικρά νησιά. Προβλέπει δυνατότητα χρηματοδότησης ακόμη και για σχέδια χαμηλότερου προϋπολογισμού, κατάλληλα για την κλίμακα των νησιωτικών επιχειρήσεων. Εισάγει γρήγορη αδειοδότηση ειδικά σε περιοχές χωρίς τεχνική διοικητική επάρκεια. Και το κυριότερο, εξασφαλίζει διαφάνεια, λογοδοσία και αποδοτικότητα με την ψηφιακή πλατφόρμα παρακολούθησης του κάθε σχεδίου.

Μέσα από το καθεστώς της δίκαιης αναπτυξιακής μετάβασης προβλέπεται ειδική μεταχείριση των περιοχών με υψηλή ανεργία, μείωση πληθυσμού ή από φυσικές καταστροφές, όπου όλα αυτά αγγίζουν τα νησιά μας και ιδιαίτερα τα μικρότερα νησιά της Δωδεκανήσου και του Αιγαίου. Δημιουργία ειδικής κατηγορίας ενισχύσεων για περιοχές με εξάρτηση από μονοκαλλιέργειες, όπως ο τουρισμός, ώστε να υπάρξει διεύρυνση του παραγωγικού μοντέλου.

Αυτά δεν είναι γενικές αρχές, είναι χειροπιαστή πολιτική με μετρήσιμα οφέλη και πραγματικό αποτύπωμα. Το νομοσχέδιο φροντίζει να είναι και θεσμικά ακέραιο. Ορίζεται Μητρώο Αξιολογητών και Ελεγκτών. Υπάρχει διακριτός ρόλος για το Οικονομικό Επιμελητήριο και τις περιφέρειες, ενισχύοντας έτσι και τη διαφάνεια και λογοδοσία. Το νέο ηλεκτρονικό πληροφοριακό σύστημα επιτρέπει στον κάθε πολίτη να παρακολουθεί την πορεία της αίτησής του. Και το σημαντικότερο, για πρώτη φορά προβλέπεται μηχανισμός αξιολόγησης της απόδοσης των καθεστώτων, με σαφείς δείκτες αποτελεσματικότητας. Δεν δίνουμε απλώς χρήμα, δίνουμε λόγο και αναλαμβάνουμε ευθύνη, κυρίες και κύριοι συνάδελφοι. Η Κυβέρνηση δείχνει, επίσης, σαφή πολιτική βούληση για να δώσει λύσεις σε κρίσιμα ζητήματα στρατηγικής σημασίας.

Κυρίες και κύριοι συνάδελφοι, δεν μπορούμε να μιλάμε για ανάπτυξη αν δεν στηρίζουμε τη ναυτοσύνη, τη βιομηχανία, τη στρατηγική παραγωγή. Το ερώτημα δεν είναι αν θα υπάρξει ανάπτυξη, το ερώτημα είναι ποιοι θα την απολαύσουν. Θα είναι η ανάπτυξη υπόθεση των λίγων ή δικαίωμα όλων; Αυτό ο νόμος απαντά, η ανάπτυξη εδώ δεν είναι μόνο για τους ισχυρούς, είναι για εκείνον που τολμά, για εκείνον που επενδύει, για εκείνον που δημιουργεί. Είναι για εκείνον που μένει στο νησί του, παλεύει με τα κύματα και αρνείται να το εγκαταλείψει.

Η Ελλάδα του 21ου αιώνα πρέπει να είναι πολυκεντρική, βιώσιμη και συνεκτική. Και δεν υπάρχει βιωσιμότητα χωρίς στήριξη του τόπου που κρατάει ζωντανή την ψυχή και την ασφάλεια του έθνους.

Τα νησιά μας δεν είναι εξωτικά σημεία στο χάρτη, είναι σύνορα. Είναι τα προκεχωρημένα φυλάκια του ελληνισμού και αν δεν στηριχθούν με πολιτικές ουσίας, θα αδειάσουν και αν αδειάσουν, δεν θα τα απειλήσει μόνο η φτώχεια, αλλά και η γεωπολιτική μοναξιά.

Σας καλώ, λοιπόν, να ψηφίσουμε ένα νομοσχέδιο που έχει ψυχή, που έχει στόχο, που έχει μέθοδο και κυρίως, που είναι δίκαιο. Διότι δεν υπάρχει ανάπτυξη χωρίς συνοχή, δεν υπάρχει πολιτική χωρίς μέριμνα για τον αδύναμο και δεν υπάρχει Ελλάδα που να αντέχει, αν δεν σηκώσουμε όλοι μαζί, το βάρος της ισόρροπης προόδου και ανάπτυξης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Κυρίες και κύριοι συνάδελφοι, σε κάθε νομοθετική πρωτοβουλία, πέρα από τις τεχνικές ρυθμίσεις και τους αριθμούς, δοκιμάζεται στην πράξη και ο ρόλος μας ως Βουλευτές. Γιατί ο πραγματικός ρόλος του Βουλευτή είναι να εντοπίζει τα προβλήματα και να τα επισημαίνει. Όχι εμμονικά, αλλά να προτείνει λύσεις και να κάνει ό,τι περνάει από το χέρι του, έτσι ώστε να βρίσκει την άκρη για την πρόοδο της κοινωνίας. Γιατί, αν μη τι άλλο, το πιο σημαντικό πράγμα είναι να μπορεί να κοιτάξει τους συμπολίτες στα μάτια, όχι για να καθρεφτίζει μέσα τους την αγανάκτηση, αλλά για να αντανακλά την ευθύνη. Γιατί όποιος δεν αντέχει το βλέμμα της κοινωνίας, δύσκολα μπορεί να της πει και την αλήθεια. Εγώ ως Βουλευτής Δωδεκανήσου, το κάνω αυτό πράξη με έργο, με παρουσία, με φωνή, με αγάπη για τον τόπο μας.

Κλείνω με τα λόγια του μεγάλου Διονύσιου Σολωμού. «Εθνικό είναι το αληθές». Και αυτή η μεταρρύθμιση είναι αληθινή, δίκαιη και εθνικά αναγκαία.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς σας ευχαριστούμε.

Ο Βουλευτής της Νέας Δημοκρατίας κ. Γεώργιος Αμυράς ζητεί άδεια ολιγοήμερης απουσίας στο εξωτερικό από 5-6-2025 έως 10-6-2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Η Βουλή ενέκρινε τη ζητηθείσα άδεια.

Επίσης, ο Βουλευτής της Νέας Δημοκρατίας και Πρόεδρος της Κοινοβουλευτικής Συνέλευσης του Συμβουλίου της Ευρώπης κ. Θεόδωρος Ρουσόπουλος ζητεί άδεια ολιγοήμερης απουσίας στο εξωτερικό από 30-5-2025 έως 14-6-2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Η Βουλή ενέκρινε τη ζητηθείσα άδεια.

Καλείται τώρα στο Βήμα ο Βουλευτής του ΠΑΣΟΚ-Κινήματος Αλλαγής κ. Δημήτριος Μπιάγκης.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η σημερινή συζήτηση για το νέο αναπτυξιακό νόμο θα μπορούσε να ήταν η ευκαιρία για μια ειλικρινή και στρατηγικά προσανατολισμένη τομή στη δημόσια πολιτική για την παραγωγική ανασυγκρότηση της χώρας. Δυστυχώς, το σχέδιο νόμου που καταθέσατε, όχι μόνο δεν συνιστά νέο όραμα, αλλά αποτελεί την αποσπασματική τροποποίηση του προηγούμενου ν.4887/2022. Δηλαδή, χωρίς ουσιαστικές καινοτομίες, χωρίς εμπεριστατωμένο σχεδιασμό, χωρίς την αναγκαία αποτίμηση των προηγούμενων πολιτικών, πράγμα πολύ σημαντικό για να κάνουμε το επόμενο βήμα.

Ένας αναπτυξιακός νόμος, κυρίες και κύριοι συνάδελφοι, κατά τη γνώμη μας, δεν μπορεί να είναι απλώς ένα ακόμα εργαλείο διαχείρισης κοινοτικών πόρων. Οφείλει να είναι ο κορμός μιας ενιαίας μακροπρόθεσμης εθνικής στρατηγικής.

Πώς, όμως, να μιλήσουμε για στρατηγική, όταν έχουμε φτάσει μέσα σε τρία χρόνια να τροποποιούμε ενενήντα από τα ενενήντα οκτώ άρθρα του αναπτυξιακού νόμου ή όταν έχουμε φτάσει στους εκατόν σαράντα ένα αναπτυξιακούς νόμους από τη δεκαετία του 1950-1960 μέχρι σήμερα; Πού είναι η αξιολόγηση των αποτελεσμάτων; Πού είναι η σύνδεση με τους βασικούς αναπτυξιακούς δείκτες; Πού είναι η πολιτική λογοδοσία που οφείλουμε να δώσουμε στην κοινωνία;

Το παρόν σχέδιο νόμου, λοιπόν, έρχεται χωρίς τον στοιχειώδη απολογισμό του προηγούμενου. Έρχεται χωρίς σοβαρό διάλογο με τους κοινωνικούς εταίρους. Έρχεται χωρίς συνεκτικό πλάνο αξιοποίησης των χρηματοδοτικών εργαλείων.

Ακόμα κι εσείς οι ίδιοι παραδέχεστε πως από δεκάδες δισεκατομμύρια του μηχανισμού Ανάκαμψης και Ανθεκτικότητας της Ευρωπαϊκής Ένωσης, του ΕΣΠΑ και των περιφερειακών προγραμμάτων δεν αξιοποιήσατε, κυρίες και κύριοι συνάδελφοι της πλειοψηφίας, ούτε ένα ευρώ μέσω του αναπτυξιακού νόμου που εσείς ψηφίσατε το 2022. Πώς, λοιπόν, προσδοκάτε ότι το παρόν θα αλλάξει τα δεδομένα; Ο πυρήνας της ελληνικής οικονομίας, η μικρομεσαία επιχειρηματικότητα παραμένει στο περιθώριο ενώ η Κυβέρνηση επαίρεται ότι επιχορηγεί και μεσαίες επιχειρήσεις. Την ίδια στιγμή δεν αφαιρεί τα αντικίνητρα και τις δυσκολίες για τις πολύ μικρές και μικρές επιχειρήσεις. Αξίζει να αναφέρουμε ενδεικτικά πρώτον, οι απαιτήσεις που υπάρχουν για τα ίδια κεφάλαια από τις μικρές επιχειρήσεις. Δεύτερον, οι χρονοβόρες διαδικασίες, το διοικητικό βάρος και η απουσία στοχευμένων μέτρων που καθιστούν το νομοσχέδιο ανεφάρμοστο για την πλειονότητα των ελληνικών επιχειρήσεων.

Κύριε Πρόεδρε, κυρίες και κύριοι συνάδελφοι, το καθεστώς περιοχών ειδικής ενίσχυσης φαίνεται υποσχόμενο πολλά, αλλά αποδυναμώνεται στην πράξη από την έλλειψη πόρων σχεδιασμού και διαφάνειας. Οι ανάγκες βεβαίως και είναι μεγάλες αλλά οι διαθέσιμοι πόροι πενιχροί. Πώς είναι, λοιπόν, δυνατόν να μιλάμε για ουσιαστική στήριξη των παραμεθόριων περιοχών, των λιγνιτικών περιοχών ή των περιοχών που επλήγησαν από τις φυσικές καταστροφές όταν ο επιμερισμός καταλήγει σε λίγα εκατομμύρια ανά περιφερειακή ενότητα; Πώς διασφαλίζετε έτσι την ανατροπή και όχι την πελατειακή διαχείριση;

Ως νησιώτης Βουλευτής, επιτρέψτε μου, έχω τη χαρά να ανεβαίνω στο Βήμα μετά τον πρώην Υφυπουργό Νησιωτικής Πολιτικής και Ναυτιλίας, τον κ. Παππά. Θα ήθελα, λοιπόν, να εστιάσω εγώ με τα δικά μου δεδομένα και το δικό μου background, αν θέλετε, στην ανάγκη της στήριξης των μικρών και μεσαίων επιχειρήσεων των νησιών μας, κύριε Παππά, ιδίως στους τομείς του τουρισμού, που είναι ανύπαρκτοι, της μεταποίησης και της αγροδιατροφής. Για τα νησιά μας, όπως είναι η γενέτειρα μου η Κέρκυρα, με πολύ μεγάλη αιχμή την ώρα του τουρισμού και ταυτόχρονα πολύ σοβαρά προβλήματα υποδομών, πληθυσμιακής εποχικότητας και ενεργειακής κάλυψης απαιτείται ένα νέο στρατηγικό σχέδιο. Δεν είδαμε καμία μέριμνα εμείς τουλάχιστον για την ενίσχυση της νησιωτικότητας. Καμία πρόβλεψη για την προώθηση εναλλακτικών μορφών τουρισμού. Κανένα ουσιαστικό κίνητρο για τους τοπικούς παραγωγούς.

Κυρίες και κύριοι συνάδελφοι, ο νέος νόμος υποβαθμίζει τη συμμετοχή του Υπουργείου Ψηφιακής Διακυβέρνησης και συγχωνεύει ψηφιακές και τεχνολογικές δράσεις χωρίς σαφή στόχευση. Αντί να δοθεί ώθηση στις μικρομεσαίες επιχειρήσεις για να ενταχθούν στον ψηφιακό μετασχηματισμό επαναλαμβάνεται η ίδια αποσπασματική λογική. Η πράσινη μετάβαση, επίσης, παραμένει εξαγγελία χωρίς ρήτρα αναφοράς σε στοχευμένα μέτρα, χωρίς αναφορά σε κυκλική οικονομία, σε ανανεώσιμες πηγές ενέργειας, σε πράσινες υποδομές. Αντί για επιτάχυνση, λοιπόν, το νομοσχέδιο φέρνει παράταση των προθεσμιών, καθυστέρηση στην αξιολόγηση, αυξήσεις στον χρόνο ελέγχου. Και το πρωτοφανές, κυρίες και κύριοι συνάδελφοι, κύριοι της Κυβέρνησης, πρωτοφανείς ρυθμίσεις, όπως η παράκαμψη της διοίκησης με υπογραφή του Υπουργού. Πρόκειται για μια σοβαρότατη οπισθοδρόμηση που υπονομεύει τη διαφάνεια και τη θεσμική αμεροληψία.

Η Ελλάδα συνεχίζει να εξαρτάται από τον τριτογενή τομέα. Η μεταποίηση παραμένει το 9% του ΑΕΠ όταν ο μέσος όρος στην Ευρωπαϊκή Ένωση φτάνει το 17%. Παρά τα 60 δισεκατομμύρια που έχουν διοχετευθεί από το 2019 μέχρι σήμερα, το παραγωγικό πρότυπο παραμένει απαρχαιωμένο. Η Κυβέρνηση επέλεξε να χρηματοδοτήσει τους λίγους και ισχυρούς αντί να επενδύσει στη διάχυση της παραγωγικής βάσης. Χάθηκε έτσι άλλη μια ιστορική ευκαιρία.

Το ΠΑΣΟΚ, το Κίνημα Αλλαγής πιστεύει σε ένα νέο παραγωγικό μοντέλο, κυρίες και κύριοι συνάδελφοι, που βασίζεται στη βιωσιμότητα, στην ενίσχυση της παραγωγής, στην αξιοποίηση των νέων τεχνολογιών και στη δίκαιη κατανομή των πόρων. Χρειαζόμαστε έναν αναπτυξιακό νόμο με σταθερότητα, απλοποίηση, κοινωνική στόχευση και περιφερειακή ισορροπία. Έναν νόμο που να ενισχύει πραγματικά τις μικρομεσαίες επιχειρήσεις, που να αξιοποιεί τις τοπικές δυνατότητες και να απαντά στις προκλήσεις της εποχής μας. Όχι έναν νόμο προϊόν εξαγγελιών και επικοινωνιακής διαχείρισης. Η αναπτυξιακή πολιτική είναι πολύ σοβαρή υπόθεση για να εξαντλείται σε εξαγγελίες, πρόχειρες τροποποιήσεις και ασαφείς ρυθμίσεις. Δεν αρκεί να λέμε ότι θέλουμε βιώσιμη ανάπτυξη. Πρέπει να ξέρουμε και πώς θα την πετύχουμε. Και αυτό προϋποθέτει σχέδιο, θεσμική επάρκεια και κοινωνική συναίνεση.

Το παρόν σχέδιο νόμου αποτυγχάνει σε όλα αυτά. Η θέση μας, λοιπόν, δεν μπορεί παρά να είναι καθαρή. Όχι σε ένα νομοσχέδιο χωρίς όραμα. Όχι σε ένα νομοσχέδιο χωρίς ικανότητα εφαρμογής στην πράξη. Ναι σε μια αναπτυξιακή πολιτική για μια Ελλάδα ισχυρή, δίκαιη και βιώσιμη.

Ευχαριστώ για την ανοχή σας, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε για τη συνέπεια στον χρόνο, κύριε Μπιάγκη.

Θα ανέβει στο Βήμα ο κ. Χαλκιάς ως Κοινοβουλευτικός Εκπρόσωπος των Σπαρτιατών. Στη συνέχεια ζήτησαν τον λόγο για τρίλεπτες παρεμβάσεις οι εξής.

**ΔΗΜΗΤΡΙΟΣ ΜΑΝΤΖΟΣ:** Ή για δευτερολογία.

**ΠΡΟΕΔΡΕΥΩΝ (Αθανάσιος Μπούρας):** Δεν υπάρχει δευτερολογία.

**ΝΟΤΗΣ ΜΗΤΑΡΑΚΗΣ:** Πώς δεν υπάρχει; Δώδεκα, έξι και τρία.

**ΠΡΟΕΔΡΕΥΩΝ (Αθανάσιος Μπούρας):** Μπορεί να γίνει. Δεν σημαίνει ότι είναι υποχρεωτικό, αλλά θέλετε να σας πω τους χρόνους που μιλάτε πρωτολογία; Όχι και τα σα εμά και τα εμά εμά. Εν πάση περιπτώσει, η διαδικασία η οποία θα ακολουθηθεί είναι η εξής. Ο λόγος για τρίλεπτες παρεμβάσεις. Στη συνέχεια θα πάρουν τον λόγο ο κ. Μάντζος, ο κ. Ηλιόπουλος και ο κ. Μηταράκης. Το ξανατονίζω, για τρίλεπτες παρεμβάσεις. Αμέσως μετά θα πάμε στη διαδικασία των δευτερολογιών.

Έχετε τον λόγο, κύριε Χαλκιά.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η πορεία της Ελλάδας προς ένα βιώσιμο, παραγωγικό μετασχηματισμό είναι επιτακτική, αλλά οφείλει να είναι πολυεπίπεδη. Το υπό συζήτηση νομοσχέδιο και η γνωμοδότηση της ΟΚΕ θέτουν ένα σημαντικό πλην όμως ατελές πλαίσιο. Υπάρχουν κρίσιμα κενά που εκτείνονται πέραν όλων αυτών που έχουν παρουσιαστεί στο νομοσχέδιο και τη γνωμοδότηση κάνοντας φανερή την ανάγκη για βαθύτερες και πιο στοχευμένες παρεμβάσεις. Για παράδειγμα η ΟΚΕ, Οικονομική και Κοινωνική Επιτροπή, ζητά καινοτομία και χρηματοδότηση της έρευνας και ανάπτυξης. Όμως, τα κίνητρα του νομοσχεδίου είναι υπερβολικά ευρεία για την προώθηση οικοσυστημάτων βαθιάς τεχνολογίας. Παραδείγματος χάρη, στη βιοτεχνολογία τα προηγμένα υλικά την τεχνητή νοημοσύνη για τη βιομηχανία τα οποία απαιτούν μακροπρόθεσμο κεφάλαιο εξειδικευμένες υποδομές και ισχυρούς δεσμούς μεταξύ πανεπιστημίων και βιομηχανίας.

Οι προκλήσεις στην εμπορευματοποίηση της έρευνας και ανάπτυξης και η κοιλάδα του θανάτου για νεοφυείς επιχειρήσεις δεν αντιμετωπίζονται πλήρως με συγκεκριμένα μέσα από το νομοσχέδιο ή την ΟΚΕ. Το Ινστιτούτο Οικονομικών και Βιομηχανικών Ερευνών επισημαίνει την ανάγκη αναβάθμισης του ανθρώπινου δυναμικού για τον ψηφιακό μετασχηματισμό. Συστηματική υποστήριξη για την κλιμάκωση βαθιάς τεχνολογίας δεν υφίσταται. Υπάρχει κενό μεταξύ της γενικής υποστήριξης της καινοτομίας και των αναγκών των εγχειρημάτων βαθιάς τεχνολογίας, έντασης, έρευνας και ανάπτυξης.

Η Ελλάδα στοχεύει και πρέπει να στοχεύει στη μετάβαση προς μία οικονομία βασισμένη στη γνώση. Η βαθιά τεχνολογία που είναι βασισμένη στην επιστήμη και στην ένταση της έρευνας και της τεχνολογίας έχει ανάγκη τους μεγάλους κύκλους ανάπτυξης, υψηλές κεφαλαιακές απαιτήσεις, εξειδικευμένα ταλέντα και ισχυρούς δεσμούς με ερευνητικά ιδρύματα. Τα γενικά επενδυτικά κίνητρα του νομοσχεδίου δεν είναι προσαρμοσμένα σε αυτές τις ανάγκες. Παραδείγματος χάρη, παροχή μακροπρόθεσμου κεφαλαίου, άρση κινδύνου έρευνας και ανάπτυξης αρχικού σταδίου και χρηματοδότηση εξειδικευμένων υποδομών. Το τρέχον πλαίσιο μπορεί να υποστηρίζει τη γενική επιχειρηματική καινοτομία αλλά στερείται στοχευμένων μέσων για την καλλιέργεια και την κλιμάκωση τομέων βαθιάς τεχνολογίας οι οποίοι είναι κρίσιμοι για τη μακροπρόθεσμη ανταγωνιστικότητα και τη δημιουργία θέσεων εργασίας υψηλής αξίας.

Επομένως, τα βασικά προβλήματα παραμένουν υποτιμημένα και αντιμετωπίζονται ανεπαρκώς.

Στον τομέα της περιβαλλοντικής βιωσιμότητας, υφίσταται αδήριτη ανάγκη για εξειδικευμένη ενσωμάτωση της προστασίας της βιοποικιλότητας στις παραγωγικές διαδικασίες, άρση συστημικών εμποδίων για την υιοθέτηση προηγμένων μοντέλων κυκλικής οικονομίας, ιδίως στην αξιοποίηση αγροτικών και κατασκευαστικών αποβλήτων και δημιουργία στιβαρών μηχανισμών χρηματοδότησης και υλοποίησης για την προληπτική προσαρμογή στην κλιματική αλλαγή, ειδικά για ευάλωτους τομείς και περιφέρειες.

Στον τομέα της κοινωνικής δικαιοσύνης, παρατηρείται έλλειψη συγκεκριμένων μηχανισμών δίκαιης μετάβασης για εργαζόμενους και κοινότητες που πλήττονται από τον παραγωγικό μετασχηματισμό και η αναντιστοιχία μεταξύ των γενικών πολιτικών για τις δεξιότητες και των εξειδικευμένων αναγκών των αναδυόμενων ψηφιακών, ακόμα και πράσινων, βιομηχανιών, καθώς και η αδύναμη υποστήριξη για κοινοτικά καθοδηγούμενες πρωτοβουλίες βιώσιμης ανάπτυξης και κοινωνικής καινοτομίας.

Στον τομέα της διακυβέρνησης και ολοκλήρωσης, εντοπίζουμε την ανεπάρκεια μηχανισμών για την ουσιαστική αποτίμηση του φυσικού και κοινωνικού κεφαλαίου στις επενδυτικές αποφάσεις και την έλλειψη ολοκληρωμένου περιφερειακού σχεδιασμού βιωσιμότητας, με πραγματική μεταβίβαση εξουσιών λήψης αποφάσεων στις περιφέρειες.

Στον παραγωγικό μετασχηματισμό τομέων, και έχοντας ως παράδειγμα τον αγροδιατροφικό τομέα, τα επίμονα διαρθρωτικά προβλήματα, όπως είναι ο κατακερματισμός της γης, το υψηλό κόστος εισροών, η ανεπαρκής υποστήριξη για προηγμένες εφαρμογές κυκλικής οικονομίας και η περιορισμένη εστίαση στην ανθεκτικότητα των αλυσίδων αξίας και την ενδυνάμωση των οργανώσεων παραγωγών, παραμένουν ανεπίλυτα.

Στην καινοτομία και την ψηφιοποίηση, παρατηρείται δυσκολία προώθησης συστημάτων βαθιάς τεχνολογίας και απουσιάζει η αντιμετώπιση ρυθμιστικών εμποδίων για ανατρεπτικές καινοτομίες, που θα δώσουν πραγματικές λύσεις και η διασφάλιση ότι ο ψηφιακός μετασχηματισμός θα συμπεριλάβει και τις παραδοσιακές και μικρομεσαίες επιχειρήσεις.

Όλες οι παραπάνω αναφερόμενες παθογένειες παρατηρούνται, δυστυχώς, στα πλαίσια της συζήτησης για την ψήφιση των τροποποιήσεων του λεγόμενου Αναπτυξιακού Νόμου 4887/2022, γεγονός που για πολλοστή φορά μας υποχρεώνει να καταγγείλουμε το φαινόμενο της κακής ή αν θέλετε της ελλιπούς νομοθέτησης. Επί κυβερνήσεώς σας το 2022 ψηφίσατε τον προηγούμενο αναπτυξιακό νόμο και τρία χρόνια μετά έρχεστε να τον τροποποιήσετε με το παρόν νομοσχέδιο. Μέσα σε τρία έτη, προφανώς, διαπιστώσατε και εσείς ότι οι διατάξεις του 2022 δεν έφεραν τα αναμενόμενα αποτελέσματα.

Αλλά αποτελεί κοινή πεποίθηση, κυρίες και κύριοι συνάδελφοι, ότι η πραγματική ανάπτυξη της εθνικής οικονομίας δεν μπορεί να προέλθει μέσα από συνεχείς τροποποιήσεις που θα ευνοούν τους οικονομικά ισχυρούς. Απαιτείται, σε κάθε περίπτωση, ο νέος αναπτυξιακός νόμος να υποστηρίζει τον μετασχηματισμό των μικρομεσαίων επιχειρήσεων.

Στη βάση αυτή θα πρέπει να υπάρξει σχετική πρόβλεψη ότι τα αυξημένα όρια των ενισχύσεων στα 20 εκατομμύρια ευρώ -άρθρο 11- δεν θα επηρεάσουν την πρόσβαση των μικρότερων επιχειρήσεων στους πόρους του αναπτυξιακού νόμου. Είναι οι μικρομεσαίες επιχειρήσεις που αποτελούν το οξυγόνο της πραγματικής οικονομίας και εκεί πρέπει να επενδύσει το κράτος, αν θέλει με ειλικρίνεια να αντιμετωπίσει τις προκλήσεις της εποχής που διανύουμε.

Μόνο μέσω μιας ολικής και καινοτόμου αντιμετώπισης μπορεί η Ελλάδα να επιτύχει έναν πραγματικό, βιώσιμο και δίκαιο παραγωγικό μετασχηματισμό, διασφαλίζοντας την ευημερία των σημερινών και μελλοντικών γενεών.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Χαλκιά.

Όπως προείπα, τον λόγο τώρα έχει για μια παρέμβαση και πάντα υπάρχει ανοχή –διευκρινίζω, έτσι, για να μην διαμαρτυρόμαστε γιατί αν πάμε πάντα με το ρολόι, κάποιοι θα βγουν σε ζημιωμένοι- ο κ. Μάντζος, ως Κοινοβουλευτικός Εκπρόσωπος του ΠΑΣΟΚ-Κινήματος Αλλαγής.

**ΔΗΜΗΤΡΙΟΣ ΜΑΝΤΖΟΣ:** Σας ευχαριστώ πολύ, κύριε Πρόεδρε.

Μέσα σε τρία λεπτά θα προσπαθήσω, τουλάχιστον, να τοποθετηθώ επί ενός θέματος, αντί πολλών τα οποία απασχολούν την κοινοβουλευτική και πολιτική επικαιρότητα. Άλλωστε, για τα ζητήματα του σχεδίου νόμου του Υπουργείου έχει ήδη τοποθετηθεί ο εισηγητής μας, όλοι οι συνάδελφοι που πήραν τον λόγο χθες και σήμερα και ο Κοινοβουλευτικός μας Εκπρόσωπος ήδη από χθες.

Η δική μου η τοποθέτηση σήμερα έχει να κάνει με το αίτημα, την πρόταση, της πλειοψηφίας της Νέας Δημοκρατίας, που είναι υπογεγραμμένη από τον απολύτως αναγκαίο και μόνο αριθμό συναδέλφων της πλειοψηφίας, για τη σύσταση ειδικής κοινοβουλευτικής επιτροπής για την προκαταρκτική εξέταση εις βάρος του κ. Καραμανλή μόνο για πλημμεληματικές πράξεις παράβασης καθήκοντος.

Στα μάτια τα δικά μας, κύριε Πρόεδρε, αγαπητές και αγαπητοί συνάδελφοι, αυτή η πρόταση είναι μια υποκριτική υπεκφυγή. Είναι μια απροκάλυπτη απόπειρα διαφυγής της Νέας Δημοκρατίας και το αποτέλεσμα μιας εμφανούς, πια, διαπραγμάτευσης, ενός συμβιβασμού, ενός συμψηφισμού εσωκομματικού. Είναι το αποτέλεσμα μιας εσωκομματικής διαπραγμάτευσης αυτό το οποίο φέρνετε σήμερα στη Βουλή. Και είναι ένα κατηγορητήριο κατασκευασμένο και προορισμένο για την αθώωση, την απαλλαγή του κ. Καραμανλή.

Νομικά, δε, το αίτημα αυτό δεν αντέχει ούτε στην ελάχιστη κριτική -στην ελάχιστη κριτική- σε νομικό επίπεδο. Το επιχείρημα της απλής διοικητικής εποπτείας δεν στέκεται πουθενά και είναι αντίθετο ακόμη και στη διαπίστωση στην οποία ο ίδιος ο ειδικός εφέτης ανακριτής, στη δικογραφία του οποίου στέκεστε για την πρότασή σας αυτή, καταλήγει. Η διαπίστωση του ειδικού εφέτη ανακριτή μιλά ακριβώς, όχι μόνο για διοικητική εποπτεία, αλλά και για έλεγχο που είχε ο Υπουργός ως προς την ασφάλεια της γραμμής της σιδηροδρομικής. Και αυτό είναι απολύτως αυτονόητο, να είχε ο Υπουργός Υποδομών και Μεταφορών εκτός από απλή διοικητική εποπτεία και έλεγχο -και άρα και ευθύνη- για τα προγράμματα και τα συστήματα ασφάλειας και επικοινωνίας στη σιδηροδρομική γραμμή.

Εάν δεν είχε ευθύνη, κυρίες και κύριοι συνάδελφοι, με ποιο δικαίωμα σήμερα, για παράδειγμα, ο κ. Κυρανάκης, ο Αναπληρωτής Υπουργός Μεταφορών, μιλά και εξαγγέλλει μέτρα και παρεμβάσεις στη σιδηροδρομική γραμμή; Να τον πιστέψουμε τον κ. Κυρανάκη; Ο κ. Κυρανάκης έχει ευθύνη ή απλώς ασκεί απλή διοικητική εποπτεία και προσεύχεται και εύχεται τι καλά που θα ήταν να έκαναν τη δουλειά τους στον ΟΣΕ, στην ΕΡΓΟΣΕ και στην Hellenic Train; Έχει ο κ. Κυρανάκης αρμοδιότητα ή εξαγγέλλει έπεα πτερόεντα; Έχει κανένας αρμοδιότητα από το Υπουργείο Υποδομών και Μεταφορών σήμερα για τις αεροπορικές μεταφορές -εκτός από τις σιδηροδρομικές- για τα αεροδρόμια, για τις αερογραμμές, για το μετρό στην Αθήνα και στη Θεσσαλονίκη, για τους οδικούς άξονες -αύριο συζητούμε τον Βόρειο Οδικό Άξονα της Κρήτης; Έχει αρμοδιότητα το Υπουργείο Υποδομών και Μεταφορών να εισηγείται για τον Βόρειο Οδικό Άξονα Κρήτης ή φταίει κάποιος άλλος, όπως φταίει για τον ΟΠΕΚΕΠΕ κάποιος άλλος;

Και τελικά τι είναι οι Υπουργοί σε αυτήν εδώ τη χώρα; Κάποιοι ωραίοι άνθρωποι, με ωραία κοστούμια, με αυτοκίνητα και συνοδούς που περιφέρονται ανά τη χώρα, κόβουν κορδέλες, πηγαίνουν στα κανάλια σε prime time και δεν έχουν οποιαδήποτε ευθύνη για οτιδήποτε; Αυτό μας λέτε; Και για τον ΟΠΕΚΕΠΕ και για τους σιδηροδρόμους και για τα πάντα;

Και υπάρχει και αντίφαση εγγενής και στο επιχείρημα: Λέτε μέσα, για παράδειγμα, να ελεγχθεί ο κ. Καραμανλής για «παράβαση καθήκοντος» και την ίδια ώρα μας λέτε ότι δεν είχε καθήκον. Άρα, ποιο καθήκον παρέβη; Για ποια παράβαση καθήκοντος τον ελέγχετε;

Η αλήθεια, κύριε Πρόεδρε, κυρίες και συνάδελφοι, είναι ότι ο κ. Καραμανλής και οι Υφυπουργοί του, όχι μόνο είχαν ευθύνη και καθήκον, αλλά είχαν και γνώση και το ομολογείτε, γιατί δεν μπορείτε να κάνετε αλλιώς, διότι το έχει εντοπίσει ο ειδικός εφέτης ανακριτής. Υπήρχε γνώση συγκεκριμένη -εκτός από τους εργαζόμενους με τα εξώδικα τους, με τις αναγγελίες απεργιών και απεργιακών κινητοποιήσεων και τις προειδοποιήσεις τους- ήδη από τις 6 Σεπτεμβρίου του 2021 από τον διευθύνοντα σύμβουλο τότε της ΤΡΑΙΝΟΣΕ, από τις 10 Σεπτεμβρίου του 2021 με έγγραφο του γενικού διευθυντή μεταφορών του αρμόδιου Υπουργείου και από τις 13 Δεκεμβρίου του 2021 με έγγραφο της Ρυθμιστικής Αρχής Σιδηροδρόμων. Επιλέγω μόνο τα θεσμικά, τα επίσημα έγγραφα, ενώ θα μπορούσα να αναφέρω την πλειάδα εξώδικων και επιστολών και ανακοινώσεων των συνδικαλιστικών φορέων των εργαζομένων, που τα ζούσαν καθημερινά στη γραμμή τα ζητήματα και τις παθογένειες.

Άρα, επί τη βάσει αυτής της γνώσης και επί τη βάσει αυτής της ευθύνης που είχε ο Υπουργός και οι Υφυπουργοί του, εμείς επιμένουμε στο δικό μας αίτημα, το οποίο είναι το μόνο βάσιμο και ισχυρό, να διερευνηθεί η κακουργηματική ενδεχόμενη πράξη της διατάραξης της ασφάλειας των συγκοινωνιών, σύμφωνα με το άρθρο 291 του Ποινικού Κώδικα.

Και καταλήγω με ένα ερώτημα: Θα αποφασίσει αυτή η Ολομέλεια τη συγκρότηση μιας ειδικής κοινοβουλευτικής επιτροπής, κατά τα φαινόμενα. Εκτός από το ερώτημα «για ποιο αδίκημα» που για εμάς πρέπει να είναι η ενδεχόμενη κακουργηματική πράξη του άρθρου 291 του Ποινικού Κώδικα, ένα εξίσου σοβαρό ερώτημα είναι πώς αυτή η επιτροπή θα λειτουργήσει και αν θα λειτουργήσει. Με τι κατηγορητήριο; Με το κατασκευασμένο που φτιάξατε στα μέτρα που θέλατε ή με αυτό που φέρνουμε εμείς; Θα γίνει fast - track διαδικασία, όπως με τον κ. Τριαντόπουλο ή αυτό που λέει το Σύνταγμα και ο νόμος περί ευθύνης υπουργών για την εξέταση μαρτύρων, την προσκόμιση εγγράφων και μια ειδική, εις βάθος και εις ύψος, διερεύνηση των ενδεχόμενων ποινικών ευθυνών; (GA)

Θα έρθει ο κ. Καραμανλής στην προανακριτική επιτροπή ή θα κρυφτεί ξανά κι αυτός;

Γιατί εδώ -και κλείνω με αυτό, κύριε Πρόεδρε, κι ευχαριστώ για την ανοχή σας- δεν αναμετρόμαστε μόνο εμείς με την εντολή που έχουμε στο πλαίσιο του άρθρου 86 του Συντάγματος ως Βουλευτές να συνδράμουμε τα δικαστικά όργανα. Εδώ αναμετράται το Κοινοβούλιο και η δημοκρατία μας με την ιστορική της ευθύνη. Εδώ μετρούμε το ανάστημά μας ως πολιτικών υποκειμένων, ως δρώντων στην πολιτική ζωή του τόπου μας. Οι πολίτες εκεί έξω ζητούν από εμάς εδώ μέσα να συνδράμουμε και να κάνουμε το αναγκαίο, το ελάχιστο, να δώσουμε το δικαίωμα στη δικαιοσύνη να ρίξει φως και να παρέχει το πολύτιμο οξυγόνο στους πολίτες.

Εμείς εδώ έχουμε το ελάχιστο καθήκον να κάνουμε ό,τι περνά από το χέρι μας και ό,τι μας επιτάσσει το Σύνταγμα και οι νόμοι για να φανεί η αλήθεια στο φως της ημέρας. Αυτή εδώ η παράταξη είναι αποφασισμένη και το έχει αποδείξει σε όλες τις περιπτώσεις να το κάνει αυτό πράξη και να το εγγυηθεί. Εσείς;

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Μάντζο.

Κύριε Ηλιόπουλε, έχετε κι εσείς τον λόγο για την παρέμβασή σας κατ’ ανάλογο χρόνο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Η πρόταση που δόθηκε στη δημοσιότητα χθες από τη Νέα Δημοκρατία είναι μια πρόταση ντροπής. Είναι μια πρόταση «πλυντήριο». Στην πραγματικότητα δεν θα γίνει ούτε καν διαδικασία. Θα το πάτε όπως με τον Τριαντόπουλο. Κάνετε τα πάντα έτσι ώστε να κλειδώσει η διαδικασία από την πρόταση και το Δικαστικό Συμβούλιο μετά να μην μπορεί να κάνει τίποτα. Πάτε να τον ξεπλύνετε τον κ. Καραμανλή και μαζί με τον κ. Καραμανλή να ξεπλύνετε και συνολικά τις πολιτικές σας ευθύνες και να ξεπλύνετε και τον κ. Μητσοτάκη.

Ποια είναι τα δύο πιο εξοργιστικά επιχειρήματα που έχετε στην πρόταση; Λέτε ότι από τη στιγμή που οι δύο διευθυντές δεν έκαναν τις απαραίτητες εισηγήσεις προς τον Υπουργό είναι σαφές ότι αυτός δεν μπορεί να έχει ποινική ευθύνη. Ακούστε το επιχείρημα. Σκεφτείτε τι σημαίνει αυτό για τη λειτουργία της χώρας. Ένας Υπουργός που είχε ενημερωθεί από στέλεχος του ΟΣΕ που είχε παραιτηθεί, από στέλεχος υπεύθυνο για το ETCS που είχε παραιτηθεί, από στέλεχος της ΤΡΑΙΝΟΣΕ που όλοι αυτοί έστελναν υπομνήματα για τα ζητήματα ασφάλειας, ένας Υπουργός που είχε ενημερωθεί από τα εξώδικα των μηχανοδηγών, όπου το Υπουργείο προσέφυγε κατά των εξώδικων αυτών, άρα ήξερε το περιεχόμενο, που ήξερε ότι στο 90% της γραμμής δεν λειτουργεί η φωτοσήμανση και η τηλεδιοίκηση δεν έχει ευθύνη ενώ τα ήξερε όλα αυτά, γιατί δύο διευθυντές του Υπουργείου δεν του έκαναν εισήγηση. Αυτό δεν επιτελικό κράτος. Διαλέξτε επιχείρημα. Ή είστε με το επιτελικό κράτος και τα ελέγχετε όλα και τα έχετε μοντάρει όλα ή το επιτελικό κράτος λειτουργεί μόνο τις μονές μέρες. Τις ζυγές μέρες κάνει ο καθένας ό,τι καταλαβαίνει.

Δεύτερο, ακόμα πιο ντροπιαστικό επιχείρημα. Λέει μέσα η πρότασή σας: «Το πιο σημαντικό είναι ότι την ημέρα κατά την οποία συνέβη το δυστύχημα οι εταιρίες ΟΣΕ και Hellenic πληρούσαν σύμφωνα με τις αρμόδιες εθνικές και ευρωπαϊκές αρχές το σύνολο των προϋποθέσεων ασφαλούς εκτέλεσης του δρομολογίου κατά το οποίο επήλθε η σύγκρουση». Έρχεστε εδώ και λέτε στο συγκεκριμένο ότι τα πάντα λειτουργούσαν καλά. Άρα, αφού τα πάντα λειτουργούσαν καλά -κι εδώ πρέπει να διαλέξετε το επιχείρημά σας- με βάση τη δικιά σας γνώμη φταίει μόνο ο σταθμάρχης. Ωραία. Ποιανού βύσμα ήταν ο σταθμάρχης; Πώς βρέθηκε σε αυτή τη θέση; Ο κ. Καραμανλής δεν τον πήγε σε αυτή τη θέση; Όταν σε ένα σύστημα βρίσκεται ένας άνθρωπος που δεν πρέπει να βρεθεί σε μία θέση ευθύνης και κρέμονται στα χέρια του ανθρώπινες ζωές, αυτό δεν είναι ανθρώπινο λάθος, είναι συστημικό λάθος.

Πέρα από αυτό, όμως, λέτε ψέματα. Γιατί δεν γίνεται όλα να λειτουργούσαν καλά και μετά να βγαίνει ο Κυριάκος Μητσοτάκης και να λέει «θα έχουμε ασφάλεια στα τρένα το 2027». Δεν γίνεται μονά-ζυγά δικά σας. Πρέπει να διαλέξετε ένα επιχείρημα. Ξέρετε ότι δεν λειτουργούσε η τηλεδιοίκηση, είχε καεί από το 2019, ξέρετε ότι δεν υπήρχαν διπλές βάρδιες στους σταθμάρχες, ξέρετε ότι είχε καταργηθεί το δευτεροβάθμιο κέντρο ελέγχου στην Καρόλου.

Υπάρχει, όμως, ένα ερώτημα: Γιατί ενώ έχετε τόσο αντιφατική πρόταση αναγκάζεστε να κάνετε πρόταση; Γιατί φέρατε πρόταση; Φέρατε μια πρόταση που λέτε «εμείς δεν πιστεύουμε ότι έχει κάνει λάθος», αλλά ας τη φέρουμε την πρόταση. Αναγκαστήκατε γιατί βγήκε ο κόσμος στο δρόμο. Αναγκαστήκατε γιατί τρομοκρατηθήκατε από αυτό το οποίο είδαμε σε όλη την Ελλάδα στις 28 Φεβρουαρίου.

Εμείς λέμε -και αναλαμβάνουμε την ευθύνη αυτού που λέμε- ότι ο μόνος τρόπος να υπάρξει δικαιοσύνη στο συγκεκριμένο ζήτημα είναι να ξαναβουλιάξει όλη η Ελλάδα. Η κοινωνία και οι πολίτες πρέπει να ξαναβγούν στον δρόμο κόντρα στο «πλυντήριο» που πάτε να φτιάξετε αυτήν τη στιγμή.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Ηλιόπουλο.

Τον λόγο τώρα έχει για τη δική του παρέμβαση ο κ. Μηταράκης από τη Νέα Δημοκρατία. Αμέσως μετά θα πάρουν τον λόγο όσοι εκ των εισηγητών και ειδικών αγορητών επιθυμούν από τα μικρότερα προς τα μεγαλύτερα κόμματα, με την αντίθετη φορά, για ένα χρόνο πέντε λεπτών με ανοχή προφανώς, την οποία τη βλέπετε κι εσείς. Μην βλέπετε μόνο όταν περιορίζουμε τον χρόνο. Αυτή θα είναι η διαδικασία. Έχει ζητήσει μετά το πέρας των δευτερογενών τον λόγο για παρέμβαση η Πρόεδρος της Πλεύσης Ελευθερίας η κ. Κωνσταντοπούλου και θα κλείσει ο Υπουργός, όπως γίνεται.

Ορίστε, κύριε Μηταράκη, έχετε τον λόγο.

**ΝΟΤΗΣ ΜΗΤΑΡΑΚΗΣ:** Ευχαριστώ πολύ, κύριε Πρόεδρε. Ευχαριστούμε για την άψογη εκτέλεση της διαδικασίας σήμερα.

Θα αναφερθώ στα δύο θέματα που τέθηκαν από τους συναδέλφους κοινοβουλευτικούς εκπροσώπους και πρώτα από όλα για το μείζον θέμα του ΟΠΕΚΕΠΕ. Είναι άμεση η αντίδραση της Κυβέρνησης στην έρευνα της Ευρωπαϊκής Εισαγγελίας. Ανακοινώθηκαν ήδη μέτρα ουσιαστικής διοικητικής αναβάθμισης του ΟΠΕΚΕΠΕ με την απορρόφησή του από την Ανεξάρτητη Αρχή Δημοσίων Εσόδων, θέλοντας να επιλύσουμε οριστικά ένα θέμα το οποίο απ’ ό,τι φαίνεται χρονίζει στη χώρα μας εδώ και πάρα πάρα πολλά χρόνια. Προφανώς η χώρα θα συνεργαστεί πλήρως με την Ευρωπαϊκή Εισαγγελία και με τις εθνικές δικαστικές αρχές και όποιες ευθύνες υπάρχουν προφανώς θα καταλογιστούν. Όπου υπάρχουν ποινικές ευθύνες αυτές θα αποδοθούν, όπου υπάρχουν αστικές υποχρεώσεις επιστροφής επιχορηγήσεων προς το κράτος και την Ευρωπαϊκή Ένωση και αυτό θα γίνει.

Θα μιλήσω, επίσης, για το θέμα της πρότασης της Νέας Δημοκρατίας για τη σύσταση προανακριτικής επιτροπής εις βάρος του πρώην Υπουργού Μεταφορών και Υποδομών κ. Καραμανλή. Αν θυμάμαι καλά, κύριε Πρόεδρε, είστε παλαιότερος συνάδελφος, ίσως είναι η πρώτη φορά στη μεταπολίτευση που κυβερνών κόμμα καταθέτει πρόταση σύστασης προανακριτικής επιτροπής εις βάρος υπουργού που προέρχεται από την κυβερνώσα παράταξη. Δείχνει την προσήλωσή μας στο να πέσει άπλετο φως σε αυτή την υπόθεση, σε μια εθνική τραγωδία που κόστισε τις ζωές πενήντα επτά, κυρίως νέων, ανθρώπων. Ο λαός απαιτεί κι εμείς απαιτούμε, όλοι απαιτούν να λάμψει η αλήθεια. Η δικαιοσύνη είναι ο κατάλληλος φορέας, είναι ο μόνος αρμόδιος τελικά να αποφασίσει πού υπάρχουν ποινικές ευθύνες είτε πολιτικών προσώπων είτε φυσικών ή ηθικών αυτουργών.

Στηριχθήκαμε στη δικογραφία, όπως ορθά επισήμανε ο Κοινοβουλευτικός Εκπρόσωπος του ΣΥΡΙΖΑ, στα στοιχεία που διαβίβασε στη Βουλή ο αρμόδιος ανακριτής. Από αυτά που διαβάσαμε καταλήξαμε ότι υπάρχουν οριακά απλές ενδείξεις για την παράβαση καθήκοντος από τον πρώην Υπουργό. Είναι θέματα τα οποία προφανώς θα κριθούν στην ανακριτική διαδικασία.

Με αυτό που κάνουμε ως Κυβέρνηση, δίνουμε στη δικαιοσύνη το δικαίωμα -το οποίο είναι υποχρέωσή μας ηθική- να λάμψει άπλετο φως. Προφανώς όλη η διαδικασία για την τραγωδία των Τεμπών έχει εγείρει πολλά ζητήματα διαδικαστικά. Νομίζω ότι η επικείμενη αναθεώρηση του Συντάγματος είναι μια πολύ καλή ευκαιρία γι’ αυτήν τη Βουλή, γι’ αυτήν την κοινοβουλευτική περίοδο, να βελτιώσει ακόμα περισσότερο τον νόμο περί ευθύνης Υπουργών, έναν νόμο που ήδη έχει βελτιωθεί, καταργώντας την πρόωρη παραγραφή, την αποσβεστική προθεσμία, η οποία σε αυτήν την περίπτωση δεν επιτρέπει την εξέταση πιθανών ποινικών ευθυνών του κ. Σπίρτζη. Λανθασμένα είπε ο κ. Παππάς ότι θα μπορούσε να πάει στην προανακριτική επιτροπή. Υπάρχει μια ειδική διαδικασία που μπορεί να χρησιμοποιηθεί σε περίπτωση παραγραφής, αλλά αυτή δεν είναι η διαδικασία της προανακριτικής επιτροπής.

Θα δούμε, λοιπόν, τα στοιχεία, τι επισημάνσεις είχε λάβει ο αρμόδιος Υπουργός, τι ενέργειες έκανε σε απάντηση σε αυτόν. Όπως φαίνεται από τη δικογραφία οι αρμόδιοι γενικοί διευθυντές -που σύμφωνα με το επιτελικό κράτος, κύριε Ηλιόπουλε, οι γενικοί διευθυντές πλέον- έχουν σε πάρα πολλές περιπτώσεις τελική υπογραφή αντί του Υπουργού. Αυτά είναι μια πολύ μεγάλη μεταρρύθμιση του επιτελικού κράτους που έδωσε την αρμοδιότητα που πρέπει να έχει η δημόσια διοίκηση σε επίπεδο γενικού διευθυντή, αν υπήρχαν εισηγήσεις είτε από τη Ρυθμιστική Αρχή Σιδηροδρόμων, είτε από τους γενικούς διευθυντές, συγκεκριμένα βάσει νομικών αρμοδιοτήτων του Υπουργού, οι οποίες δεν ελήφθησαν υπόψη, που απ’ ό,τι φαίνεται δεν υπάρχει. Επίσης, προκύπτει από τη δικογραφία ότι το εθνικό σιδηροδρομικό σύστημα στις 21 Δεκεμβρίου του 2022 είχε πιστοποιηθεί από την Ευρωπαϊκή Αρμόδια Αρχή Σιδηροδρόμων. Άρα, ο Υπουργός είχε ένα έγγραφο από την αρμόδια Ευρωπαϊκή Ρυθμιστική Αρχή ότι το εθνικό σύστημα είναι ασφαλές.

Δεν προκύπτει από τη δικογραφία ότι το ελληνικό σύστημα είχε νομική υποχρέωση να έχει συγκεκριμένα νέα τεχνολογικά συστήματα τα οποία δεν λειτουργούσαν κατά τον χρόνο τον κρίσιμο που θα λάβει υπόψη η προανακριτική επιτροπή. Υπήρχαν προσπάθειες εκσυγχρονισμού -και οι ευθύνες του ΣΥΡΙΖΑ στην 717 είναι γνωστές-, αλλά ακόμα αυτά τα συστήματα δεν αποτελούσαν το 2023 νομική υποχρέωση της χώρας μας.

Ακούγοντας τα κόμματα της Αντιπολίτευσης, η Αξιωματική Αντιπολίτευση προσπάθησε να μας πείσει ότι δεν πρέπει να ψηφίσουμε την πρόταση για τη σύσταση προανακριτικής επιτροπής για την παράβαση καθήκοντος ότι είναι νομικά λανθασμένη. Εμείς διαφωνούμε σε αυτό. Θεωρούμε ότι η υπόθεση θα κριθεί για το αδίκημα αυτό, αλλά το Δικαστικό Συμβούλιο προφανώς κατά νόμο αρμοδιότητα μπορεί να διευρύνει την έρευνα αν κρίνει ότι υπάρχουν και άλλα ζητήματα που πρέπει να διερευνηθούνε. Έχουμε απαντήσει νομικά εμπεριστατωμένα γιατί το άρθρο 291 δεν έχει εφαρμογή στην περίπτωση ευθυνών πολιτικών προσώπων για τη διατάραξη της ασφάλειας των σιδηροδρομικών μεταφορών. Είναι πολύ συγκεκριμένο το άρθρο για το τι προβλέπει και το τι δεν προβλέπει.

Επίσης, δύο σημεία κλείνοντας: Πρώτον, ο κ. Παππάς αναφέρθηκε στο θέμα της πυρόσφαιρας. Περιμένω -αν τριτολογήσει ή σε επόμενη συνεδρίαση- να μας εξηγήσει πώς αυτό συνδέεται με πιθανή παράβαση καθήκοντος του Υπουργού Υποδομών και Μεταφορών.

Επίσης, άκουσα τον κ. Ηλιόπουλο -και μου έκανε εντύπωση- ότι πρέπει -λέει- ένα πολιτικό πρόσωπο να έχει ποινικές ευθύνες για τις πράξεις δημοσίων υπαλλήλων που έχουν διοριστεί σύμφωνα με μια διαδικασία, έχουν πιστοποιηθεί για την καταλληλότητά τους για τη θέση από την Αρμόδια Ρυθμιστική Αρχή. Αυτό νομίζω είναι καινοφανές για το νομικό μας σύστημα, ένας Υπουργός να είναι υπεύθυνος για έναν υπάλληλο που προσλήφθηκε στο Δημόσιο σύμφωνα με τις κείμενες διαδικασίες, πιστοποιήθηκε για τις ικανότητές του από την Αρμόδια Ρυθμιστική Αρχή και προφανώς από ό,τι φαίνεται -βέβαια δεν έχει δικαστεί ακόμα- είναι φυσικός αυτουργός για παράβαση του κανονισμού λειτουργίας του σιδηροδρομικού δικτύου.

Αυτό νομίζω που μένει από την πρόταση της Νέας Δημοκρατίας και αυτό θέλω να τονίσω, κύριε Πρόεδρε, αγαπητοί συνάδελφοι, είναι ότι η Νέα Δημοκρατία εκκινεί τη διαδικασία για να υπάρξει πλήρης δικαστική διερεύνηση χωρίς κανέναν περιορισμό των όποιων ευθυνών μπορεί να έχει ο πρώην Υπουργός.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Πάμε στον κύκλο των δευτερολογιών και για λόγους που μου έχουν εξηγηθεί πρώτα θα δώσω τον λόγο στην ειδική αγορήτρια της Νέας Αριστεράς, την κ. Πέρκα.

Κυρία Πέρκα, έχετε τον λόγο.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ,κύριε Πρόεδρε.

Αναγκαστικά μετά την τοποθέτηση του κ. Μηταράκη θα ασχοληθώ λίγο με αυτό το θέμα και μετά με το νομοσχέδιο.

Ακούστε, λίγο, κύριε Μηταράκη, προδήλως παράνομη μετάταξη σταθμάρχη. Το λέει ο κ. Χαλκιάς από την επιτροπή του κ. Γεραπετρίτη. Το είπε στην εξεταστική. Γιατί εκ των υστέρων ήρθε ο Υπουργός με υπογραφή του, με υπουργική απόφαση και νομιμοποίησε αυτήν την τοποθέτηση. Ρουσφέτι, τελείωσε.

Η πρότασή σας είναι τραγική και είναι πονηρή και νομικά πονηρή, διότι η παράβαση καθήκοντος απαιτεί σκοπό, ότι είχε σκοπό ο Υπουργός να σκοτώσει. Γιατί δεν το πάτε με το 291, είτε ως πλημμέλημα, είτε ως κακούργημα. Θέλετε πλημμέλημα; Και ας γίνει η προανακριτική, αλλά πρέπει να γίνει η προανακριτική. Δεν μπορεί να πάει έτσι στο Δικαστικό Συμβούλιο. Δεν έχετε σκοπό να την κάνετε.

Ακούστε λίγο τώρα, βγάζετε έξω από το κάδρο των εξετάσεων τον κ. Καραμανλή από τον Σεπτέμβριο του ΄21 έως τον Φλεβάρη του ΄23. Γιατί; Το 2019-2021 ξέρετε τι έγινε; Η μεγαλύτερη καθυστέρηση της 717. Εκεί υπάρχει και θέμα απιστίας και έχω καταθέσει στοιχεία στην Εξεταστική. Η σύμβαση 717 για την οποία ευθύνεται ο κ. Σπίρτζης, τον οποίο όμως δεν παραπέμπετε, δεν τολμάτε, γιατί ο κ. Σπίρτζης θα ζητούσε προανακριτική και θα έφερνε τα στοιχεία. Θα σας τα πω εγώ. Τον Μάιο του ΄19 η 717 ήταν 72,04%. Τον Φλεβάρη του ΄23 ήταν 77%. Ξέρετε τι έγινε το 2002-2021; Απάτη. Ξέρετε ότι ξηλώνανε παρανόμως; Ξέρετε ότι έδωσε ο κ. Καραμανλής αποζημιώσεις -και αυτή είναι η απιστία- 3,5 εκατομμύρια ευρώ στους αναδόχους, οι οποίοι τελούσαν υπό καθεστώς ειδικής πρόσκλησης λίγο πριν την έκπτωση; Αυτά γιατί δεν υπάρχουν στο πόρισμά σας; Θα έχετε ευθύνη, όμως, συνάδελφοι ο καθένας σας προσωπικά για όλο αυτό. Τίποτα για τη συμπληρωματική σύμβαση, τίποτα για το ρουσφέτι, τίποτα από όλα αυτά. Αυτά κάνετε. Πηγαίντε με το 291. Πείτε ότι είναι πλημμέλημα. Ας το ψάξει η προανακριτική. Κάντε την όμως. Να έρθουν και πέντε μάρτυρες.

Όλοι αυτοί που ανέφερε ο κ. Ηλιόπουλος δεν ήρθαν στην Εξεταστική. Τους απέκλειε η Πλειοψηφία. Μετά θα μας πείτε ότι δεν κάνετε συγκάλυψη; Καλέστε και τον κ. Σπίρτζη. Φέρτε τον και αυτόν. Αφού λέτε ότι έχει ευθύνη. Δεν έχει σημασία αν υπάρχει παραγραφή. Ο ίδιος επιμένει ότι μπορεί να εξεταστεί. Υπάρχει η παράγραφος 5 του άρθρου 86 του Συντάγματος που προβλέπει ότι μπορεί να γίνει προανακριτική ακόμη και αν υπάρχει παραγραφή. Γιατί δεν τον καλείτε; Διαφωνείτε σε αυτό. Στα άλλα συμφωνείτε ότι είναι έτσι; Όχι. Να μου απαντήσετε, όμως, με σοβαρότητα και με στοιχεία. Να μου φέρετε τις πιστοποιήσεις και πώς εξελίχθηκε η 717, να μου εξηγήσετε γιατί το 2019-2021 δεν υπάρχει ο Καραμανλής, γιατί τότε έγινε η καθυστέρηση, που ήταν όλα λυμένα. Φτάνει τα ψέματα. Φέρατε μια πρόταση για να αμνηστεύσετε τον κ. Καραμανλή. Ποιος δεν θα το καταλάβει αυτό;

Συνεχίζω, κύριε Πρόεδρε, να πω λίγα για το νομοσχέδιο. Κύριε Υπουργέ, πολλά καλολογικά στοιχεία για ένα νομοσχέδιο το οποίο ουσιαστικά τροποποιεί ένα δικό σας νομοσχέδιο. Βαθύς μετασχηματισμός, αλλαγή παραγωγικού υποδείγματος, που είναι όρος επιβίωσης και προϋπόθεση ασφάλειας. Πολύ καλολογικά στοιχεία. Δεν μας είπατε, όμως, ποτέ, ποιος είναι ο στρατηγικός σχεδιασμός, ποιο είναι το όραμα για το αναπτυξιακό μοντέλο και αυτό το νέο μοντέλο της χώρας. Κουβέντα. Είδαμε, όμως, τα πεπραγμένα. Αφήστε, λοιπόν, αυτά.

Δεν μας απαντήσατε -ελπίζω να το κάνετε τώρα- σε κάποιες ερωτήσεις που θέσαμε. Γιατί δεν έχουν αυξηθεί οι διαθέσιμοι πόροι, ιδίως για τη μεταποίηση; Γιατί παραμένουν ανολοκλήρωτες επενδύσεις με εγκεκριμένες ενισχύσεις επτά χρόνια; Γιατί το 2024 δεν προκηρύχθηκε ούτε ένα νέο καθεστώς ενίσχυσης; Γιατί συνεχίζεται η αποκλειστική χρηματοδότηση μέσω εθνικού ΠΔΕ και χωρίς αξιοποίηση ευρωπαϊκών εργαλείων; Γιατί καθυστερούν οι αξιολογήσεις; Γιατί δεν λειτουργεί το πληροφοριακό σύστημα του ν.4887; Γιατί δεν έχει ολοκληρωθεί ο έλεγχος των έργων έναν χρόνο μετά τη λήξη τους; Έχουμε κάνει ένα ερωτήσεις και έχετε ακούσει από όλες τις πτέρυγες.

Φτάνει να μας λέτε την καλή σας πρόθεση ότι θέλετε να κάνετε αλλαγή παραγωγικού μοντέλου. Αυτά γίνονται με πράξεις.

Και έχω λίγο χρόνο ακόμα να αναφερθώ στο ειδικό καθεστώς της δίκαιης αναπτυξιακής μετάβασης. Κύριε Υπουργέ, όταν δημοσιεύτηκε, αποφασίστηκε η απολιγνιτοποίηση και στη συνέχεια η Ειδική Υπηρεσία Δίκαιης Αναπτυξιακής Μετάβασης. Οι πολίτες της Δυτικής Μακεδονίας άκουσαν ότι θα πάνε εκεί δεκαέξι εμβληματικές επενδύσεις. Η ίδια η Καθημερινή γράφει ότι αυτό ήταν υποθέσεις εργασίας. Δεν αναφέρονται πουθενά εγκεκριμένα προγράμματα και υπάρχουν μόνο πέντε, οι οποίες και αυτές είναι ενδεικτικές. Ξέρετε τι έχει γίνει μέχρι σήμερα, εκτός του ότι έχει ερημώσει η περιοχή και έχει αυξηθεί η ανεργία; Τίποτα! Ούτε μία επένδυση. Πάλι είχαμε εξαγγελίες, τίποτα δεν έχει γίνει.

Από το 2022 είχα θέσει έντονο το θέμα ειδικά των εμβληματικών επενδύσεων. Άνθρακας ο θησαυρός των δεκαέξι εμβληματικών επενδύσεων, της απολιγνιτοποίησης της Κυβέρνησης της Νέας Δημοκρατίας. Και πάμε τώρα. Ακυρώθηκε η επένδυση της Advent Technologies για εργοστάσιο παραγωγής κυψελών υδρογόνου στην Κοζάνη. Και σας ρωτάγαμε ποια είναι η εξέλιξη αυτή; Δεν μας απαντούσατε. Λέγατε σιγά, σιγά θα μπει στο πρόγραμμα του 2021-2027. Ποια είναι η εξέλιξη, ρωτούσαμε της Sunlight; Αποσύρθηκε. Τι έγινε η Waterplant; Και να σας πω γι’ αυτές τις επενδύσεις. Η εταιρεία Sunlight απέσυρε το επενδυτικό της ενδιαφέρον για επένδυση για gigafactory παραγωγής μπαταριών λιθίου και δεν θα αξιοποιήσει χρηματοδότηση 245 εκατομμυρίων ευρώ. Η επένδυση, όμως, Waterplant έχει πολύ ενδιαφέρον. Αυτή είχε έναν προϋπολογισμό 200 εκατομμύρια ευρώ για την εγκατάσταση 300 στρεμμάτων υδροπονίας στη Δυτική Μακεδονία. Προκύπτει τελικά ότι δεν μπορεί να ενταχθεί, γιατί δεν προχώρησε η Κυβέρνηση, σε προγραμματική συμφωνία με το Υπουργείο Αγροτικής Ανάπτυξης, επειδή ο τότε Υπουργός Αγροτικής Ανάπτυξης αρνήθηκε με αποτέλεσμα -αν είναι δυνατόν- σε περιοχή μετάβασης να μην συμπεριληφθούν στο εδαφικό σχέδιο επενδύσεις στον αγροτικό τομέα. Απαράδεκτο. Πουθενά στον κόσμο.

Από το 2019 φωνάζαμε να δώσετε έμφαση στον πρωτογενή τομέα, να επαναποδοθούν τα εδάφη, τα λιγνιτικά σε νέους αγρότες. Προτεραιότητα στον πρωτογενή τομέα! Γι’ αυτό δεν θέλατε τη συμμετοχή των πολιτών. Το έλεγαν και οι κοινωνικοί φορείς. Δεν ακούσατε κανένα. Γιατί μόνο έτσι μπορούσε να διαχυθεί όποιο όφελος της μετάβασης. Σας λέγαμε να λάβετε υπόψη τη μελέτη της Παγκόσμιας Τράπεζας, τον οδικό χάρτη με τη μέθοδο LURA, το οποίο έβγαλε ότι ο μόνος τρόπος για μια δίκαιη μετάβαση είναι η προτεραιότητα στον πρωτογενή τομέα. Ούτε αυτό το λάβατε υπόψη. Και τώρα, αυτή η αστοχία που έγινε με την επένδυση και τον πρωτογενή τομέα, που δεν μπορεί να γίνει τίποτα στον πρωτογενή τομέα στις λιγνιτικές περιοχές, πάει να διορθωθεί μέσω της αναθεώρησης του Προγράμματος Δίκαιης Αναπτυξιακής Μετάβασης, το οποίο πρέπει ξανά να εγκριθεί από την Ευρωπαϊκή Ένωση. Ο διοικητής, βέβαια, της ειδικής υπηρεσίας ο κ. Καλλίρης, λέει ότι είναι αναγκαία η στροφή στην αγροτική παραγωγή σε περιοχές όπως η Φλώρινα, τα Γρεβενά. Έπρεπε να περάσουν πέντε χρόνια για να καταλάβει η Κυβέρνηση ότι ο πρωτογενής τομέας είναι κρίσιμος. Οι κτηνοτρόφοι σφάζουν τα κοπάδια τους, οι αγρότες δεν μπορούν να επιβιώσουν και οι νέοι φεύγουν από την περιοχή. Η μείωση του πληθυσμού ανέρχεται στο 15%. Δεν υπάρχουν υποδομές. Μία επένδυση πρέπει να βγάλει μια οικοδομική άδεια και είναι τρεις οι υπάλληλοι στην Πολεοδομία της Φλώρινας. Έφυγε η ειδική υπηρεσία και γίνεται πλήρης ερημοποίηση και καταστροφή.

Αν αυτά δεν ληφθούν υπόψη, κύριε Υπουργέ, ό,τι και να μας πείτε για το αναπτυξιακό σας πρόγραμμα, πραγματικά θα πέσει στο κενό. Και σας ακούν πολλοί της Δυτικής Μακεδονίας.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Κύριε Καζαμία, θέλετε τον λόγο; Ο κ. Κόντης δεν θα δευτερολογήσει.

**ΑΛΕΞΑΝΔΡΟΣ ΚΑΖΑΜΙΑΣ:** Μάλιστα, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο κ. Καζαμίας ως ειδικός αγορητής της Πλεύσης Ελευθερίας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Θα ξεκινήσω με το θέμα των σκανδάλων στον ΟΠΕΚΕΠΕ, όπως είχαμε ξεκινήσει και τη συζήτηση χθες για το παρόν νομοσχέδιο. Από χθες μέχρι σήμερα έχουν υπάρξει ραγδαίες εξελίξεις στην υπόθεση αυτή και μια από τις εξελίξεις αυτές είναι ότι η Ευρωπαία Εισαγγελέας, η κ. Κιόβεσι, έκανε λόγο σε δηλώσεις της για οργανωμένη απάτη και διαφθορά στον ΟΠΕΚΕΠΕ.

Ο ΟΠΕΚΕΠΕ είναι ένας οργανισμός, ο οποίος διαχειρίζεται ευρωπαϊκά κονδύλια, ύψους 3 δισεκατομμυρίων ευρώ περίπου, δηλαδή το 1,5% της ελληνικής οικονομίας και τα διοχετεύει σε εκατοντάδες χιλιάδες αγρότες, κτηνοτρόφους και ανθρώπους της πρωτογενούς παραγωγής. Με άλλα λόγια, η λειτουργία του είναι ουσιαστική για την ελληνική οικονομία και παρά το γεγονός ότι η Ευρωπαία Εισαγγελέας χρησιμοποιεί τόσο σκληρές λέξεις, όπως οργανωμένη απάτη και διαφθορά, ο κ. Μητσοτάκης με δήλωσή του χθες ανακοίνωσε ότι θα υπαχθεί τώρα ο ΟΠΕΚΕΠΕ ως έχει στην ΑΑΔΕ και θα γίνει μια υποδιεύθυνση αυτής της ανεξάρτητης αρχής δημοσίων εσόδων. Και η απόφασή του αυτή, όπως είπε, εντάσσεται στο πλαίσιο μιας προσπάθειας -με τα δικά του λόγια- εσωτερικού εκσυγχρονισμού, διότι ως τώρα αυτός ο εσωτερικός εκσυγχρονισμός δεν απέδωσε τα αναμενόμενα. Η Ευρωπαία Εισαγγελέας μιλάει για απάτη και διαφθορά και ο κύριος Πρωθυπουργός παριστάνει ότι μέχρι τώρα το θέμα με τον ΟΠΕΚΕΠΕ ήταν να εκσυγχρονιστεί και ότι δεν εκσυγχρονίζεται αρκετά. Ο κ. Μηταράκης, ο Κοινοβουλευτικός Εκπρόσωπος της Νέας Δημοκρατίας έκανε λόγο λίγο πριν για διοικητική αναβάθμιση. Και εδώ υπάρχουν ζητήματα διαφθοράς. Ποιον προσπαθείτε να εξαπατήσετε με αυτήν την αποστειρωμένη και παραπλανητική γλώσσα; Είναι ντροπή να παρουσιάζετε το σκάνδαλο στον ΟΠΕΚΕΠΕ ως μια προσπάθεια εκσυγχρονισμού και αναβάθμισης.

Σημειώνω επίσης ότι όλα αυτά γίνονται χωρίς ποτέ να υπάρξει λογοδοσία εκ μέρους της Κυβέρνησης. Στις 2 Οκτωβρίου του 2024 ήμουν στην Επιτροπή Παραγωγής και Εμπορίου και άκουσα τον Υπουργό Αγροτικής Ανάπτυξης, κ. Τσιάρα να μας λέει ότι ο ΟΠΕΚΕΠΕ σε συμφωνία με την Ευρωπαϊκή Επιτροπή έχει ενταχθεί σε ένα καθεστώς άμεσης επιτήρησης από το Υπουργείο Αγροτικής Ανάπτυξης και ότι σε έναν χρόνο θα έχει εξυγιανθεί. Σχεδόν πέρασε ο χρόνος και αντί να υπάρξει βελτίωση, η Ευρωπαϊκή Εισαγγελία βρίσκει ότι υπάρχει διαφθορά και οργανωμένη απάτη.

Με άλλα λόγια, θα πρέπει κάποιος να έρθει να μας πει γιατί αποτυγχάνουν διαρκώς αυτές οι προσπάθειες διοικητικής αναβάθμισης, να τις πούμε, ή εσωτερικού εκσυγχρονισμού, όπως λέει ο Πρωθυπουργός, γιατί δεν υπήρξε καμία βελτίωση στο θέμα της διαφθοράς που μαστίζει τον ΟΠΕΚΕΠΕ εδώ και χρόνια. Θεωρούμε ότι η Κυβέρνηση δεν λύνει το πρόβλημα με το μέτρο που έλαβε χθες ο Πρωθυπουργός να εντάξει τον ΟΠΕΚΕΠΕ ως υποδιεύθυνση στην ΑΑΔΕ. Απεναντίας πάλι προσπαθεί να σπρώξει το πρόβλημα κάτω από το χαλί, να συγκαλύψει το πραγματικό πρόβλημα, γιατί είστε πρωταθλητές πλέον στο σπορ της συγκάλυψης παντού από τα Τέμπη μέχρι τον ΟΠΕΚΕΠΕ -και έρχομαι τώρα στο νομοσχέδιο-, μέχρι και την απουσία οποιασδήποτε λογοδοσίας για τους λόγους για τους οποίους νομοθετείτε τώρα ξανά πάνω σε ένα αντικείμενο, στο οποίο νομοθέτησε ο προκάτοχός σας, κ. Γεωργιάδης πριν από δυόμισι χρόνια.

Έχουμε τώρα ένα νομοσχέδιο προς ψήφιση, σε λίγο, 98 άρθρων εκ των οποίων τα 90 είναι διορθώσεις στα άρθρα του νομοσχεδίου για την ανάπτυξη που ψηφίσατε πριν από τρία χρόνια, του νόμου δηλαδή του Γεωργιάδη για την ανάπτυξη. Και ποτέ δεν καταλάβαμε, ποτέ δεν μάθαμε, ποτέ δεν ακούσαμε από τον κύριο Υπουργό τι πήγε στραβά. Το μόνο που γνωρίζουμε βέβαια είναι ότι ο νόμος του 2022 δεν εφαρμόστηκε στο μεγαλύτερο μέρος του, αλλά και γι’ αυτό κρατάτε σιγή ιχθύος, γιατί δεν εφαρμόζεται. Και θα πρέπει επιπλέον να πούμε ότι στις διορθώσεις που φέρνετε τώρα, και κάνετε τους ανανεωτές και τους εκσυγχρονιστές, ενώ διορθώνετε τον εαυτό σας με μερεμέτια στην ουσία, δεν υπάρχει κάποια αλλαγή στη σύλληψη.

Είναι ο νόμος του 2022 προσαρμοσμένος με μερικές αυξομειώσεις επιδοτήσεων και με την αλλαγή των λεγόμενων καθεστώτων ενίσχυσης εταιρειών από δεκατρείς σε δώδεκα και μετονομασίες. Αυτά κάνετε. Και μιλάτε για αλλαγή του παραγωγικού μοντέλου. Τις έχετε πάρα πολύ εύκολα στη γλώσσα σας αυτές τις βαρύγδουπες εκφράσεις, πάλι για να εντυπωσιάζετε χωρίς κανένα περιεχόμενο.

Το συγκεκριμένο νομοσχέδιο δεν έχει στρατηγικό όραμα, υιοθετεί πάλι την προσέγγιση των καθεστώτων ενίσχυσης. Δηλαδή οι κλάδοι της οικονομίας, οι οποίοι πρέπει να ενισχυθούν με χρηματοδοτήσεις είναι τώρα δώδεκα στο νομοσχέδιο. Αυτοί θα προκηρύσσονται σύμφωνα με τις αποφάσεις του εκάστοτε Υπουργού Ανάπτυξης. Όμως, γιατί να προκηρύσσονται κάποιοι κλάδοι και κάποιοι άλλοι όχι; Γιατί, με άλλα λόγια, θα υπάρχουν ενισχύσεις εδώ και όχι εκεί; Είναι κάτι το οποίο αφήνεται εντελώς στην ευχέρεια του εκάστοτε Υπουργού. Αυτό δεν είναι όραμα. Αυτό είναι και συγκεντρωτισμός.

Και, βεβαίως, η Πλεύση Ελευθερίας θεωρεί ότι ένα νομικό πλαίσιο για την ανάπτυξη της οικονομίας, το οποίο είναι απαραίτητο με ενισχύσεις και στρατηγικές παρεμβάσεις εκ μέρους του κράτους, γιατί αυτό χρειάζεται, θα πρέπει να στηρίζεται σε ένα ολιστικό όραμα και θα πρέπει να βασίζεται σε κάποιες αρχές οι οποίες λείπουν από το νομοσχέδιο που έχετε εδώ και από τον νόμο του 2022. Θα πρέπει να υπάρχει ένα σαφές σχέδιο, μεσοπρόθεσμο και μακροπρόθεσμο, για την ανάπτυξη της οικονομίας. Πουθενά εδώ. Καθεστώτα. Όποτε θέλουμε ενεργοποιούμε κάποια και όποτε θέλουμε δεν ενεργοποιούμε κάποια άλλα.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, σας παρακαλώ.

**ΑΛΕΞΑΝΔΡΟΣ ΚΑΖΑΜΙΑΣ:** Ολοκληρώνω, κύριε Πρόεδρε.

Θα πρέπει να υπάρχει δημοκρατική διαδικασία στη λήψη αποφάσεων από κάτω προς τα πάνω, με ευρεία διαβούλευση και με συμπερίληψη εμπειρογνωμόνων. Εσείς τα δίνετε όλα στην ευχέρεια του Υπουργού και υπάρχουν άρθρα -το 37 και το 45- όπου οι εκάστοτε Υπουργοί αποφασίζουν. Αυτός δεν είναι τρόπος να φτιάξετε ένα αναπτυξιακό πλαίσιο για την οικονομία.

Και θα κλείσω, κύριε Πρόεδρε, με μια παρατήρηση για την οποία ο κ. Θεοδωρικάκος μας έδωσε απάντηση, αλλά δεν ικανοποιητική η απάντηση. Εδώ έχουμε ένα νομοσχέδιο το οποίο υποστηρίζεται από επιδοτήσεις από το κράτος προς τις επιχειρήσεις. Στην έκθεση του Λογιστηρίου του Κράτους, που συνοδεύει το νομοσχέδιο, υπάρχει πιθανότητα εξοικονόμησης 150 εκατομμυρίων ευρώ και απαντήσατε και λέτε ότι τα κονδύλια αυτά βρίσκονται σε άλλο Υπουργείο. Δεν μπορούμε να καταλάβουμε πώς γίνεται αναπτυξιακή πολιτική με δανεικά κονδύλια από άλλο Υπουργείο. Θα πρέπει να λύσετε το πρόβλημα της σχέσης του Υπουργείου Εθνικής Οικονομίας και των δημόσιων πόρων για επενδύσεις και του ρόλου του Υπουργείου Ανάπτυξης ο οποίος δεν είναι πραγματικά ο ρόλος που αρμόζει σε ένα Υπουργείο Ανάπτυξης.

Αυτά, λοιπόν, κύριε Πρόεδρε, είναι πολλά από τα ζητήματα που μας ανησυχούν και μας προβληματίζουν. Θεωρούμε ότι αυτό είναι ένα κακό νομοσχέδιο και χάθηκε για μια ακόμη φορά η ευκαιρία να μπορέσει να παρέμβει η Κυβέρνηση στο πεδίο της ανάπτυξης με πιο αποφασιστικό και πιο αποτελεσματικό τρόπο.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι οκτώ μαθήτριες και μαθητές και τέσσερις συνοδοί εκπαιδευτικοί από το 6ο Δημοτικό Σχολείο Λάρισας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Ο κ. Βρεττός έχει τον λόγο για τη δευτερολογία του ως ειδικός αγορητής της Κοινοβουλευτικής Ομάδας Νίκη.

Ορίστε, κύριε Βρεττέ.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κύριε Πρόεδρε.

Αναπτυξιακός νόμος που δεν αναφέρεται με συγκεκριμένα δεσμευμένα ποσοστά χρηματοδότησης, ξεχωριστά για τις μικρές και τις μικρομεσαίες επιχειρήσεις, δεν είναι αναπτυξιακός. Αναπτυξιακός νόμος που δεν συμπεριλαμβάνει άτοκη χρηματοδότηση για τις μικρές και μικρομεσαίες επιχειρήσεις με κίνητρα μετεγκατάστασής τους στις ακριτικές περιοχές, και ιδιαίτερα στη Θράκη, δεν είναι αναπτυξιακός, δεν είναι εθνικά ωφέλιμος, δεν είναι δημογραφικά βιώσιμος. Είναι απλά ένας ακόμα νομός που γεννά διαφθορά. Μισό δισεκατομμύριο ακούστηκε από τον Υπουργό για τους προηγούμενους αναπτυξιακούς. Εξηγήσαμε συγκεκριμένα και τεκμηριωμένα στις προηγούμενες τοποθετήσεις μας γιατί γεννά διαφθορά.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ)

Θα σταθώ όμως στην τοποθέτηση του Υπουργού και των κυβερνητικών Βουλευτών. Ακούστηκαν πολλές τοποθετήσεις κατά τη συζήτηση του αναπτυξιακού νομοσχεδίου και κατά πόσο η βιώσιμη ανάπτυξή του, σύμφωνα με το πιασάρικο επικοινωνιακά τίτλο του, θα το καταστήσει βιώσιμο, μέχρι βέβαια την ανάληψη του Υπουργείου από τον επόμενο Υπουργό μέσα στον επόμενο ενάμιση χρόνο.

Σύσσωμη η Αντιπολίτευση με διαφορετικές προσεγγίσεις συμφώνησε πως δεν αφορά την οικονομική ανάπτυξη των εργαζομένων, δεν αντιμετωπίζει το τεράστιο δημογραφικό πρόβλημα και δεν προβλέπει ουσιαστικά, έστω και μερική, κοινωνική και επαγγελματική ένταξη των ΑμεΑ.

Ο συγκεκριμένος δεν συνδράμει στην αναστροφή της ερημοποίησης των ακριτικών περιφερειών και ιδιαίτερα της ευαίσθητης εθνικά Θράκης μας. Η δε συνδρομή του στη μείωση της ανεργίας είναι μηδενική. Κι αυτό δια στόματος Υπουργού που ακούστηκε ότι τα κίνητρα του αναπτυξιακού νόμου, που κάνουν ανταγωνιστικές τις επιχειρηματικές επενδύσεις, τα σνομπάρουν οι Έλληνες εργαζόμενοι γιατί είναι τεμπέληδες. Ούτε να ακούγαμε τον μακαρίτη Σόιμπλε να αναπτύσσει την υβριστική του θεωρία των τεμπέληδων Ελλήνων εργαζομένων. Ακούστηκε μέσα στη Βουλή πως οι Έλληνες δεν πιάνουν δουλειά σε μεγαλοεπένδυση στην ακριτική βιομηχανική περιοχή των Οινοφύτων με 2.500 ευρώ τον μήνα.

Κύριε Υπουργέ, οι ηλεκτρολόγοι στη Γερμανία έχουν δυόμισι φορές μεγαλύτερα εισοδήματα, καλύτερες συνθήκες εργασίας, λιγότερες ώρες εργασίας και λιγότερη ακρίβεια. Επομένως, η αναφορά σας δεν ισχύει ή τα γεγονότα που αναφέρετε για τις συγκεκριμένες μηνιαίες απολαβές περιέχουν κι άλλα πράγματα ή περιέχουν άλλες υποχρεώσεις, γιατί οι Έλληνες εργαζόμενοι δεν είναι τεμπέληδες, αλλά τους τρώει τον μισθό η ακρίβεια κι αυτή η ακρίβεια διαλύει τις οικογένειες και σπάει την κοινωνική συνοχή. Κι αυτό το γνωρίζετε. Και επειδή το γνωρίζετε, επιλέγετε να αποποιηθείτε την ευθύνη σας. Γι’ αυτό αρνείστε να πατάξετε την ακρίβεια. Είναι κεντρική πολιτική σας επιλογή, επενδύετε στην ακρίβεια, διότι η ακρίβεια δημιουργεί υπερπλεονάσματα με αποτέλεσμα αυτά να φτωχοποιούν περισσότερο τους Έλληνες, να χάνουν με fast track διαδικασίες τις περιουσίες τους και να τους χρεώνετε ταχύτατα. Αυτό σημαίνουν τα υπερπλεονάσματα.

Και δεν σταματάτε εκεί, αλλά ανερυθρίαστα συνεχίζετε να τους λοιδορείτε αβασάνιστα. Και για να μην χρεωθείτε πολιτικά αυτήν τη στοχευμένη εξόντωσή τους, ιδρύετε μια νέα αρχή προστασίας του καταναλωτή, όχι για να πατάξετε την ακρίβεια, αλλά για να διώξετε από πάνω σας την πολιτική ευθύνη και να τη μεταφέρετε σε κάποιον συνταξιούχο δικαστικό που θα τοποθετήσετε ως Πρόεδρό της. Όπως κάνατε δηλαδή και στον ΟΠΕΚΕΠΕ, όπου όπου βρεθεί ένας έντιμος Πρόεδρος να ορθώσει ανάστημα, τον ξηλώνετε με συνοπτικές διαδικασίες για να μην αποκαλυφθεί πως η διαφθορά, αν δεν γεννιέται, σίγουρα περιθάλπεται από την πολιτική σας.

Εσείς, κύριε Υπουργέ, αναφέρατε πως εισήλθαν ευρωπαϊκές χρηματοδοτήσεις με διάφορες μορφές –ΤΑΑ, ΕΣΠΑ, δημόσιες επενδύσεις- την τελευταία πενταετία ύψους 60 δισεκατομμυρίων με ευθύνη προσωπική και κόπο του Πρωθυπουργού. Αλήθεια, από αυτά τα 60 δισεκατομμύρια, μήπως αυξήθηκε το βιοτικό επίπεδο του λαού; Όχι. Μήπως αυξήθηκε η αγοραστική του δύναμη; Όχι, ουραγό τον καταντήσατε. Μήπως προσεγγίστηκε η σύγκλιση του Έλληνα πολίτη στα οικονομικά, στα κοινωνικά, στα εργασιακά; Η σύγκλιση αποκαταστάθηκε σε θέματα ασφαλείας, σε δαπάνες υγείας, σε θέματα παιδείας; Βελτιώθηκε μήπως η ποιότητα ζωής του και δεν το καταλάβαμε; Όχι. (PS)

Αντιθέτως, τον Έλληνα τον υποτιμάτε, τον συκοφαντείτε, τον ταπεινώνετε και τον φτωχοποιείτε.

Ακούστηκε, επίσης, πως υπάρχει και μια μερίδα Ελλήνων, που κερδίζει από την ανάπτυξη. Αλήθεια, ποια είναι αυτή η μερίδα; Μήπως είναι οι επιτήδειοι που λυμαίνονται και διαχειρίζονται αυτά τα τεράστια επενδυτικά χρηματοδοτικά προγράμματα; Ή μήπως είναι οι κάθε λογής εγκληματίες, που έχετε μαζέψει από παντού; Όλες τις μαφίες των Βαλκανίων και της Τουρκίας, που πιστολιάζουν μέρα μεσημέρι τα κλιμάκια της ΕΥΠ, τα έχετε μαζέψει εδώ. Γιατί; Για να κάνουν τουρισμό ή για να επενδύουν στο real estate; Ίσως θέλουν και αυτοί να ζήσουν το δικό σας αναπτυξιακό όνειρο. Όλους τους επενδυτές, μήπως λαθρομετανάστες, τους υποδέχεσθε, επίσης, γι’ αυτό το αναπτυξιακό όνειρο κατά χιλιάδες; Γιατί; Για να δουλέψουν στις επενδύσεις, που ξεκοκαλίζουν τα χρήματα του ελληνικού λαού; Γιατί αυτές οι χρηματοδοτήσεις είναι χρήματα του ελληνικού λαού, είναι για την ανθεκτικότητα και την κοινωνική συνοχή του.

Αυτό, όμως, κύριε Υπουργέ, δεν είναι ανάπτυξη για τον Έλληνα. Αυτό είναι ένα κόλπο γκρόσο με αποτέλεσμα τη φτωχοποίηση του Έλληνα και την υποδούλωσή του. Γι’ αυτό και καταψηφίζουμε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Κτενά, παρακαλώ.

**ΑΦΡΟΔΙΤΗ ΚΤΕΝΑ:** Ευχαριστώ, κύριε Πρόεδρε.

Θέλω να τοποθετηθώ σε πέντε θέματα. Ελπίζω να μην χρειαστώ πάνω από ένα λεπτό για το καθένα.

Κατ’ αρχάς, θα αναφερθώ στην Προανακριτική. Πραγματικά, η πρόταση που κατατέθηκε χθες είναι μνημείο καταισχύνης, είναι προσβολή στη νοημοσύνη και κυρίως στη μνήμη των νεκρών του εγκλήματος των Τεμπών. Είναι προσβολή απέναντι στους συγγενείς των θυμάτων και βέβαια, απέναντι στον ελληνικό λαό, που τόσο καιρό διαδηλώνει για δικαιοσύνη, για να πέσει φως, για να τιμωρηθούν οι ένοχοι όσο ψηλά κι αν βρίσκονται. Δεν το συζητάμε ότι είναι κακουργηματικός ο χαρακτήρας των αδικημάτων, έτσι όπως καταγράφονται και στη δική μας πρόταση για προανακριτική, αλλά και στο πόρισμα που καταθέσαμε μετά την εξεταστική οι Υπουργοί γνώριζαν και δεν έκαναν τίποτα. Αυτό και μόνο αποτελεί ικανό λόγο για δίωξη κακουργηματικού χαρακτήρα.

Δεύτερον, όσον αφορά τον ΟΠΕΚΕΠΕ. Το πραγματικό σκάνδαλο στον ΟΠΕΚΕΠΕ είναι η ίδια η Κοινή Αγροτική Πολιτική της Ευρωπαϊκής Ένωσης. Αυτό το σκάνδαλο που έχει βγει στο φως αυτές τις ημέρες είναι αποτέλεσμα μιας λύσης, που πρωτοεφαρμόστηκε με τη συμφωνία των Βρυξελλών από την κυβέρνηση του ΣΥΡΙΖΑ, τη συνεχίζει η Νέα Δημοκρατία και μιλάμε για τη λύση της αποσύνδεσης του κτηνοτροφικού κεφαλαίου από τα βοσκοτόπια, αλλά για όλα αυτά, όπως και για προηγούμενα σκάνδαλα, σε καμία περίπτωση δεν φταίνε οι βιοπαλαιστές γεωργοί και κτηνοτρόφοι, που επιβαρύνονται με χαράτσια και περικοπές στις επιδοτήσεις όταν και όποτε τις πάρουν. Αντίθετα, φταίνε οι κυβερνήσεις, οι Υπουργοί που τόσα χρόνια παίζοντας το «φύγε εσύ - έλα εσύ» με τις διοικήσεις, διατηρούν αυτό το καθεστώς, προκειμένου να εξυπηρετούν συμφέροντα συγκεκριμένων ιδιωτών.

Τώρα θα αναφερθώ στις τροπολογίες. Έχουμε πάλι το φαινόμενο άσχετες τροπολογίες, τσουβαλιασμένες μεταξύ τους σε άσχετο νομοσχέδιο. Τώρα ξεκινάω με την 364, η οποία δίνει δωράκια και διευκολύνσεις σε επενδυτές και επιχειρηματικούς ομίλους και ουσιαστικά προσπαθεί να τακτοποιήσει και απόνερα προηγούμενων αναπτυξιακών. Δεν θα καταψηφίζαμε και δεν καταψηφίζουμε την αναβάθμιση της εταιρείας ΗΔΙΚΑ και την ένταξή της στους τεχνολογικούς φορείς του ν.4310 παρά τον αντιδραστικό ρόλο που μπορεί να έχουν κάποιες από τις εφαρμογές που αναπτύσσει. Ωστόσο, έτσι όπως έχει γραφθεί η τροπολογία δεν μπορούμε να την στηρίξουμε και καταψηφίζουμε.

Τώρα, αναφορικά με την 365, πράγματι είναι πολύ σωστό το άρθρο 3 και θα το υπερψηφίζαμε, γιατί πρέπει να δοθούν ενισχυμένες αποζημιώσεις στους εργαζόμενους του Κρατικού Θεάτρου Βόρειας Ελλάδος και Δημοτικών Περιφερειακών Θεάτρων, που βρίσκονται σε περιοδεία, ειδικά το καλοκαίρι που είναι αυξημένα τα κόστη. Ωστόσο, έτσι όπως το φέρνετε μαζί με άλλες τροπολογίες, δεν μπορούμε να την υπερψηφίσουμε.

Επίσης, δεν θα καταψηφίζαμε τα άρθρα 4 και 5, που αναφέρονται σε τακτοποιήσεις προβλημάτων, που έχει δημιουργήσει η πολιτική σας στη δευτεροβάθμια και τριτοβάθμια επαγγελματική εκπαίδευση και προσπαθείτε να τα λύσετε με παρατάσεις.

Τέλος, για τον νόμο να ανακεφαλαιώσω τη θέση μας για να είναι ξεκάθαρο, γιατί καταψηφίζουμε. Η όποια μεγέθυνση στο ΑΕΠ που θα προέλθει από αυτόν τον νόμο, ουσιαστικά θα ενισχύσει συγκεκριμένα τμήματα του κεφαλαίου, ντόπιου και ξένου, θα βαθύνει τις ανισότητες και την ανισομερή ανάπτυξη, γιατί έτσι λειτουργεί αυτό το σύστημα όταν αναπτύσσεται, θα βαθύνει την εκμετάλλευση τόσο των εργαζομένων όσο και του περιβάλλοντος, προκειμένου να βγουν κέρδη και να είναι βιώσιμες, όπως λέτε, οι επενδύσεις, θα στερήσει την ίδια στιγμή πόρους από κρίσιμους τομείς για τον λαό μας, όπως είναι η αντισεισμική, αντιπλημμυρική, αντιπυρική θωράκιση, όπως είναι η ενεργειακή ασφάλεια του τόπου, όπως είναι οι τομείς πρόνοιας, υγείας, παιδείας. Με άλλα λόγια είναι ένας άδικος και ταξικός νόμος και ως τέτοιον τον καταψηφίζουμε.

Και τέλος, σας το λέμε και από αυτό το Βήμα, διακόψετε στρατηγική συνεργασία με το Ισραήλ. Η Ελλάδα σαν χώρα μέλος μη μόνιμο του Συμβουλίου Ασφαλείας του ΟΗΕ πρέπει να πάρει πρωτοβουλίες στην κατεύθυνση του να σταματήσει ο λιμός στη Γάζα, να σταματήσει η σφαγή, να σταματήσει η γενοκτονία που συντελείται από το κράτος του Ισραήλ. Και να ξέρετε πολύ καλά ότι δεν εκφράζει τον λαό μας η στάση της Ελληνικής Κυβέρνησης, ίσα-ίσα τον ντροπιάζει. Είναι προσβολή και τον εκθέτει σε κινδύνους.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Ζαμπάρας.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κύριε Υπουργέ, ελπίζω να μην επαναλάβετε στη δευτερολογία σας αυτά που είπατε και στην πρωτολογία σας, γιατί νομίζω ότι έχουν μεσολαβήσει πολλές τοποθετήσεις από μέλη της Εθνικής Αντιπροσωπείας, που βάζουν πολύ ισχυρά ζητήματα σε σχέση με την αναπτυξιακή σας πολιτική και τα αναπτυξιακά σας προτάγματα. Και πέρα από τους βερμπαλισμούς και τα μεγάλα λόγια, που αφορούν την παραγωγή, την παραγωγική ανασυγκρότηση, την παραγωγική στρατηγική, ένα άλλο παραγωγικό υπόδειγμα -χρησιμοποιώ δικά σας λόγια, αυτά που είχατε πει στην πρωτολογία σας- δεν ακούσαμε επί της ουσίας έναν σοβαρό, συγκεκριμένο και τεκμηριωμένο σχεδιασμό σε σχέση με την ανάπτυξη.

Εγώ θα έλεγα ότι όλα αυτά που λέτε και εσείς και οι υπόλοιποι Βουλευτές της Νέας Δημοκρατίας, που είχαν τοποθετήσεις copy - paste στο ίδιο μήκος κύματος ότι εμείς προσπαθούμε να συμβάλλουμε στην ανάπτυξη του τόπου και των περιφερειών είναι κάτι το οποίο η ίδια η πραγματικότητα αναιρεί. Δηλαδή, μιλάμε σήμερα για ανάπτυξη και παραγωγική ανασυγκρότηση όταν υπάρχει στον δημόσιο βίο, στον δημόσιο λόγο ένα τεράστιο σκάνδαλο που αφορά τον ΟΠΕΚΕΠΕ; Μιλάμε σήμερα για παραγωγική ανασυγκρότηση όταν δεν έχετε αφήσει τον κόσμο να πάρει ανάσα από τα καρτέλ που κυριαρχούν; Μιλάμε σήμερα για έναν αναπτυξιακό νόμο, που στην ουσία έρχεται να αναιρέσει τον δικό σας νόμο του 2022, που πήγε «κουβά», γιατί δεν πήρε χρήματα η πραγματική οικονομία.

Δεν πήραν χρήματα οι πραγματικοί δικαιούχοι με το πώς μπορούν να αναπτύξουν την επιχείρησή τους και όλο αυτό να πάει στην πραγματική οικονομία.

Μιλάμε για παραγωγική ανασυγκρότηση και ένα άλλο παραγωγικό μοντέλο, όταν το εμπορικό έλλειμμα της χώρας είναι τεράστιο. Και μιλάμε για παραγωγική ανασυγκρότηση, κύριε Υπουργέ, όταν το ιδιωτικό χρέος, το χρέος των νοικοκυριών δηλαδή, είναι επίσης πολύ μεγάλο και έχει αυξηθεί κατά 11% επί των ημερών σας. Άρα, θέλω να πω ότι ή θα κάνουμε εδώ μέσα μία κουβέντα με σοβαρό περιεχόμενο και θα κάτσουμε να αντιπαρατεθούμε, να μιλήσουμε και τα λοιπά ή απλά θα πετάμε την μπάλα στην εξέδρα, θα λέμε μεγάλα λόγια χωρίς κανένα περιεχόμενο.

Εάν, όμως, ξύσουμε λίγο την ταμπέλα που εσείς προβάλλετε σε σχέση με την ανάπτυξη και δούμε τα πραγματικά στοιχεία, κύριε Θεοδωρικάκο, είναι εξόχως ανατριχιαστικά. Έχετε μόνο το 2024 -το είπαμε και χτες- 138 εκατομμύρια σε εκατόν πενήντα πέντε επενδυτικά σχέδια και 81 μόλις εκατομμύρια σε τριακόσια πενήντα πέντε επενδυτικά σχέδια. Αυτό δείχνει μία τάση, μία λογική και μία αντίληψη της Κυβέρνησής σας ότι δεν θέλετε να ευνοήσετε τους μικρούς και μεσαίους. Δεν επιθυμείτε να αποκεντρωθεί το πράγμα και να μειωθούν οι περιφερειακές ανισότητες.

Ξέρετε τι γίνεται στη Δυτική Ελλάδα; Έχετε εικόνα τι γίνεται στη Δυτική Ελλάδα και στον νομό Αιτωλοακαρνανίας, για παράδειγμα, που είναι από τους πιο φτωχούς νομούς της χώρας; Τι μας λέει η Eurostat για τη Δυτική Ελλάδα; Ότι είναι η τρίτη από το τέλος πανευρωπαϊκά περιφέρεια σε σχέση με την αδυναμία θέρμανσης κατοικίας, δεύτερη στην Ελλάδα και στις είκοσι χειρότερες περιοχές στον κίνδυνο φτώχειας, πρωταθλήτρια στις ληξιπρόθεσμες οφειλές με το 53,3% των νοικοκυριών να αδυνατεί να ανταποκριθεί στις υποχρεώσεις τους. Και τι κάνετε γι’ αυτό; Πραγματικά, τι κάνετε; Μόνο κάποια μεγάλα επενδυτικά σχέδια, αλλά σε καμία περίπτωση κάτι το οποίο θα λειτουργούσε εμπροσθοβαρώς για τη μείωση των περιφερειακών και κοινωνικών ανισοτήτων.

Μιλήσατε εσείς για δημογραφικό που, κατά την άποψή μας, είναι τεράστιο ζήτημα το δημογραφικό. Είναι το κρίσιμο πατριωτικό, εθνικό ζήτημα για τη χώρα μας το δημογραφικό. Έχετε σχέδιο για το δημογραφικό; Το έχετε παρουσιάσει; Δεν πρέπει να συσχετίσετε το πρόβλημα του δημογραφικού με το αναπτυξιακό σας πρόταγμα και το αναπτυξιακό σας μοντέλο; Ή αφήνετε στην τύχη τους τους ανθρώπους -και μέσα από την εσωτερική μετανάστευση- να φύγουν από τον τόπο τους, με αποτέλεσμα να ερημοποιηθεί ο τόπος;

Και αντί, λοιπόν, να ασκήσετε ένα μοντέλο το οποίο θα φέρνει κόσμο πίσω στην περιφέρεια, θα μπορεί ένας άνθρωπος να πάει εκεί να ερωτευτεί, να κάνει οικογένεια, να κάνει παιδιά, να μεγαλώσει την οικογένειά του και να φέρει και άλλους εκεί, αυτήν τη στιγμή έχουμε εκροή ανθρώπινου δυναμικού από τις περιφέρειες προς το κέντρο.

Επίσης, ένα πολύ σημαντικό -και τέταρτο ζήτημα κατά σειρά- είναι ότι δεν βλέπω πουθενά κανέναν ποσοτικοποιημένο στόχο σε σχέση με αυτό που λέτε για τη βιώσιμη ανάπτυξη. Χρησιμοποιήσατε καμιά δεκαπενταριά φορές στην πρωτολογία σας τον όρο «βιώσιμη ανάπτυξη». Πώς τεκμαίρεται αυτός; Τι κάνετε, δηλαδή, σε σχέση με αυτό; Αναφερθήκατε καθόλου στις ενεργειακές κοινότητες; Εμείς, πραγματικά, έχουμε σηκώσει το ζήτημα άπειρες φορές, για να μπορεί να μειωθεί το κόστος παραγωγής, που είναι κατά κανόνα κόστος ενέργειας.

Δεν προτεραιοποιείτε τις ενεργειακές κοινότητες. Προτεραιοποιείτε τους μεγάλους, έχετε γεμίσει την περιφέρεια με άναρχες, φαραωνικές ΑΠΕ, με σκοπό το κέρδος τριών, τεσσάρων, πέντε –δεν ξέρω εάν είναι πέντε- παικτών που λυμαίνονται τον χώρο της ενέργειας. Αυτή είναι η ιστορία. Αυτό είναι η δικιά σας ανάπτυξη. Μεγάλα λόγια και καθόλου ουσία.

Θα μπορούσαμε, κύριε Υπουργέ, να πούμε πάρα πολλά για την ανάπτυξη και να αποδομήσουμε πλήρως το αφήγημα της Κυβέρνησης από το γεγονός, δηλαδή, ότι αν μια επιχείρηση σήμερα θέλει να συμμετέχει στον αναπτυξιακό νόμο, πρέπει να καταβάλει παράβολο 300 ευρώ. Οι μεγάλες επιχειρήσεις, κύριε Υπουργέ, μπορούν να υποβάλουν σε πολλά καθεστώτα, πληρώνοντας αυτά τα παράβολα. Οι μικρές μπορούν να το κάνουν; Δηλαδή, είναι ανταγωνιστικοί οι όροι; Αυτό το λέει η ΕΚΟΜΕ, δεν το λέμε εμείς.

Αφήστε δε που όλα τα επιμελητήρια ανά τη χώρα, σας έχουν ζητήσει να έχετε μία εύκολη γραμμή χρηματοδότησης των επιχειρήσεων και ζητούν ειδικά καθεστώτα για τις μικρομεσαίες επιχειρήσεις, για τα clusterσ επιχειρηματικότητας και όλα αυτά. Σας ενδιαφέρουν; Διότι μιλάτε πολλές φορές για καινοτομία, μιλάτε για τεχνολογία, τεχνολογική ανάπτυξη κ.λπ..

Διαχειριστήκατε 120 δισεκατομμύρια από ΕΣΠΑ, από Ταμείο Ανάκαμψης, από εθνικούς πόρους. Θέλω, στη δευτερολογία σας, να μου δώσετε μια καθαρή απάντηση πόσα από αυτά τα 120 δισεκατομμύρια πήγαν στην πραγματική οικονομία. Τα είδε ο κόσμος; Τα είδε ο μικρός; Τα είδε ο μεσαίος; Τα είδε η κοινωνία; Τα είδε η παραγωγή; Οι παραγωγοί μας τα είδαν; Δεν τα είδαν, κύριε Υπουργέ. Προφανώς είναι ρητορικό το ερώτημα, αλλά, αν θέλετε, δώστε μας και μια απάντηση.

Πρόγραμμα Δίκαιη Αναπτυξιακή Μετάβαση. Ξέρετε πώς ακούγεται αυτό; Δίκαιη Αναπτυξιακή Μετάβαση. Φοβερό! 2021-2027. Προϋπολογισμός 1,3 δισ. ευρώ. Οι δαπάνες πόσες; 42 εκατομμύρια. Κοροϊδευόμαστε! Πώς θα απορροφηθούν αυτά τα χρήματα εάν δεν έχετε έναν πολύ συγκεκριμένο σχεδιασμό σε σχέση με την απορρόφηση αυτών των χρημάτων;

Κλείνω λέγοντας το εξής: Είναι φανερό ότι για σας, έτσι όπως έχετε στο μυαλό σας, στην κοσμοαντίληψή σας, την κοσμοθεωρία σας, κυρίως, όμως, στην πρακτική σας, τον όρο «ανάπτυξη» δεν αφορά στη δίκαιη κατανομή των πόρων. Δεν σημαίνει για εσάς ένα μοντέλο βιώσιμο. Δεν σημαίνει συμμετοχή των πολιτών στη λήψη των αποφάσεων. Δεν σημαίνει ισότητα ευκαιριών. Είναι για εσάς μόνο ένας μοχλός, ένα μέτρο, ένα εργαλείο αύξησης της κερδοφορίας για τους εκλεκτούς σας.

Κοντολογίς, λοιπόν, δεν είναι το ζήτημα πόσους αναπτυξιακούς νόμους θα φέρει η Κυβέρνηση. Φέρατε και το 2022 αναπτυξιακό νόμο κι έβγαινε ο κ. Γεωργιάδης και πανηγύριζε εδώ μέσα ότι θα έρθει η ανάπτυξη σε αυτή τη χώρα και δεν χρειάζεται κάτι άλλο από τη στιγμή που φέρνουμε έναν αναπτυξιακό νόμο το 2022, θα λυθούν όλα τα προβλήματα μας. Και έρχεστε εσείς τρία χρόνια μετά -το 2025, όχι το 2035- και του αλλάζετε -δεν θέλω να χρησιμοποιήσω άσχημη λέξη- την πλειονότητα των άρθρων. Είναι κάτι άλλο, άρα είναι και μια παραδοχή αποτυχίας των πολιτικών της Κυβέρνησής σας.

Το ζήτημα, λοιπόν, δεν είναι πόσους αναπτυξιακούς νόμους θα φέρετε. Το ζήτημα είναι η πολιτική σας που είναι «πολλά για λίγους και λίγα -με το σταγονόμετρο- για πολλούς».

Και θα κλείσω κάνοντας κι ένα σχόλιο σε σχέση με αυτό που κατέθεσε η Κυβέρνηση για την προανακριτική επιτροπή.

Εγώ θεωρούσα ότι με όλη αυτήν την κατάσταση σε σχέση με το έγκλημα των Τεμπών η Κυβέρνηση θα είχε ένα μέτρο, θα έβαζε κάπου ένα στοπ, θα είχε, ρε παιδί μου, μία γραμμή να πει «ως εδώ», αλλά εγώ θεωρώ ότι αυτό που κάνετε αυτήν τη στιγμή είναι η μέγιστη ύβρις, η μέγιστη κοροϊδία, το μέγιστο κουκούλωμα, η μέγιστη συγκάλυψη, αναντίστοιχο με τις κοινωνικές ανάγκες, με τους ανθρώπους που βγήκαν στον δρόμο και δεν μπορεί η Αντιπολίτευση σε αυτό να καθίσει με τα χέρια σταυρωμένα. Θα πρέπει να ζητήσουμε και θα το κάνουμε με όλους τους τρόπους και μέσα στην κοινωνία και μέσα στο Κοινοβούλιο, να λάμψει η αλήθεια.

Εσείς δεν το θέλετε, αλλά δεν έχετε καταλάβει, κύριε Υπουργέ, ότι η κοινωνία δεν θα το ξεχάσει αυτό το έγκλημα και όσες μεθοδεύσεις, όσα τρικ και να κάνετε, το έγκλημα αυτό δεν θα ξεχαστεί.

Ευχαριστώ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», εννιά μαθήτριες και μαθητές και ένας συνοδός εκπαιδευτικός από το Δημοτικό Σχολείο Νεοχωρίου του Νομού Ηλείας, καθώς και δεκαεπτά μαθήτριες και μαθητές και δύο συνοδοί εκπαιδευτικοί από το Δημοτικό Σχολείο Ανδραβίδας του Νομού Ηλείας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει ο κ. Νικητιάδης, Εισηγητής από το ΠΑΣΟΚ-Κίνημα Αλλαγής.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, θα ξεκινήσω από την τροπολογία που καταθέσαμε το ΠΑΣΟΚ, η οποία άπτεται αμέσως του νομοσχεδίου για το οποίο γίνεται η συζήτηση σήμερα.

Συμπωματικώς, ο Προεδρεύων αυτήν τη στιγμή, ο κ. Κωνσταντινόπουλος, στην τοποθέτησή του χθες, αναφερόμενος στην τροπολογία αυτή είπε ότι αποτελούσε για εσάς μία εξαιρετική ευκαιρία για την Κυβέρνησή σας.

Εγώ θα πω ότι αποτελεί, κύριε Πρόεδρε, ένα πολιτικό σωσίβιο. Πρόκειται για ένα πολιτικό σωσίβιο, από την αντίδραση όμως της Κυβέρνησης δεν φαίνεται να το αντιλαμβάνεται. Εμείς, λοιπόν, δίνουμε μια ευκαιρία και λέμε «ελάτε να αντιμετωπίσετε ένα πρόβλημα το οποίο έχουν θέσει πάνω από δύο χιλιάδες μεταποιητικές και βιομηχανικές επιχειρήσεις», επιχειρήσεις που πληρώνουν χαράτσι και σας επισκέφθηκαν και σας υπέβαλαν υπόμνημα και υποσχεθήκατε μάλιστα ότι πρόκειται να επιλύσετε το πρόβλημά τους. Και εσείς τους στερείτε διαρκώς αυτό το δικαίωμα της αυτοδιαχείρισης μέσα στις βιομηχανικές ζώνες στις οποίες είναι εγκατεστημένοι.

Σας δίνεται η δυνατότητα να απεγκλωβιστείτε από τα fund, που σας έχουν εγκλωβίσει και κερδοφορούν σε βάρος των ελληνικών επιχειρήσεων. Και εδώ είναι συγκεκριμένο και είναι απτό ότι πρόκειται για ένα fund το οποίο έχει κάνει όλη αυτήν την ιστορία, αφού βέβαια έφυγε από την τράπεζα η διαχείριση και μεταβιβάστηκε σε fund.

Σας δίδεται η ευκαιρία να αποδείξετε στην πράξη ότι εννοείτε όλα όσα μας λέτε σε αυτό το νομοσχέδιο περί στήριξης της μεταποίησης, της βιομηχανίας -ιδού!- χωρίς κανένα ιδιαίτερο κόστος. Και εσείς τι κάνετε; Δυστυχώς, δεν αντιδράτε. Δυστυχώς, δεν τοποθετηθήκατε καν πάνω στο θέμα της τροπολογίας.

Κύριε Υπουργέ, σας είπαμε ξεκινώντας την τροπολογία μας ότι δεν μας έχετε πείσει. Επιβεβαιώνεται δυστυχώς από όλη τη συζήτηση που έγινε πλήρως η αρχική μας θέση.

Κάναμε ανακοίνωση σε ό,τι αφορά τη νέα Αρχή που είχατε εξαγγείλει προ ημερών και σήμερα έγιναν και επίσημες ανακοινώσεις. Έκανα εγώ ανακοίνωση ως υπεύθυνος του τομέα. Έκανε το Κόμμα μας ανακοίνωση. Σας θύμισε, σας υπενθύμισε, αν δεν το θυμόσασταν, ότι από το 2022 σε αυτό εδώ το Κοινοβούλιο έγινε πρόταση νόμου για να δημιουργηθεί η Αρχή Προστασίας του Καταναλωτή. Απαξιώσατε τότε να ασχοληθείτε. Δεν μας έχετε πει ποια είναι η γνώμη σας, η άποψή σας για τη δική μας πρόταση νόμου.

Το θυμηθήκατε τώρα ξαφνικά και έρχεστε τώρα να εξαγγείλετε μία Αρχή. Μάλιστα από αυτά που διαβάσαμε στον Τύπο θα είναι σκανδιναβικού τύπου. Δεν ξέρω, κύριε Πρόεδρε, αν εσείς είχατε στο μυαλό σας μια Αρχή σκανδιναβικού τύπου. Σουηδικού τύπου θα είναι η Αρχή Προστασίας που θα εγκαθιδρυθεί, προκειμένου να προστατευτεί ο καταναλωτής και να καταπολεμηθεί η ακρίβεια.

Να σας πω κάτι, κύριε Υπουργέ; Δεν θέλουμε να γίνουμε Σουηδοί. Ευχαριστούμε. Καλά είναι να μείνουμε Έλληνες. Το θέμα είναι να μην πηγαίνουμε όλο και περισσότερο στα Βαλκάνια. Το θέμα είναι να μείνουμε Έλληνες και να λειτουργήσουμε ως Έλληνες.

Τι έχουμε σήμερα σε σχέση με την ακρίβεια; Έχουμε έναν Συνήγορο Καταναλωτή, έχουμε τη ΔΙΜΕΑ, έχουμε τη Γενική Διεύθυνση Καταναλωτή. Τι θα κάνετε; Θα τα συγχωνεύσετε όλα αυτά; Και όπως είπε και προηγουμένως συνάδελφος, μήπως έχετε σκοπό, όπως με το ΣΕΠΕ, όταν έχουμε προβλήματα εργασιακά, να λέτε «το Υπουργείο Εργασίας τι σχέση έχει στο ΣΕΠΕ;». Μήπως έχετε στο μυαλό σας σκοπό με την ακρίβεια να ακολουθηθεί η ίδια πολιτική; «Πηγαίνετε στην Αρχή. Δεν φταίει η Κυβέρνηση»; Εσείς είστε αποκλειστικώς υπεύθυνοι. Η Κυβέρνησή σας είναι αποκλειστικώς υπεύθυνη για την ακρίβεια.

Σας έχουμε προτείνει μέτρα. Σας έχουμε πει μείωση του ΦΠΑ των βασικών ειδών διατροφής. Σας έχουμε πει ενίσχυση και ενδυνάμωση της Επιτροπής Ανταγωνισμού. Σας έχουμε πει ενίσχυση της ΔΙΜΕΑ. Σας έχουμε πει ενίσχυση του καταναλωτικού κινήματος, το οποίο δεν πιστεύετε. Δεν μου απαντήσατε, όταν στην Επιτροπή σάς έθεσα το ζήτημα των είκοσι οκτώ αιτήσεων καταναλωτικών οργανώσεων από τις οποίες έχετε αποδεχθεί μόνο τρεις. Γιατί τέτοια απαξίωση;

Σας εξήγησα ότι ένα δυνατό καταναλωτικό κίνημα θα ήταν μπροστάρης στο να καταπολεμηθεί η ακρίβεια. Σας είπαμε ότι θέλουμε και μία δημιουργία ανεξάρτητης αρχής καταναλωτή. Καταθέσαμε, όπως σας είπα, και πρόταση νόμου και μόνο με αυτόν τον τρόπο θα καταπολεμηθεί η ακρίβεια. Επιτέλους, πρέπει να το κατανοήσετε.

Κύριε Υπουργέ, δεν αντιδράσατε στις αναφορές μας για κατάλυση στην ουσία του κράτους δικαίου, όταν με το νομοσχέδιο αποκτάτε το δικαίωμα να εκδίδετε άδειες. Και στο ερώτημα που σας έθεσα «τι είδους άδειες σε ένα επενδυτικό σχέδιο;», μου είπατε για έγκριση περιβαλλοντικών όρων μιας επένδυσης. Εμείς αυτό το θεωρούμε αδιανόητο.

Εμείς δεν γνωρίζουμε στον πολιτισμένο κόσμο, στις δυτικές κοινωνίες, στην Ευρωπαϊκή Ένωση κάποια χώρα που με την πολιτική της να έχει δώσει εξουσία σε έναν Υπουργό που δεν είναι αρμοδιότητά του να εγκρίνει περιβαλλοντικούς όρους. Πραγματικά θα θέλαμε την αντίδρασή σας πάνω σε αυτό μια και δεν το σχολιάσατε καθόλου. Τέτοιες αντιλήψεις εμείς δεν μπορούμε να τις αποδεχθούμε.

Θα σας μιλήσω πάλι για τον τουρισμό. Εγώ σας είπα ότι για πρώτη φορά σε αναπτυξιακό νόμο δεν υπάρχει στους σκοπούς που αναγράφονται στο νόμο ή στο νομοσχέδιο η λέξη «τουρισμός». Και εσείς ήρθατε να μου πείτε -και φοβάμαι ότι λαϊκίσατε. Χωρίς να το καταλάβετε; Μπορεί, αλλά αυτό που εισέπραξα εγώ είναι ότι λαϊκίσατε- ότι εγώ κάνω fake news. Ποια είναι τα fake news; Είπα πολύ συγκεκριμένα ότι για πρώτη φορά σε αναπτυξιακό νόμο η λέξη «τουρισμός» δεν υπάρχει στους σκοπούς. Έχετε κάτι άλλο να μου πείτε; Αυτό ακριβώς είπα εγώ.

Και αναφερόμενος μάλιστα και στα παραδείγματα -προφανώς δεν θα σας καταλογίσω ούτε αρμοδιότητα ούτε ευθύνη ούτε απαιτώ να ξέρετε περί τουριστικής ανάπτυξης- αναφερθήκατε στον Αστέρα με κάποια απαξίωση, επειδή το Ταμείο Ανάκαμψης έδωσε στον Αστέρα Βουλιαγμένης… Τέλος πάντων από κάπου ενισχύθηκε ο Αστέρας Βουλιαγμένης. Και λέω, καλά, γιατί να μην ενισχυθεί; Ο Αστέρας Βουλιαγμένης, ο οποίος λειτουργεί τόσες δεκαετίες, προφανώς είχε ανάγκη ανακαίνισης και προφανώς θέλουμε ένα πολύ καλό συγκρότημα που εισπράττει 1.000 ευρώ τη βραδιά να μπορέσει να εισπράξει 2.000 ευρώ τη βραδιά, αν εσείς το ενισχύσετε σωστά.

Και εσείς τι κάνετε; Από το Ταμείο Ανάκαμψης χρήματα στο σούπερ μάρκετ. Κύριε Πρόεδρε, στο σούπερ μάρκετ! Αυτή είναι η ανάπτυξη. Στον Αστέρα είναι λάθος να δώσουμε χρήματα για την ανάπτυξη, αλλά στο σούπερ μάρκετ είναι σωστό και κάνουμε σωστή ανάπτυξη.

Θα σας πω για να κλείσω το θέμα του τουρισμού, για να το κατανοήσετε, το εξής. Δεν έχουμε μαρίνες. Οι τουρκικές ακτές απέναντι από τα νησιά μας έχουν πάνω από εκατό μαρίνες και εμείς στα νησιά μας δεν έχουμε ούτε δύο σοβαρές μαρίνες. Δεν έχουμε home ports και δεν μπορούμε να αναπτύξουμε την κρουαζιέρα. Όλα αυτά ούτε τα έχετε πάρει χαμπάρι ούτε τα έχετε περιλάβει σε ένα εθνικό αναπτυξιακό σχέδιο για τον τουρισμό που ποτέ δεν αξιωθήκατε, επειδή δεν θέλατε και όχι επειδή ήσασταν ανίκανοι.

Μπορούσατε να αναθέσετε σε μία σοβαρή εταιρεία να κάνει ένα εθνικό αναπτυξιακό σχέδιο για τον τουρισμό. Ποτέ δεν το κάνατε και δεν το κάνατε, γιατί είναι η επιλογή σας, γιατί δεν θέλετε πια να ενισχύσετε τον τουρισμό. Εμείς σας είπα ότι έχουμε ήδη προετοιμάσει ένα αναπτυξιακό σχέδιο για τον τουρισμό. Θα το φέρουμε γρήγορα στη δημοσιότητα. Δεν εγκαταλείπουμε τον τουρισμό όπως κάνετε εσείς.

Και θέλω επίσης να σχολιάσετε την επέκταση του χρόνου ολοκλήρωσης μιας επένδυσης, διότι εμείς το θεωρούμε πραγματικά τραγικό να διαπιστώνεται ότι η υπηρεσία σας, η υπηρεσία της οποίας εσείς έχετε την ευθύνη δεν μπορεί να ανταπεξέλθει στους χρόνους που ο κ. Γεωργιάδης έβαλε. Εσείς βάλατε αυτούς τους χρόνους. Δεν τους έβαλε κάποιος έξω από την κοινωνία, έξω από την πολιτική. Το δικό σας νομοσχέδιο, του κ. Γεωργιάδη, όρισε τους προηγούμενους χρόνους.

Και έρχεστε και μας λέτε ότι οι χρόνοι ήταν πολύ μικροί. Δεν προλάβαινε η υπηρεσία ή δεν ξέρω για ποιους άλλους λόγους. Και έρχεστε τώρα να μας πείτε «ξέρετε, θα καθυστερούμε μεν, αλλά τώρα σίγουρα θα είναι οι ενενήντα μέρες ο χρόνος που θα είναι έτοιμη η απάντηση του Υπουργείου». Ας το ευχηθούμε παρά το ότι δυστυχώς το παρελθόν σας και η ιστορία σας σε ό,τι αφορά την ανάπτυξη δεν προδίδει κάτι αντίστοιχο.

Ευχαριστώ, κύριε Πρόεδρε.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τώρα τον λόγο έχει η Πρόεδρος της Κοινοβουλευτικής Ομάδας Πλεύση Ελευθερίας κ. Κωνσταντοπούλου και αμέσως μετά ο Υπουργός και κλείνει η διαδικασία.

Ορίστε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Έρχομαι από το Σύνταγμα, από το Υπουργείο Οικονομικών για την ακρίβεια. Ξέρετε, κύριε Υπουργέ ποιοι είναι συγκεντρωμένοι εκεί; Είναι συγκεντρωμένοι οι δανειολήπτες του φράγκου. Με ακούτε, κύριε Υπουργέ; Κύριε Υπουργέ;

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης):** Θέλετε να κάνουμε διάλογο, κυρία μου;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, δεν είμαι κυρία σας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Διάλογος δεν γίνεται.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης):** Θέλετε διάλογο; Γιατί με ρωτάτε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, σας παρακαλώ.

Συνεχίστε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αφήστε, κύριε Πρόεδρε. Ο καθένας δείχνει το ήθος του.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, προχωράμε.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης):** Φυσικά όλη η Ελλάδα το ξέρει αυτό. Δεν είναι καινούριο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, κύριε Υπουργέ.

Προχωρήστε, κυρία Πρόεδρε, την ομιλία σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε. Δεν χρειάζεται να επιληφθείτε.

Λυπάμαι και για τον τρόπο σας και για το περιεχόμενο. Ούτε κυρία σας είμαι, ούτε ένας Υπουργός όταν του απευθύνεται πολιτικός αρχηγός ή πολιτική αρχηγός, γιατί φαίνεται ότι υπάρχει ειδικό ζήτημα με τις γυναίκες στην Κυβέρνησή σας, δεν επιτρέπεται να συμπεριφέρεται με αυτόν τον τρόπο. Κοιτάτε το κινητό σας επιδεικτικά. Σας απευθύνθηκα, γιατί βλέπω ότι είστε κάπου αλλού αυτήν τη στιγμή, ενώ έπρεπε να είστε εδώ. Και η απάντησή σας είναι επιτιμητική.

Εχθές κάνατε μαθήματα πολιτικού ήθους, συμπεριφοράς, ηθικής κατάπτωσης και ούτω καθεξής. Και νομίζω ότι είμαστε όλοι εδώ για να κρινόμαστε. Και επειδή από την Κοινοβουλευτική σας Ομάδα έχω δεχθεί τις πιο χυδαίες επιθέσεις, ξέρω πάρα πολύ καλά ότι ούτε ο κ. Κυριαζίδης, ούτε κ. Λαζαρίδης, ούτε ο κ. Γεωργιάδης, ούτε όλες αυτές οι περιπτώσεις -για να μην πω κάτι άλλο- δεν είναι μεμονωμένα περιστατικά. Αναδίδουν και αποδίδουν αυτό ακριβώς το οποίο αντιπροσωπεύετε, την επιτίμηση για τις γυναίκες, την επιτίμηση για τον πολιτικό αντίπαλο, την προσβλητική συνολικά συμπεριφορά και την εντελώς αήθη, εντελώς αήθη τοποθέτηση απέναντι σε θέματα τα οποία μας αφορούν και θα έπρεπε να μας αφορούν όλους.

Έλεγα, λοιπόν, -και δεν θα το πω στον Υπουργό γιατί έχει άλλες δουλειές τώρα, θα το πω στην άδεια Αίθουσα με τους δικούς μας Βουλευτές και τους λίγους Βουλευτές από τα άλλα κόμματα- ότι έξω από το Υπουργείο Οικονομικών ήταν συγκεντρωμένοι μέχρι πριν από λίγο οι δανειολήπτες του ελβετικού φράγκου, οι άνθρωποι που τους κατέστρεψαν κυβερνητικές πολιτικές και κυβερνητικές διαφημίσεις για τη λήψη δανείων, οι άνθρωποι που θυματοποιήθηκαν και αυτή την στιγμή τους παίρνουν τα σπίτια τα funds. Και δεν δέχομαι ότι μπορεί μια Κυβέρνηση να έρχεται να μιλάει για ανάπτυξη, την ώρα που έχει καταδικάσει σε τόσο σοβαρή επισφάλεια, ανασφάλεια και σε τόσα αδιέξοδα απλούς ανθρώπους.

Δώδεκα άρθρα του νομοσχεδίου σας, κύριε Υπουργέ, είναι εντελώς διαδικαστικά για την αλλαγή αρμοδιότητας, το που θα απευθύνονται οι αιτήσεις. Σας τα είπε ο εισηγητής μας. Γιατί δεν κοπιάζετε λίγο να σκεφθείτε τις ζωές των ανθρώπων; Ξέρετε ποιοι άλλοι ήταν έξω από το Υπουργείο Οικονομικών; Οι απολυμένοι εργαζόμενοι των Ναυπηγείων Σκαραμαγκά, τετρακόσιοι εργαζόμενοι και εργαζόμενες που τους αφήσατε στον δρόμο εν μία νυκτί.

Αυτά όλα είναι ανάπτυξη; Οι εγκλωβισμένοι επιτυχόντες στους διαγωνισμούς του ΑΣΕΠ, που δεν προσλαμβάνονται, αλλά περιμένουν και αναμένουν, είναι ανάπτυξη; Οι εργαζόμενοι στις δημόσιες επιχειρήσεις, στις δημοτικές επιχειρήσεις, στις επιχειρήσεις των ΟΤΑ και στους ίδιους τους ΟΤΑ, στους δήμους, που προσλαμβάνονται με εποχικές συμβάσεις, με ορισμένου χρόνου συμβάσεις σαν να είναι προσωρινοί ενώ καλύπτουν τις πιο πάγιες και διαρκείς ανάγκες, είναι ανάπτυξη;

Υπάρχουν κάποιοι δήμοι, όπως ο Δήμος Αθηναίων, που είπε ότι εμείς εκεί όπου δικαιώνονται εργαζόμενοι, δεν θα κάνουμε εφέσεις και θα αφήσουμε να παγιωθεί η εργασία τους. Και ήρθε η αποκεντρωμένη διοίκηση και ο νόμος Βορίδη -ο πολύς κ. Βορίδης μέγας δημοκράτης και αναπτυξιολόγος και αναπτυξιακός, από τα τσεκούρια στην ανάπτυξη- και είπε «όχι, δεν θα αφήσετε τους εργαζόμενους να μονιμοποιηθούν, όχι» και ακύρωσε την απόφαση του Δήμου Αθηναίων. Αυτά είναι ανάπτυξη;

Μπορεί να υπάρχει ανάπτυξη, την ώρα που η κοινωνία είναι τόσο σοβαρά υποβαθμισμένη και υπονομευμένη; Η δική μας η απάντηση είναι όχι.

Οφείλω να σας πω -γιατί ξέρετε ότι πάντα διακρίνω και τα υπουργικά πρόσωπα και τις περιπτώσεις- ότι δεν σας το είχα, κύριε Θεοδωρικάκο. Δεν σας το είχα για τέτοια συμπεριφορά ούτε για σήμερα ούτε για χθες. Αλλά φαίνεται ότι η αγάπη για την εξουσία κατεργάζεται πάρα πολλάς τέχνας. Δεν σας το είχα ούτε να μου λέτε «κυρία μου», ούτε να μου λέτε «όλη η Ελλάδα το ξέρει», ούτε να μιλάτε περί ηθικής, την ώρα που γνωρίζετε ότι η Κυβέρνησή σας είναι η Κυβέρνηση του μπαζώματος και έτσι θα μείνει στην ιστορία. Έτσι θα μείνει στην ιστορία, ως η Κυβέρνηση του μπαζώματος.

Είναι τυχαίο ότι προχθές στη δίκη του αστυνομικού της κυρίας Μπακογιάννη, που σκότωσε τον νεαρό Ιάσονα Λαλαούνη, ο αστυνομικός έστειλε κάποιον με εξουσιοδότηση και είπε δεν επιθυμεί να γίνει έφεση του; Είναι τυχαίο; Δεν είναι τυχαίο. Είναι βέβαιον ότι του ζητήθηκε να παραιτηθεί. Ίσως και να του δόθηκαν ισχυρά κίνητρα πάσης φύσεως. Διότι δεν ήθελε η κυρία Μπακογιάννη, ο κ. Μητσοτάκης να ξανανοίξει αυτή η υπόθεση στο ακροατήριο αυτήν τη στιγμή, την ώρα που έρχεται αύριο στην ολομέλεια -και αυτήν τη στιγμή κατά παράβαση του Κανονισμού συζητιέται στην επιτροπή νομοσχέδιο της ίδιας αρμοδιότητας με τη συνεδρίαση της ολομέλειας- νομοσχέδιο για τον ΒΟΑΚ. Δεν ήθελαν τώρα να ανοίξει το θέμα του ότι λένε μεγάλα λόγια για την οδική ασφάλεια, αλλά παραβιάζουν οι ίδιοι τις πιο ιερές διατάξεις και προβλέψεις που αφορούν την ανθρώπινη ζωή. Είναι μία πράξη μπαζώματος η προχθεσινή παραίτηση από την έφεση.

Και, δεν ξέρω εσείς, -και για τους Βουλευτές τους δικούς μου και τις Βουλευτίνες το ξέρω- και απευθύνομαι στους Βουλευτές των άλλων κομμάτων, δεν αισθάνεστε άσχημα εδώ μέσα που είμαστε; Υπήρχε ένας αστυνομικός εδώ ανάμεσά μας, ο οποίος είχε καταγγελθεί τον Φλεβάρη του 2024 για βιασμούς και κακοποίηση της συζύγου και των παιδιών του. Τον κράτησε ο κ. Τασούλας εννέα μήνες μετά την καταγγελία. Και στη συνέχεια ο κ. Τασούλας προήχθη και σε Πρόεδρο Δημοκρατίας. Ένας άλλος αστυνομικός, συνεργάτης της κυρίας Μπακογιάννη, με το υπηρεσιακό αυτοκίνητό της σκότωσε παιδί και αυτό έχει κουκουλωθεί. Δεν υπάρχει τίποτε. Παρακολουθήσεις κουκουλώνονται και μπαζώνονται, πλημμέλημα, ιδιωτικό αδίκημα και αναβάλλεται η δική ακριβώς με την πατέντα που αναβαλλόταν η δίκη της Siemens, δηλαδή για μεταφράσεις. Και θα δούμε σίγουρα και την υπόθεση των Τεμπών να ταλαιπωρείται με μεταφράσεις. Μεταφράσεις, τις οποίες ένα οργανωμένο κράτος έχει την υλικοτεχνική υποδομή και το δυναμικό να τις κάνει εν ριπή οφθαλμού.

Βέβαια είναι ένα κράτος το οποίο έχει καταργήσει τη μεταφραστική υπηρεσία του Υπουργείου Εξωτερικών. Γιατί αυτό κάνατε μέσα στην πανδημία. Καταργήσατε τη μεταφραστική υπηρεσία του Υπουργείου Εξωτερικών. Και συνολικά διαλύσατε τον τομέα της μετάφρασης και της διερμηνείας. Και είναι αυτό ανάπτυξη! Επιμένω να αναφέρομαι στην ανάπτυξη.

Εγώ αισθάνομαι πάρα πολύ άσχημα πραγματικά ανάμεσά σας, να βρίσκομαι σε έναν χώρο του οποίου έχει μεταστραφεί και διαστραφεί η αποστολή και η λειτουργία.

Για την Παλαιστίνη, κύριε Θεοδωρικάκο, θα απαντήσει τίποτα η Κυβέρνηση; Χθες, βέβαια, η απάντησή σας, που ήταν επιτιμήσεις περί ήθους, το πιο αποστομωτικό το οποίο περιείχε ήταν η άρνησή σας να πείτε τη λέξη «Παλαιστίνη», να πείτε τη λέξη «γενοκτονία» και να δώσετε μία ουσιαστική απάντηση σε μία επιστολή που έχουν απευθύνει τέσσερις κοινοβουλευτικές ομάδες και οι Αρχηγοί τους προς την Κυβέρνηση.

Θέτετε θέμα ήθους εσείς, που αγκαλιάζετε τον σφαγέα παιδιών στη Γάζα; Θέτετε θέμα ήθους εσείς, που συμμετέχετε ενεργά στη συγκάλυψη των ευθυνών αυτών που σκότωσαν τα παιδιά; Θέτετε θέμα ήθους εσείς; Δεν ξέρω, δεν είστε υπογράφων, γιατί έχει και αυτό το ενδιαφέρον η πρόταση προανακριτικής επιτροπής, αλλά από τους εκατόν πενήντα έξι Βουλευτές σας οι τριάντα την υπογράφουν. Τριάντα Βουλευτές της Νέας Δημοκρατίας υπογράφουν αυτήν την κατάπτυστη πρόταση. Γιατί την υπογράφουν μόνο τριάντα; Γιατί ξέρετε ότι είναι μεθόδευση, γιατί ξέρετε ότι αυτοί οι τριάντα εκτίθενται. Και ξέρετε επίσης ότι αυτή η μεθόδευση είναι αξιόποινη.

Προσπαθείτε να γλιτώσετε τον Καραμανλή και τον Μητσοτάκη από τις κακουργηματικές διώξεις και φτάνετε στο σημείο να διαστρέφετε και να αντιστρέφετε το περιεχόμενο της δίωξης του ανακριτή και αυτό που λέει το διαβιβαστικό του. Το διαβιβαστικό του μιλάει καθαρά, κύριοι, για έλεγχο κακουργηματικών ευθυνών, των ευθυνών για τα εγκλήματα για τα οποία έχει ήδη ασκήσει διώξεις η Εισαγγελία της Λάρισας και διεξάγεται ανάκριση. Και τολμάτε να γράφετε πονήματα και να επινοείτε επιχειρήματα και πάλι για να αθωώσετε τον Καραμανλή. Δεν θα σας ξεπλένει ο Νιαγάρας. Δεν υπάρχει ποτέ περίπτωση να αποκατασταθείτε στη συνείδηση των πολιτών για αυτό που κάνετε.

Μου προξενεί εντύπωση πόσο ισχυρά είναι τα συμφέροντα που σας κρατάνε. Γιατί κάποιοι έχουν ενεργό ανάμειξη και στο έγκλημα και στη συγκάλυψη. Ο κ. Μητσοτάκης είναι ο προεξάρχων και του εγκλήματος και της συγκάλυψης, αλλά κάποιοι άλλοι φαίνεται να είστε τόσο δεμένοι χειροπόδαρα που προκαλείται η πεποίθηση ότι έχουμε ένα βαθύτατα διεφθαρμένο κυβερνητικό και πολιτικό προσωπικό, βαρύτατα απέχον από τις υποχρεώσεις του, οξύτατα ενεργοποιημένο σε παράνομες πράξεις. Η χώρα δηλαδή βρίσκεται σε δεινή θέση.

Σας είπα χθες ότι, αν θέλατε να μιλήσουμε για ανάπτυξη, θα έπρεπε να είναι εντελώς διαφορετικά τα θέματα που συζητάμε. Η Πλεύση Ελευθερίας έχει κάνει πολλές προτάσεις για τα θέματα αυτά και θα συνεχίσει να κάνει. Σας είπα επίσης ότι, δυστυχώς, έχετε κάνει τη χώρα όχι μόνο τη χώρα του «πάμε και όπου βγει», αλλά και τη χώρα του «πάμε και όσα φάμε». Ό,τι φέρνετε και ό,τι κάνατε είναι για οικονομικό όφελος και δυστυχώς και ιδιοτελές ιδιωτικό οικονομικό όφελος.

Τελευταία πράξη των ενεργειών μπαζώματος της Κυβέρνησης του μπαζώματος το μπάζωμα του ΟΠΕΚΕΠΕ. Έκανε σύσκεψη ο κ. Μητσοτάκης και μόνος του ανακοίνωσε ότι κλείνει τον ΟΠΕΚΕΠΕ. Γιατί ο ΟΠΕΚΕΠΕ αυτενεργούσε με έξι διαφορετικούς προέδρους που τους διόριζαν οι διαφορετικοί -πέντε νομίζω είναι- Υπουργοί. Ήσασταν και εσείς Αγροτικής Ανάπτυξης; Με πέντε ή έξι διαφορετικούς Υπουργούς Αγροτικής Ανάπτυξης, ανάμεσά τους ο Βορίδης, ο Αυγενάκης, λαμπρές προσωπικότητες που έχουν διακριθεί σε όλα τα πεδία που έχουν αναλάβει, μόνος του ο ΟΠΕΚΕΠΕ εισήλθε σε διαδικασίες διαφθοράς. Αυτό λέει ο κ. Μητσοτάκης.

Εμείς ζητάμε και ζητήσαμε εξαρχής σύγκληση της Επιτροπής Παραγωγής και Εμπορίου για το θέμα του ΟΠΕΚΕΠΕ με κλήση και των φορέων και των αγροτών. Και βεβαίως έχει κατατεθεί μία πρόταση από άλλο κόμμα, από τον ΣΥΡΙΖΑ, για τη σύγκληση της Επιτροπής Θεσμών και Διαφάνειας της Βουλής για το θέμα αυτό. Τη στηρίζουμε. Έχουμε ζητήσει εξάλλου επιτέλους η Επιτροπή Θεσμών και Διαφάνειας της Βουλής να συνεδριάζει πραγματικά για τα ζητήματα που αφορούν τη διαφάνεια στη λειτουργία των θεσμών.

Θα ήθελα απλώς να θυμίσω ότι η Πλεύση Ελευθερίας έχει κατ’ επανάληψη για τους αγρότες καταθέσει συγκεκριμένες προτάσεις για να ανακουφιστούν, γιατί ο μέσος αγρότης και ο πραγματικός αγρότης δεν είναι η καρικατούρα που παρουσιάζετε τώρα και θέλετε να τα ρίξετε στους αγρότες, για να τους εμφανίσετε εκείνους ως διεφθαρμένους. Ο μέσος αγρότης αγωνιά και μοχθεί. Ο μέσος αγρότης δεν μπορεί να υποστηρίξει το κόστος παραγωγής. Ο μέσος αγρότης ζητάει πράγματα αυτονόητα και οι κυβερνήσεις δεν του τα δίνουν.

Θα σας πω πολύ επιγραμματικά ελάχιστες από τις είκοσι πέντε προτάσεις που έχουμε καταθέσει, για να καταλάβουμε για ποια πράγματα συζητάμε. Πρώτον, θεσμοθέτηση αφορολόγητου αγροτικού πετρελαίου και κατάργηση του ειδικού φόρου κατανάλωσης στο αγροτικό πετρέλαιο. Δεν το συζητάτε.

Δεύτερον, νομοθέτηση πλαφόν 7 λεπτών ανά κιλοβατώρα στο αγροτικό και κτηνοτροφικό ρεύμα. Τρίτον, διασφάλιση της επάρκειας και διάθεσης νερού ως δημόσιου αγαθού για την αγροτική παραγωγή, την άρδευση και την κτηνοτροφία. Μέτρα που θα μειώσουν άμεσα το κόστος παραγωγής και θα ανακουφίσουν, αλλά δεν τα κάνετε.

Τέταρτον, κατάργηση του ΦΠΑ στα αγροτικά προϊόντα πρώτης ανάγκης και διασφάλιση τιμών προϊόντων που να καλύπτουν το κόστος παραγωγής, ώστε να μπορούν οι άνθρωποι της υπαίθρου και της περιφέρειας να καλύπτουν τις βιοποριστικές και καλλιεργητικές τους ανάγκες.

Πέμπτον, κατάργηση των τεκμηρίων εισοδήματος που υπάρχουν και για τους αγρότες.

Έκτον, επαναδιαπραγμάτευση της ΚΑΠ 2023-2027 και συζήτηση για το μέλλον της γεωργίας με έμφαση στους μικρομεσαίους αγρότες, στους νέους αγρότες, στις γυναίκες αγρότισσες, στο κόστος παραγωγής, στην κλιματική αλλαγή και στη χορήγηση κινήτρων για την ενασχόληση με το επάγγελμα, με την αγροτική δηλαδή παραγωγή, νέων αγροτών ειδικά αυτήν την περίοδο, που είναι ορατός ο κίνδυνος μιας επισιτιστικής κρίσης.

Έβδομον, αλλαγή του κανονισμού του ΕΛΓΑ με διατήρηση του δημόσιου χαρακτήρα του και επαρκής κρατική χρηματοδότηση, ώστε να αποζημιώνει στο 100% τις ζημιές από οποιοδήποτε αίτιο στο φυτικό κεφάλαιο και οποιαδήποτε νόσο στο κτηνοτροφικό κεφάλαιο. Δεν τα κάνετε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Πρόεδρε, πόσο χρειάζεστε ακόμα;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ελάχιστο. Θέλετε να ανακοινώσετε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα περιμένω τότε να σας ακούσω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ.

Όγδοον, -την έχουμε καταθέσει αυτή την πρόταση ξανά και ξανά και στην επιτροπή, φτάσατε να κλείνετε τον ΟΠΕΚΕΠΕ- εξυγίανση του ΟΠΕΚΕΠΕ, ώστε να γίνει ένας φορέας που θα ελέγχει τις καλλιεργούμενες εκτάσεις και θα αποδίδει σωστά, έγκαιρα και με απόλυτη διαφάνεια τα διανεμόμενα ευρωπαϊκά κονδύλια σε αγρότες και κτηνοτρόφους.

Ένατον, εντατικοί έλεγχοι στα σύνορα, ώστε να αποφεύγονται φαινόμενα παράνομων ελληνοποιήσεων ζώων και προϊόντων, αλλά και παράνομες και ανεξέλεγκτες εισαγωγές.

Δέκατον, έργα υποδομής τα οποία ταυτόχρονα θα θωρακίσουν τη χώρα από πλημμυρικά φαινόμενα, αλλά και θα εμπλουτίζουν τον υδροφόρο ορίζοντα, αντιμετωπίζοντας και το πρόβλημα της λειψυδρίας. Μιλάμε δηλαδή για φράγματα, για λιμνοδεξαμενές, για κλειστά κυκλώματα άρδευσης.

Ενδέκατον, απαγόρευση της ανεξέλεγκτης εγκατάστασης φωτοβολταϊκών πάρκων σε παραγωγικές καλλιεργήσιμες εκτάσεις.

Δωδέκατον, διασφάλιση και διάθεση πόρων για προγράμματα νέων αγροτών και σχεδίων βελτίωσης, ώστε να συνεχίσουν οι νέοι άνθρωποι να καλλιεργούν και να παράγουν προϊόντα, γιατί το σύνθημα των μπλόκων των αγροτών «χωρίς εμάς τι θα φας;» έχει γίνει πιο επίκαιρο από ποτέ.

Δέκατον τρίτον, ειδικά για τον μελισσοκομικό κλάδο, ο οποίος τα τελευταία χρόνια αναπτύσσεται, ένταξη των μελισσοκόμων στην ΚΑΠ και διάθεση πόρων για την υποστήριξη του επαγγέλματός τους, καθώς η παρουσία τους διασφαλίζει και την επικονίαση των καλλιεργειών και την συνέχιση της φυσικής ισορροπίας.

Δέκατον τέταρτον, αποκατάσταση πληγέντων αγροτών και κτηνοτρόφων στη Θεσσαλία στο 100% της ζημιάς τους από τον «Daniel» και τον «Ιανό» και επιδότηση της παραγωγής μέχρι την αποκατάσταση. Ούτε αυτά δεν κάνετε, ούτε αυτά!

Δέκατον πέμπτον, προστασία της αγροτικής γης και περιουσίας και απαγόρευση των πλειστηριασμών και κατασχέσεων σε αγροτική γη.

Δέκατον έκτον, διαγραφή των χρεών των αγροτών που συνδέονται με τις φυσικές καταστροφές, τις νόσους των ζώων και την αδυναμία καλλιέργειας παραγωγής.

Δέκατον έβδομον, λογιστικός έλεγχος και έλεγχος διαφάνειας στη διοίκηση και διαχείριση των οργανισμών που σχετίζονται με την αγροτική παραγωγή. Και αυτό πρέπει να γίνει για τον ΟΠΕΚΕΠΕ.

Δέκατον όγδοον, δημιουργία αγροτικής τράπεζας με συμμετοχή εκπροσώπων των αγροτών για τη στήριξη της παραγωγής.

Δέκατον ένατον, απαγόρευση των διώξεων των αγροτών για τις κινητοποιήσεις τους και κατάργηση των λεγόμενων αγροτοδικείων.

Εικοστόν, ακρόαση των αγροτικών φορέων στη Βουλή και αξιολόγηση των εμπειριών και θέσεων και προτάσεών τους -το ίδιο και για την Ευρωβουλή- και βεβαίως ένταξη της αγροτικής μας ιστορίας στην εκπαιδευτική διαδικασία. Έχουμε λαμπρή ιστορία της αγροτιάς και του αγροτικού κινήματος.

Αυτά, κύριε Θεοδωρικάκο, δεν νομίζω να μου τα απαντήσετε, αλλά όταν βγαίνετε με μία ακόμη πρόταση μπαζώματος, να κλείσει δηλαδή ο ΟΠΕΚΕΠΕ χωρίς έλεγχο, χωρίς λογοδοσία, χωρίς διαφάνεια, απλώς να μπαζωθεί, όλοι καταλαβαίνουμε ότι είστε υπόλογοι και για την κακοδιαχείριση και για τη διαφθορά και τη διαπλοκή και για τη διασπάθιση των κονδυλίων. Και όλοι καταλαβαίνουμε ότι υπάρχουν στη χώρα, ευτυχώς, υγιείς δυνάμεις, αυτές που μπορούν και να προτείνουν και να στηρίξουν για την αγροτική παραγωγή, για την αγροτική ανάπτυξη, για την ανάπτυξη -που δεν είναι αυτό που κάνετε- για τη χώρα μας.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», δεκαεπτά δόκιμοι ανθυποπύραρχοι από τη Σχολή Μετεκπαίδευσης της Πυροσβεστικής Ακαδημίας συνοδευόμενοι από τον Πυραγό κ. Αντώνιο Κούκουζα.

Σας καλωσορίζουμε στην Ολομέλεια.

(Χειροκροτήματα από όλες τις πτέρυγες της Βουλής)

Κύριε Υπουργέ, μπορείτε να έρθετε στο Βήμα, για να κλείσει η συνεδρίαση με την ομιλία σας.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης):** Κύριε Πρόεδρε, να μου επιτρέψετε, κατ’ αρχάς, να πω -καθώς τις συζητήσεις στη Βουλή τις παρακολουθεί ο ελληνικός λαός κι αρκετές φορές τις παρακολουθούν και παιδιά από σχολεία τα οποία έρχονται να δουν πώς λειτουργεί η δημοκρατία- ότι οφείλουμε όλοι να αποδεικνύουμε τη σοβαρότητα, την ευθύνη και τη συνέπειά μας.

Θεωρώ ότι, πρώτον, δεν επιτρέπεται να έχει κανείς χρόνο ομιλίας πέντε λεπτά και να μιλάει για είκοσι πέντε, διότι οι Βουλευτές που είμαστε εδώ πέρα έχουμε ίδιες ευθύνες και ίδια δικαιώματα και δεν υπάρχουν πολλών κατηγοριών Βουλευτές. Ούτε υπάρχει κανείς που να έχει πάρει από τη σημαία, όπως λέγαμε και στη στρατιωτική μας θητεία, την άδεια για να μιλάει όση ώρα θέλει, όποιος ή όποια είναι.

Δεύτερον, θέλω να παρατηρήσω ότι, αν κάποιος άλλος από εμάς, ένας Υπουργός, ένας συνάδελφος Βουλευτής, άντρας ή γυναίκα, απευθυνόταν προσωπικά επιτιμητικά και ειρωνικά σε κάποιον εκ των παριστάμενων συναδέλφων, θα δεχόταν την αυστηρή παρατήρηση του Προεδρείου. Φαίνεται, όμως, ότι κάποιοι θεωρούν ότι με τον τρόπο τους μπορούν να επιβάλουν το δικό τους πολιτισμό που τους χαρακτηρίζει. Γιατί είπαμε ότι όλοι μας παρακολουθούν.

Η ειρωνεία, ο λαϊκισμός, τα ψέματα, η προκλητική δημαγωγία και η κυνική αξιοποίηση μιας εθνικής τραγωδίας φαίνεται ότι για κάποιους ή μάλλον για κάποια συγκεκριμένη πολιτική Αρχηγό έχουν επιλεγεί να είναι τα χαρακτηριστικά της πολιτικής της πορείας. Εξαιρετικά λυπηρό, εξαιρετικά λυπηρό. Και με την πολιτική εμπειρία που έχω, πιστεύω ότι δεν πρόκειται να έχει και κανένα απολύτως αποτέλεσμα στην ελληνική κοινωνία. Και καταλαβαίνετε τι εννοώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, δεν καταλάβαμε. Τι εννοείτε;

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης):** Σε ό,τι αφορά τη συζήτησή μας, θέλω να σας πω τα εξής.

Πρώτον, όπως εξήγησα στην ομιλία μου, η Κυβέρνηση τα τελευταία έξι χρόνια με την πολιτική της, με την τεράστια στήριξη του ελληνικού λαού και τις προσπάθειες όλων των δημιουργικών δυνάμεων του τόπου, της κοινωνίας, του επιχειρείν, των εργαζομένων, της μεσαίας τάξης, πέτυχε, πετύχαμε όλοι μαζί την αύξηση του ΑΕΠ κατά 2%, τη δημιουργία 500.000 νέων θέσεων εργασίας, τη μείωση της ανεργίας ιδίως των γυναικών και των νέων ανθρώπων και τη στήριξη ευάλωτων κοινωνικών ομάδων, όπως αυτό εκφράζεται με αλλεπάλληλα μέτρα τα οποία ανακοινώνει ο Πρωθυπουργός και υλοποιεί η Κυβέρνηση. Αυτό είναι ανάπτυξη. Και αυτό είναι ανάπτυξη που αφορά ολόκληρη τη χώρα και όχι μόνο κάποιους πλούσιους, όχι μόνο κάποιους ισχυρούς, όχι μόνο κάποιους επώνυμους, όπως κάποιοι θέλουν να διαστρεβλώνουν την εικόνα της ελληνικής κοινωνίας. Η Ελλάδα του 2025 δεν έχει καμία σχέση με την Ελλάδα ούτε του 205 ούτε του 2019 και πολύ περισσότερο δεν έχει καμία σχέση με την Ελλάδα που ονειρεύεται η κυρία Πρόεδρος της Πλεύσης Ελευθερίας, των κλειστών τραπεζών και του χρήματος με το σταγονόμετρο, μήπως επιβιώσει κανένας άνθρωπος από τις δήθεν περήφανες διαπραγματεύσεις που θυμόμαστε όλοι πού οδήγησαν.

Ο αναπτυξιακός νόμος εγγυάται με διαφάνεια, με αξιοπιστία, με σοβαρότητα, με συνεργασία του Υπουργείου Ανάπτυξης με τους ιδιωτικούς φορείς την κατανομή πόρων, που τα επόμενα δύο χρόνια οι αποφάσεις υπαγωγής θα ξεπερνούν το 1 δισεκατομμύριο ευρώ με την υλοποίηση τουλάχιστον πέντε αναπτυξιακών καθεστώτων που περιλαμβάνει ο νέος αναπτυξιακός νόμος και τα οποία αφορούν το σύνολο της ελληνικής επιχειρηματικότητας, προφανώς μεγάλες επιχειρήσεις, γιατί είναι κρίσιμη και η δική τους ενίσχυση και η ανταγωνιστικότητά τους στο πλαίσιο ενός πολύ σκληρού ανταγωνισμού διεθνώς, αλλά φυσικά και τις μεσαίες και μικρές επιχειρήσεις, όπως άλλωστε γίνεται με μια σειρά από χρηματοδοτικά εργαλεία της ελληνικής πολιτείας τα τελευταία χρόνια.

Έχω εξηγήσει πολύ αναλυτικά και τις διαδικασίες και τις στοχεύσεις και τη φιλοσοφία και όλα με την ομιλία μου χθες και με αλλεπάλληλες συζητήσεις που είχαμε στην επιτροπή. Προκλήθηκα στη διάρκεια της συζήτησης από εκπροσώπους τουλάχιστον δύο κομμάτων σε ό,τι αφορά την αναφορά που έκανα στη νέα Ανεξάρτητη Αρχή Προστασίας του Καταναλωτή και Εποπτείας της Αγοράς. Μου δίνετε, λοιπόν, τη δυνατότητα να πω, κύριε Πρόεδρε και αγαπητοί συνάδελφοι, ότι προ ολίγου το Υπουργικό Συμβούλιο ενέκρινε την εισήγησή μου. Ο κύριος Πρωθυπουργός έκανε εκτενή αναφορά σε αυτό. Με αυτήν ενισχύουμε και ενιαιοποιούμε τον μηχανισμό του κράτους στον οποίο θα μπορεί να απευθύνεται κάθε πολίτης που αισθάνεται ότι αντιμετωπίζει προβλήματα στις διαδικασίες αγοράς εμπορευμάτων ή υπηρεσιών, διευκολύνουμε τη μάχη για να μειωθεί το κόστος ζωής, διευκολύνουμε τη μάχη για να αντιμετωπιστεί το πρόβλημα ακρίβειας που αντιμετωπίζουν πολλά ελληνικά νοικοκυριά με τη δημιουργία της νέας ενιαίας αρχής.

Και στηριζόμαστε γι’ αυτό στις καλύτερες πρακτικές που έχουμε δείξει ως Κυβέρνηση -αναφέρομαι στην Ανεξάρτητη Αρχή της ΑΑΔΕ, η οποία έχει γνωστή αποτελεσματικότητα-, αλλά και σε δεδομένα άλλων ευρωπαϊκών χωρών, όπως είναι πολλές σκανδιναβικές χώρες, ανάμεσά τους η Σουηδία, της οποίας όντως το μοντέλο μοιάζει πάρα πολύ με την πρόταση την οποία πηγαίνουμε να υλοποιήσουμε, αλλά και σε άλλες χώρες, όπως η Ιταλία, η Γαλλία κ.λπ..

Η λογική μας είναι να δημιουργήσουμε μέσα από αυτήν τη μεταρρύθμιση μια νέα ισχυρή αρχή, εξοπλισμένη με ισχυρά ψηφιακά μέσα, με σύγχρονο δυναμικό, αξιοποιώντας το σύνολο του προσωπικού και των στελεχών του Συνηγόρου του Καταναλωτή, της Διεύθυνσης Προστασίας Καταναλωτή της Γενικής Γραμματείας Εμπορίου και του ελεγκτικού μηχανισμού του Υπουργείου Ανάπτυξης, που κυρίως είναι η ΔΙΜΕΑ, αλλά και άλλους ελεγκτικούς μηχανισμούς οι οποίοι υπάρχουν στο πλαίσιο του Υπουργείου Ανάπτυξης.

Η μάχη που δίνουμε έχει ήδη σημαντικά αποτελέσματα. Είναι γνωστό ότι τους τελευταίους μήνες η Ελλάδα έχει τον μικρότερο πληθωρισμό τροφίμων στην Ευρωζώνη. Έχουμε αρνητικό πληθωρισμό σε ό,τι αφορά βασικά είδη διαβίωσης. Όμως, δεν πρόκειται σε καμία περίπτωση η μάχη για την αντιμετώπιση αυτού του προβλήματος να σταματήσει ποτέ. Μας ενδιαφέρει η συνεχής ενίσχυση του διαθέσιμου εισοδήματος.

Θυμίζω ότι τα χρόνια αυτά έχει αυξηθεί ο κατώτατος μισθός κατά 35%. Θυμίζω σε όλους ότι είμαστε δεσμευμένοι από τον στόχο στο τέλος της τετραετίας, σε δύο χρόνια από σήμερα, να ξεπεράσουμε τα 950 ευρώ κατώτατου μισθού και τα 1.500 μέσου μισθού στον ιδιωτικό τομέα.

Για εμάς ο στόχος της ανάπτυξης αφορά όλη τη χώρα, αφορά την αναγκαία μείωση κοινωνικών και περιφερειακών ανισοτήτων, αφορά την ενίσχυση της επιχειρηματικότητας, τη στήριξη της νέας γενιάς, την παραμονή των ανθρώπων στην περιφέρεια και την αντιμετώπιση του οξύτατου δημογραφικού προβλήματος που έχει η χώρα.

Παρά τις διάφορες για γνωστούς κομματικούς λόγους αντιπαραθέσεις που υπήρξαν σε αυτήν τη συζήτηση στη Βουλή, απόρροια του ευρύτερου πολιτικού κλίματος που υπάρχει στην πατρίδα μας, πιστεύω ότι έχουν υπάρξει και δημιουργικές σκέψεις και ιδέες, τις οποίες να είστε βέβαιοι ότι θα τις αξιοποιήσουμε το επόμενο διάστημα για να κάνουμε πράξη τον στόχο της συνέχισης της ανάπτυξης και της συνέχισης του παραγωγικού μετασχηματισμού της ελληνικής οικονομίας προς όφελος της ελληνικής κοινωνίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, θέλω να σας απαντήσω ως Πρόεδρος ότι με τον καινούργιο Κανονισμό λειτουργίας που έρχεται θα μπορούσαν να λυθούν πάρα πολλά προβλήματα τα οποία έχουν να κάνουν με τον χρόνο.

Η κυρία Κωνσταντοπούλου, όμως, δεν είναι Βουλευτής, είναι Πρόεδρος κόμματος. Και το Προεδρείο πρέπει να αντιμετωπίζει τον καθέναν με τη θεσμική του ιδιότητα και όχι με το ποιου κόμματος Πρόεδρος είναι.

Παράλληλα, θέλω να σας πω ότι και εσείς είχατε δεκαοκτώ λεπτά και μιλήσατε τριάντα τρία στην πρωτομιλία σας. Και το λέω αυτό -θέλω να σας το πω αυτό-, όχι για οποιονδήποτε λόγο, αλλά διότι αν πραγματικά θέλει και η πλειοψηφία και όλοι μας να φτιάξουμε έναν Κανονισμό που να τον σέβονται όλοι και να μην είναι ένας Κανονισμός εθιμικού δικαίου, όπου δηλαδή οι Αρχηγοί μιλούν ατελείωτα, οι Υπουργοί μιλάνε το ίδιο, οι Κοινοβουλευτικοί Εκπρόσωποι μιλάνε όποτε το επιθυμούν, ας το συμφωνήσουμε να τον κάνουμε.

Θέλω να σας εξηγήσω και θέλω να το πω ξανά ότι εμείς στο Προεδρείο -πιστεύω όλοι- δεν βλέπουμε ποιος Πρόεδρος μιλάει, αλλά αυτόν που επέλεξαν οι Έλληνες πολίτες. Την κυρία Κωνσταντοπούλου την έχουν επιλέξει ως Πρόεδρο Κοινοβουλευτικής Ομάδας. Σε αυτό πρέπει να αντιμετωπίζουμε το θέμα. Κλείνω το ζήτημα.

(Χειροκροτήματα από την πτέρυγα της Πλεύσης Ελευθερίας)

Κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Ανάπτυξης «Βιώσιμη ανάπτυξη, παραγωγικός μετασχηματισμός της ελληνικής οικονομίας – Τροποποίηση διατάξεων του αναπτυξιακού νόμου 4887/2022 Αναπτυξιακός Νόμος – Ελλάδα Ισχυρή Ανάπτυξη – και λοιπές διατάξεις».

Εισερχόμαστε στην ψήφιση επί της αρχής, των άρθρων, των τροπολογιών και του συνόλου του σχεδίου νόμου και η ψήφισή τους θα γίνει χωριστά. Σας επισημαίνουμε ότι η ψηφοφορία περιλαμβάνει την αρχή του νομοσχεδίου, ενενήντα επτά άρθρα, δύο τροπολογίες, το ακροτελεύτιο άρθρο και το σύνολο.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.

(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μετά την ολοκλήρωση της ψηφοφορίας, το σχέδιο νόμου του Υπουργείου Ανάπτυξης «Βιώσιμη ανάπτυξη, παραγωγικός μετασχηματισμός της ελληνικής οικονομίας – Τροποποίηση διατάξεων του αναπτυξιακού νόμου 4887/2022 Αναπτυξιακός Νόμος – Ελλάδα Ισχυρή Ανάπτυξη – και λοιπές διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και στο σύνολό του και έχει ως εξής:

(Να καταχωριστεί το κείμενο του νομοσχεδίου)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κατά πλειοψηφία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η εξουσιοδότηση παρεσχέθη.

Κυρίες και κύριοι συνάδελφοι, έχουν αναρτηθεί ηλεκτρονικά στην διαδικτυακή ιστοσελίδα της Βουλής των Ελλήνων όπως και διανεμηθεί στα Τμήματα Έκδοσης Πρακτικών και Εντύπων, απ’ όπου μπορείτε να τα αναζητήσετε, τα Πρακτικά των συνεδριάσεων της Ολομέλειας της Βουλής της Τετάρτης 22 Ιανουαρίου 2025 (απόγευμα), της Πέμπτης 23 Ιανουαρίου 2025, της Παρασκευής 24 Ιανουαρίου 2025 και της Δευτέρας 27 Ιανουαρίου 2025 και ερωτάται το Σώμα εάν τα επικυρώνει.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς, τα Πρακτικά της Τετάρτης 22 Ιανουαρίου 2025 (απόγευμα), της Πέμπτης 23 Ιανουαρίου 2025, της Παρασκευής 24 Ιανουαρίου 2025 και της Δευτέρας 27 Ιανουαρίου 2025 επικυρώθηκαν.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 14.06΄ λύεται η συνεδρίαση για αύριο Πέμπτη 29 Μαΐου 2025 και ώρα 10.00΄, με αντικείμενο εργασιών του Σώματος νομοθετική εργασία: Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών «Κύρωση Σύμβασης Παραχώρησης του έργου της μελέτης, κατασκευής, χρηματοδότησης, λειτουργίας, συντήρησης και εκμετάλλευσης του Βόρειου Οδικού Άξονα Κρήτης (Β.Ο.Α.Κ.) στο τμήμα Χανιά-Ηράκλειο», σύμφωνα με τη συμπληρωματική ημερήσια διάταξη που θα σας διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**